title: ফেসবুক

text: ফেসবুক তার চলার পথে বেশ কিছু বাধার সম্মুখীন হয়েছে।বাংলাদেশ, সিরিয়া, চায়না এবং ইরান সহ বেশ কয়েকটি দেশে এটা আংশিকভাবে কার্যকর আছে। এটার ব্যবহার সময় অপচয় ব্যাখ্যা দিয়ে কর্মচারীদের নিরুৎসাহিত করে তা নিষিদ্ধ ঘোষণা করা হয়েছে। ফেসবুক ওয়েবসাইট কে আইন জটিলতায় পড়তে হয়েছে বেশ কয়েকবার জুকেরবার্গের সহপাঠী কর্তৃক, তারা অভিযোগ এনেছেন যে ফেসবুক তাদের সোর্স কোড এবং অন্যান্য বুদ্ধিবৃত্তিক সম্পত্তি আত্মসাৎ করেছে।


title: ফেসবুক

text: ফেব্রুয়ারি ২০১৫ সালের হিসাব অনুযায়ী ফেসবুকের মূলধন ২১২ বিলিয়ন ডলারে গিয়ে উঠেছে।


title: ফেসবুক

text: মার্ক জাকারবার্গ, হার্ভার্ড এ তার ২য় বর্ষ চলাকালীন সময়ে, অক্টোবর ২৮, ২০০৩ এ তৈরি করেন ফেসবুকের পূর্বসূরি সাইট ফেসম্যাস। এতে তিনি হার্ভার্ডের ৯ টি হাউস এর শিক্ষার্থীদের ছবি ব্যবহার করেন। তিনি দুইটি করে ছবি পাশাপাশি দেখান এবং হার্ভার্ডের সব শিক্ষার্থীদের ভোট দিতে বলেন। কোন ছবিটি হট আর কোনটি হট নয়। 'হট অর নট'। এজন্য মার্ক জুকারবার্গ হার্ভার্ডের সংরক্ষিত তথ্য কেন্দ্রে অনুপ্রবেশ বা হ্যাঁক করেন। ফেসম্যাস সাইট এ মাত্র ৪ ঘণ্টায় ৪৫০ ভিজিটর ২২০০০ ছবিতে অন লাইন এর মাধ্যমে ভোট দেন।২০১২ সালের হিসাব অনুযায়ী ফেসবুকের মালিকানা নিম্নরূপ:


title: ফেসবুক

text: ২০০৮ সালের মে মাসে ফেসবুকের প্রধান প্রযুক্তি কর্মকর্তা এবং মার্ক জাকারবার্গের বন্ধু অ্যাডাম ডি’অ্যাঞ্জেলো পদত্যাগ করেন। প্রতিবেদন প্রকাশিত হয় যে তাদের মধ্যে দ্বন্দ্ব চলছিল, এবং তিনি এই কোম্পানির আংশিক মালিকানার প্রতি আগ্রহ হারিয়ে ফেলেন।


title: ফেসবুক

text: প্রধান পরিচালনার কর্মীবৃন্দের মধ্যে রয়েছেন ক্রিস কক্স (ভাইস প্রেসিডেন্ট), শেরিল স্যান্ডবার্গ (প্রধান অপারেটিং কর্মকর্তা), মার্ক জাকারবার্গ (চেয়ারম্যান এবং প্রধান নির্বাহী কর্মকর্তা)। ২০১১ সালের এপ্রিল অনুযায়ী, ফেসবুকের প্রায় ২,০০০ জন কর্মচারী রয়েছে এবং তাদের দপ্তর রয়েছে ১৫টি দেশে।


title: ফেসবুক

text: ফেসবুকের বেশিরভাগ আয় হয় বিজ্ঞাপন থেকে। ফেসবুকে সাধারণত অন্যান্য প্রধান ওয়েবসাইট থেকে কম ক্লিকথ্রু হার (সিটিআর) রয়েছে। বিজনেসউইক.কমের মতে ফেসবুকের ব্যানার বিজ্ঞাপনে পাঁচ ভাগের একভাগ ক্লিক পড়ে অন্য ওয়েবের তুলনায়, যদিও সত্যিকার বিশেষ তুলনায় এটা অসম হতে পারে। উদাহরণসরূপ, যেখানে গুগল ব্যবহারকারী খোঁজার ফলাফলের প্রথম বিজ্ঞাপনের লিংকগুলোতে ক্লিক করে গড় হিসেবে ৮% (৮০০০০ ক্লিক প্রতি এক মিলিয়ন সার্চে) সেখানে ফেসবুকের ব্যবহারকারীরা বিজ্ঞাপনে ক্লিক করে গড়ে ০.০৪% (৪০০ ক্লিক প্রতি এক মিলিয়ন পাতায়)।


title: ফেসবুক

text:
সারাহ স্মিথ, যিনি ফেসবুকের অনলাইন বিক্রয় কার্যের ব্যবস্থাপক ছিলেন ২০১২ পর্যন্ত, প্রতিবেদন করেছিলেন যে সাইটে বিজ্ঞাপন সফলতার হার ছিল ০.০৫% থেকে ০.০৪% এবং বিজ্ঞাপন সিটিআর দুই সপ্তাহের মধ্যেই কমে যাওয়ার প্রবণতা ছিল।
ফেসবুকের কম সিটিআর হওয়ার কারণ হল তরুণ ব্যবহারকারিদের বিজ্ঞাপন বন্ধের সফটওয়্যার এবং বিজ্ঞাপন এড়িয়ে যাওয়ার প্রবণতা সেই সাথে যোগ করা যায় সাইটটির প্রাথমিক উদ্দেশ্য যা ছিল শুধুমাত্র একটি সামাজিক যোগাযোগের সাইট থাকা শুধুমাত্র বিষয়বস্তু দেখার বদলে। ডিজিটাল পরামর্শ দাতা আইস্ট্রেটেজি ল্যাবের মতে ২০১৪ সালের জানুয়ারির মধ্যভাগে ১৩ থেকে ১৭ বছরের তরুণরা ফেসবুকের সামাজিক বিজ্ঞাপনের কর্মসূচিতে ছিল যাদের সংখ্যা ছিল মাত্র তিন মিলিয়ন ২০১১ তুলনায়।


title: ফেসবুক

text: ২০১৪ সালের ডিসেম্বরে ফ্রাঙ্ক এন. মজিদ এবং সহযোগিদের প্রতিবেদনে বলা হয় ১৩ থেকে ১৭ বছর বয়স্ক ব্যবহারকারির সংখ্যা ৮৮% নেমে এসেছে যা ২০১৩ সালে ছিল ৯৪% এবং ২০১২ সালে ছিল ৯৫%।নভেম্বর ১৫, ২০১০ সালে ফেসবুক ঘোষণা করে এটি আমেরিকান ফার্ম বিউরো ফেডারেশন থেকে ডোমেইন নাম এফবি.কম কিনে নিয়েছে যার মূল্য তারা গোপন রেখেছে। ২০১১ সালের ১১ই জানুয়ারি, আমেরিকান ফার্ম বিউরো ফেডারেশন জানায় $৮.৫ মিলিয়ন ডলারে তারা ডোমেইনটি বিক্রি করে। যার ফলে এই ডোমেইন বিক্রয় ডোমেইন বিক্রির ইতিহাসে সবচেয়ে বেশি মূল্যের বিক্রিত দশটি ডোমেইনে জায়গা করে নিয়েছে।


title: ফেসবুক

text: ২০১১ সালের শুরুর দিকে ফেসবুক ঘোষণা করে তাদের নতুন মূল অফিস সান মাইক্রোসিস্টেমের ক্যাম্পাস ম্যানলো পার্কে সরানোর পরিকল্পনার কথা। আমেরিকা এবং কানাডার বাইরে সকল ব্যবহারকারীর ফেসবুকের আইরিস অধীনস্থ কোম্পানি "ফেসবুক আয়ারল্যান্ড লি." সাথে চুক্তিবদ্ধ। এর ফলে যারা ইউরোপ, এশিয়া, অস্ট্রেলিয়া, আফ্রিকা এবং দক্ষিণ আমেরিকা থেকে ফেসবুক ব্যবহার করেন তাদের জন্য কোন আমেরিকান কর ফেসবুককে দিতে হয় না। ফেসবুক দ্বৈত আইরিশ সমঝোতা ব্যবহার করছে যার ফলে আন্তজার্তিক আয়ের উপর তাদের ২-৩% করর্পোরেশ কর দিতে হচ্ছে।


title: ফেসবুক

text: ২০১০ সালে ফেসবুক তাদের চতুর্থ অফিস খুলে হায়দ্রাবাদে এবং এশিয়ায় সেটিই প্রথম। ফেসবুক ঘোষণা করে তাদের হায়দ্রাবাদ কেন্দ্র ব্যবহার করা হবে বিজ্ঞাপন এবং ডেভেলপার সমর্থন দলের কাজে এবং বৃত্তাকারে ব্যবহারকারী ও বিজ্ঞাপনদাতাদের বহুভাষী সমর্থন দেবে। এর সাথে তারা গুগল, মাইক্রোসফট, ওরাকল, ডেল, আইবিএম এবং কম্পিউটার এসোসিয়েটসের সাথে যোগ দেয় যাদের ইতোমধ্যেই দোকান রয়েছে। হায়দ্রাবাদে এটি নিবন্ধন করা হয়েছে "ফেসবুক ইন্ডিয়া অনলাইন সার্ভিসেস প্রাইভেট লিমিটেড" হিসেবে।


title: ফেসবুক

text: ফেসবুক জানিয়েছে তারা হায়দ্রাবাদের কেন্দ্রে কর্মী নেয়া শুরু করেছে যা ফেসবুকের মূল কর্মযজ্ঞে ক্যালিফোর্নিয়া, ডাবলিন (আয়ারল্যান্ড) এবং অস্টিনের (টেক্সাস) পাশাপাশি ভূমিকা রাখবে।


title: ফেসবুক

text: ২০১১ সালের এপ্রিলে অরিগনের প্রিন্সভিলে ফেসবুক ডাটা সেন্টার স্থাপন করে যা ৩৮% কম শক্তি ব্যবহার করে তাদের আগের ডাটা সেন্টারের তুলনায়। ২০১২ সালের এপ্রিলে ২য় আরেকটি ডাটা সেন্টার স্থাপন করে উত্তর ক্যালিফোর্নিয়ার ফরেস্ট সিটিতে।


title: ফেসবুক

text: ২০১২ সালের পহেলা অক্টোবর ফেসবুকের সিইও জাকারবার্গ মস্কো ভ্রমন করেন রাশিয়ার সামাজিক মাধ্যমের নব্যরীতি উদ্দিপনা জাগাতে এবং রাশিয়ার বাজারে ফেসবুকের অবস্থান বাড়াতে। রাশিয়ার যোগাযোগ মন্ত্রী টুইটারের মাধ্যমে বলেন যে প্রধানমন্ত্রী দিমিত্রী মেদভেদেব সামাজিক মাধ্যমের আবিষ্কারকে আহবান জানিয়েছেন যেন তিনি রাশিয়ার প্রোগ্রামারদের লোভ দেখানোর পরিকল্পনা বাদ দেন এবং এখানেই একটি গবেষনা কেন্দ্র স্থাপন করেন। রাশিয়ায় ফেসবুকের প্রায় ৯ মিলিয়ন ব্যবহাকারি রয়েছে, যেখানে তাদের নিজস্ব ভিকে সাইটের ব্যবহারকারি আছে ৩৪ মিলিয়ন।


title: ফেসবুক

text: ফেসবুক ফ্রি এবং মুক্ত উৎসের সফটওয়্যারের ভোক্তা এবং এর উন্নয়নে অবদানকারি। ফেসবুকের অবদানগুলোর মধ্যে আছে হিপহপ ফর পিএইচপি, ফেয়ার শিডিউলার ইন এ্যাপাচি হাডুপ, এ্যাপাচি হাইভ, এ্যাপাচি ক্যাসান্ড্রা এবং মুক্ত গণনা প্রকল্প।


title: ফেসবুক

text: ফেসবুক অন্যান্য মুক্ত প্রকল্পেও অবদান রাখে যেমন ওরাকলের মাইএসকিউএল ডাটাবেজ ইঞ্জিন।


title: ফেসবুক

text: ২০০৮ সালের ২০শে জুলাই ফেসবুক "ফেসবুক বেটা" সূচনা করে কিছু নির্বাচিত নেটওয়ার্কে, যা ছিল এর ব্যবহারকারি ইন্টারফেসে গুরুত্বপূর্ন পরিবর্তন। মিনি-ফিড এবং ওয়াল সুসংহত করা হয়, প্রোফাইল আলাদা ট্যাবে ভাগ করা হয় এবং সুন্দর করার একটা প্রচেষ্টা নেয়া হয়। প্রথম অবস্থায় ব্যবহারকারিকে পুরনো এবং নতুন চেহারার মাঝে নির্বাচন করতে দেয়া হয়। পরবর্তীতে ধীরে ধীরে সব ব্যবহারকারিকেই নতুন চেহারার ভার্সনে পরিবর্তিত করা হয় যা ২০০৮ সালের সেপ্টেম্বর থেকে শুরু হয়। ১১ ডিসেম্বর, ২০০৮ সালে এটি ঘোষনা করে ফেসবুক একটি অতি সাধারণ সাইনআপ বা রেজিস্ট্রেশন প্রক্রিয়া পরিক্ষণ করে দেখছে।


title: ফেসবুক

text: একক ব্যবহারকারি পাতার ফরমেটটি ২০১১ সালের শেষের দিকে পুর্নগঠন করা হয় এবং যা পরবর্তীতে হয় প্রোফাইল অথবা ব্যক্তিগত টাইমলাইন হিসেবে পরিচিত হয়ে আসছে। ব্যবহারকারিরা তাদের প্রোফাইল ছবি, চিত্র, ব্যক্তিগত আগ্রহ, যোগাযোগ ঠিকানা, জীবনের স্মরনীয় ঘটনা এবং অন্যান্য ব্যক্তিগত তথ্য (যেমন: চাকুরি তথ্য) সহকারে তৈরি করতে পারে। ব্যবহারকারিরা একে অন্যের সাথে উন্মুক্ত এবং গোপনীয়ভাবে যোগাযোগ করেতে পারে বার্তা ও চ্যাটের সাহায্যে। এছাড়া ওয়েব সাইট ঠিকানা, ছবি এবং ভিডিও শেয়ার করে নিতে পারে। ২০১২ সালে পিউ ইন্টারনেট এবং আমেরিকান লাইফ স্টাডি চিহ্ণিত করেন যে ২০ থেকে ৩০ ভাগ ফেসবুক ব্যবহারকারি হল "শক্তিশালী ব্যবহারকারি" যারা ঘনঘন লিংক, পোক, পোস্ট এবং ট্যাগিং সহ অন্যান্য বৈশিষ্ট্য ব্যবহার করেন নিজের এবং অন্যের সাথে।


title: ফেসবুক

text: ২০০৭ সালে ফেসবুক যাত্রা করে ফেসবুক পৃষ্ঠার (যাকে ভক্তদের পাতাও ডাকা হয়) যার উদ্দেশ্য ছিল ব্যবহারকারিদের ব্যবসায় এবং কোম্পানির সাথে মিথস্ক্রিয়ায় জড়ানো যা তারা অন্য যেকোন ফেসবুক ব্যবহারকারির প্রোফাইলের সাথে করে থাকে। ৬ই নভেম্বর ২০০৭ সালে ১০০,০০০ বেশি ফেসবুক পৃষ্ঠা তৈরি করা হয়েছিল।


title: ফেসবুক

text: গণমাধ্যমগুলো অনেকসময় ফেসবুককে মাইস্পেসের সাথে তুলনা করে কিন্তু তাদের মধ্যে একটি গুরুত্বপূর্ন পার্থক্য হল পরিবর্তন করার স্তর। অন্য একটি পার্থক্য হল ফেসবুক ব্যবহারকারিদের আসল পরিচয় চায় যা মাইস্পেসে করা হয় না। মাইস্পেসে ব্যবহারকারি তার প্রোফাইল এইচটিএমএল এবং সিএসএসের সাহায্যে সাজাতে পারে কিন্তু ফেসবুক শুধুমাত্র লেখা ভিত্তিক। ফেসবুকে বিভিন্ন বৈশিষ্ট্য রাখা আছে যার ফলে ব্যবহারকারিরা সেগুলোর দিয়ে নিজেদের প্রকাশ করতে পারে। এতে আছে ওয়াল যাতে ব্যবহারকারি নিজে এবং তার বন্ধুরা তাতে বার্তা প্রকাশ করতে পারে যাতে ব্যবহারকারি তা দেখে। আছে পোক বৈশিষ্ট্য যা একজন আরেকজনের কাছে ভার্চুয়ালি পাঠাতে পারে (একটি বিজ্ঞপ্তি ব্যবহারকারিকে জানিয়ে দেয় যে অন্য ব্যবহারকারি তাকে পোক করেছেন)। ছবি আপলোড করে ব্যবহারকারি এ্যালবাম সাজাতে পারেন, আর স্ট্যাটাসের মাধ্যমে ব্যবহারকারি তার বন্ধুদের সাথে বিভিন্ন কর্মকান্ড ভাগাভাগি করে নিতে পারেন। গোপনীয়তার সেটিংয়ের উপর ভিত্তি করে যদি কেউ প্রোফাইল দেখতে পারে তবে সে তার ওয়ালে কি আছে তাও দেখতে পারে। জুলাই ২০০৭ সালে, ফেসবুক ওয়ালে সংযুক্তি যোগ করার সুবিধা দিয়েছে যেখানে আগে শুধু মাত্র লেখা লিখা যেত।


title: ফেসবুক

text: ৬ই সেপ্টেম্বর ২০০৬ সালে খবরের বিষয়টি প্রকাশিত হয় যা প্রতিটি ব্যবহারকারির হোমপৃষ্ঠা আসে এবং বিভিন্ন তথ্য তুলে ধরে যেমন প্রোফাইলে কোন পরিবর্তন, আগত কোন ইভেন্ট বা বন্ধুদের জন্মদিনের খবর ইত্যাদি। এটি স্প্যামারদেরসহ অন্যান্য ব্যবহাকারিদের এই বৈশিষ্ট্যটি বাজেভাবে ব্যবহারের সুবিধা করে দিয়েছে যেমন অবৈধভাবে ইভেন্ট তৈরি বা ভুয়া জন্মদিনের তথ্য দিয়ে অন্য ব্যবহারকারিদের মনোযোগ আকর্ষন করা ইত্যাদি। শুরুতে ফেসবুকের এই খবরের বৈশিষ্ট্যটি ব্যবহারকারিদের অসন্তুষ্ট করে, কিছু ব্যবহারকারি একে বিশৃঙ্খল এবং অনিচ্ছাকৃত তথ্য ভরপুর হিসেবে অভিযোগ করে, অন্যরা বুঝতে সক্ষম হয় যে এর ফলে একক কোন ব্যক্তির কর্মকান্ড (সম্পর্কের অবস্থার পরিবর্তন, ইভেন্ট, অন্যদের সাথে যোগাযোগ/কথা বলা) অনুসরণ অন্যদের বুঝতে পারার বিষয়টি খুবই সহজ হয়ে গেছে।


title: ফেসবুক

text: ২০০৬ সালের আগষ্টের ২২ তারিখ ফেসবুক নোট চালু করা হয়, যা মূলত একটি ব্লগিং বৈশিষ্ট্যের ধারক। এটিতে ট্যাগ এবং ছবি যোগ করা যায়। ব্যবহাকারিরা পরবর্তীতে তাদের জাংগা (Xanga), লাইভজার্নাল, ব্লগার এবং অন্যান্য ব্লগিং সেবা থেকে ব্লগ আমদানি করতে পারার সুবিধা যোগ হয়।


title: ফেসবুক

text: ২০০৮ সালের ৭ই এপ্রিলের সপ্তাহে কমেট ভিত্তিক তাৎক্ষনিক বার্তা আদান প্রদান এ্যাপ্লিকেশ চালু করে যা চ্যাট নামে পরিচিত বিভিন্ন নেটওয়ার্কে। এটি ব্যবহাকারিদের বন্ধুদের সাথে যোগাযোগের সুযোগ দেয় আর এটির ডেস্কটপ ভিত্তিক তাৎক্ষনিক বার্তার এ্যাপ্লিকেশনের সাথে মিল রয়েছে।


title: ফেসবুক

text: ২০০৭ সালের ৮ই ফেব্রুয়ারি ফেসবুক উপহার সেবাটি চালু করে। যাতে ব্যবহারকারি বিভিন্ন উপহার তাদের বন্ধুদের পাঠাতে পারে। প্রতিটি এক ডলার করে দাম এবং এর সাথে প্রেরকের নিজস্ব বার্তা জুড়ে দেওয়া যায়।


title: ফেসবুক

text: ২০০৭ সালের ১৪ই মে ফেসবুক তাদের বাজার বা মার্কেটপ্লেস চালু করে। এতে ব্যবহারকারিরা ফ্রি শ্রেণীবিনস্ত বিজ্ঞাপন দিতে পারে। মার্কেটপ্লেসটিকে ক্রেইগলিস্টের সাথে তুলনা করে সিনেট.কম এবং দুটোর তুলনা হিসেবে দেখায় যে মার্কেটপ্লেসে ব্যবহারকারিরা একই নেটওয়ার্কে থাকলে বিজ্ঞাপন দেখবে আর ক্রেইগলিস্টে যেকেউ এটি দেখতে পারবে।


title: ফেসবুক

text:
একটি নতুন বার্তার পথ যার নাম প্রজেক্ট টাইটান চালু করা হয় ১৫ই নভেম্বর ২০১০ সালে। কয়েকটি প্রকাশনা এটিকে জিমেইল হত্যাকারি হিসেবে অভিহিক করে, এই নতুন ব্যবস্থার ফলে ব্যবহারকারিরা সরাসরি যোগাযোগ করতে পারে ফেসবুক দিয়ে বিভিন্ন পদ্ধতিতে (যার মধ্যে আছে বিশেষ ইমেইল ব্যবস্থা, লেখ্য বার্তা অথবা ফেসবুক ওয়েবসাইট বা মোবাইল এ্যাপ দিয়ে)। যে পদ্ধতিই হোক না কেন তা ইনবক্সে একটি একক সূত্র বা থ্রেড হয়ে জমা হয়। অন্যান্য ফেসবুক বৈশিষ্ট্যের মত ব্যবহারকারি এখানেও কার থেকে বার্তা গ্রহন করবে তা ঠিক করে দিতে পারে তা হতে পারে শুধু বন্ধু, বন্ধুর বন্ধু অথবা যে কেউ। ইমেইল সেবাটি ২০১৪ সালে কম ব্যবহারের জন্য বন্ধ করে দেয়া হয়।
ফেসবুক ওয়েবসাইট ছাড়াও বার্তাগুলো মোবাইল এ্যাপ থেকে ব্যবহার করা যায়। এর জন্য ফেসবুকের একান্ত একটি এ্যাপ রয়েছে যা ফেসবুক ম্যাসেঞ্জার নামে পরিচিত।


title: ফেসবুক

text: ২০১১ সালে এপ্রিল থেকে ফেসবুক ব্যবহারকারিরা লাইভ ভয়েস কল করতে পারেন ফেসবুক চ্যাট দিয়ে, যা দিয়ে সারা বিশ্বের ব্যবহারকারিরা একে অন্যের সাথে চ্যাট করতে পারেন। এই বৈশিষ্ট্য টি-মোবাইলের নতুন ববস্লেড সেবার আওতায় ফ্রি ব্যবহার করা যায় যার ফলে ব্যবহারকারিরা ভয়েস চ্যাট করতে পারে এবং ভয়েস বার্তা রেখে দিতে পারে।


title: ফেসবুক

text: ২০১১ সালের ৬ই জুলাই ফেসবুকের ভিডিও কল সেবা চালু করা হয় স্কাইপকে তাদের প্রযুক্তি অংশীদার করে। এতে স্কাইপ রেস্ট এপিআই ব্যবহার করে এক-থেকে-এক ব্যবস্থায় কল করা যায়।


title: ফেসবুক

text: ২০১৪ সালের সেপ্টেম্বরে ফেসবুক ঘোষণা করে তারা প্রতিদিন ১ বিলিয়ন ভিডিও দেখার সুবিধা প্রদান করছে এবং ব্যবহারকারি, পাতা, এবং জনপ্রতিনিধিদের যে সব ভিডিও উন্মুক্ত সেগুলোর গণনা দেখাবে সবাইকে দেখার সুবিধা যোগ করবে। কোন ব্যবহারকারি একটি ভিডিও দেখার পর আরেকটি বাড়তি ভিডিও দেখার সুপারিশ করার বিষয়টি ফেসবুক নিশ্চিত করে। ৬৫ ভাগ ফেসবুকের ভিডিও দেখা হয় ফেসবুক মোবাইল থেকে যার ব্যবহারকারি দিন দিন বাড়ছে এবং ভিডিও দেখার হার ৫০ ভাগে এসে যায় মে থেকে জুলাই মাসে যখন আইসবাকেট চ্যালেঞ্জের হিড়িক পড়ে ফেসবুকে।


title: ফেসবুক

text: ২০১১ সালের ১৪ই সেপ্টেম্বর ফেসবুকে ব্যবহারকারি পাতায় "সাবস্ক্রাইব" বোতাম যোগ করে যা অন্য ব্যবহারকারিদের সাবস্ক্রাইব করা ব্যবহারকারির উন্মুক্ত পোস্টগুলো দেখার সুযোগ করে দেয়। এর সাথে ২০১২ সালে ফেব্রুয়ারি মাসে পরিচিতি যাচাইয়ের সুবিধা যোগ করে বিশেষ বিশেষ একাউন্টের ক্ষেত্রে। টুইটারের মত যাচাইকৃত পাতাগুলো কোন বিশেষ যাচাইয়ের তকমা রাখে না, কিন্তু সাবস্ক্রিপশনের সুপারিশে অধিক অগ্রাধিকার দেয়।


title: ফেসবুক

text: ২০১২ সালের ডিসম্বরে ফেসবুক ঘোষণা করে ব্যবহারকারিদের দ্বিধার কথা মাথায় রেখে তারা সাবস্ক্রাইব বোতামকে "ফলো" বোতামে প্রতিস্থাপন করে যার ফলে অন্যান্য সামাজিক নেটওয়ার্কের সাথে এতেও মিল থাকে।


title: ফেসবুক

text: ২০১১ সালের ২৯শে নভেম্বর, ফেসবুক ইউএস ফেডারেল ট্রেড কমিশনের অভিযোগ নিষ্পত্তি করার জন্য রাজি হয়। অভিযোগটি ছিল ফেসবুক ব্যবহারকারিদের গোপনীয়তা বজায় রাখতে ব্যর্থ হয়েছে।


title: ফেসবুক

text: ২০১৪ সালের ২০শে মার্চ ফেসবুক ঘোষণা করে একটি নতুন মুক্তি উৎসের প্রোগ্রামিং ভাষা "হ্যাকের" কথা। জনসাধারণের কাছে উন্মুক্ত করার আগে ফেসবুকের একটি বড় অংশ এই নতুন ভাষা দ্বারা পরিক্ষন এবং একই সাথে চালানো হচ্ছিল।


title: ফেসবুক

text: ফেসবুক মোমেন্টাম প্লাটফর্ম ব্যবহার করে তাদের বার্তা ব্যবস্থার জন্য যা দির ইমেইল তার ব্যবহারকারিদের কাছে প্রতিদিন পাঠায়।


title: ফেসবুক

text: সামাজিক নেটওয়ার্কের বৈশিষ্ট্য হল লাইক বোতামটি যার দ্বারা ব্যবহারকারিরা তাদের সাধুবাদ জানায় স্ট্যাটাস আপডেটে, কমেন্টে, ছবিতে এবং বিজ্ঞাপনে। এটি একই সাথে ফেসবুক প্লাটফর্মের একটি সামাজিক প্লাগইন, যা শুরু করা হয় ২১শে এপ্রিল ২০১০ সালে। যার ফলে অংশগ্রহণকারি ইন্টারনেট ওয়েবসাইটগুলোকে একই রকম লাইক বোতাম প্রদর্শন করার সক্ষমতা দেয়।


title: ফেসবুক

text: ২৯শে জুলাই ২০১১ সালে ফেসবুক তাদের বাগ বাউন্টি প্রোগ্রাম ঘোষণা করে যাতে নিরাপত্তা গবেষকদের সর্বনিম্ন ৫০০ ডলার দেয়া হবে ফেসবুকের কোন নিরাপত্তা ঝুঁকি বের করতে পারলে। ফেসবুক হোয়াইটহ্যাট পাতায় বলা আছে: "যদি তুমি তোমার প্রতিবেদনের জন্য যথার্থ সময় দিতে পার বিষয়টি জন সম্মুখে প্রকাশের পূর্বে এবং বিশ্বাসযোগ্য ভাল চেষ্টা চালাও গোপনীয়তা ভঙ্গ এড়াতে, ডাটা ধ্বংস এবং তোমার গবেষনার সময় আমাদের সেবাতে বাধা বা মর্যাদাহানি না কর, আমরা তোমার বিরুদ্ধে কোন মামলা করব না বা আইন শৃঙ্খলা বাহিনীকে বলব না তোমাকে তদন্ত না করতে"


title: ফেসবুক

text: কমস্কোরের মতে, মাসিক অনন্য ভিজিটরের ভিত্তিতে ফেসবুক প্রধান সামাজিক নেটওয়ার্কিং সাইট এবং তার ফলে এটি মাইস্পেসকে পিছনে ফেলে দিয়েছে ২০০৮ সালে এপ্রিলে। কমস্কোর আরো বলে, ফেসবুক ১৩০ মিলিয়ন অনন্য ভিজিটরকে আকর্ষিত করেছে মে ২০১০ সালে যা ৮.৬ মিলিয়ন লোকের সমাগম। এ্যলেক্সার মতে, ওয়েবসাইটটির পদমর্যাদা ৬০তম থেকে ৭মে এসেছে সেপ্টেম্বর ২০০৬ থেকে সেপ্টেম্বর ২০০৮ সালের মধ্যে এবং বর্তমানে ২য়। কোয়ান্টকাস্ট ফেসবুককে ২য় পদসারির সাইট বলেছে আমেরিকায় এবং কমপিট.কম একে ২য় স্থানে রেখেছে আমেরিকায়। এটি আপলোডের জন্যও জনপ্রিয় প্রায় ৫০ বিলিয়ন আপলোডের ক্রমবর্ধমান হিসাবে।


title: ফেসবুক

text: ২০১৩ সালের জানুয়ারিতে, দেশভিত্তিক বেশিরভাগ ব্যবহারকারি ফেসবুকে ছিল:


title: ফেসবুক

text: ফেসবুক অনেক দেশেই বারেবারে বিভিন্ন সময় বিভিন্ন কারণে বন্ধ করা হয়েছে যার মধ্যে আছে চীন, ইরান, উজবেকিস্থান, পাকিস্তান, সিরিয়া, বাংলাদেশ, ভিয়েতনাম এবং উত্তর কোরিয়া। উদাহরণসরূপ এটি পৃথিবীর অনেক দেশেই ধর্মীয় বৈষম্য ও ইসলাম বিরোধী কর্মের জন্য নিষিদ্ধ করা হয়েছিল। অনেক জায়গায় অফিসের কর্মীদের কর্ম সময়ে ফেসবুক ব্যবহার না করার জন্য বন্ধ করা হয়েছিল। ফেসবুকে ব্যবহারকারির গোপনীয়তাও একটি সমস্যা হয়ে দেখা দেয় এবং তার নিরাপত্তাও বিভিন্ন সময় আপোস-মীমাংসা হয়। ফেসবুক একটি মামলা লড়ে সোর্স কোড এবং বুদ্ধিবৃত্তিক সম্পদের মামলায়। ২০১১ সালের মে মাসে সাংবাদিক এবং ব্লগারদের কাছে ইমেইল পাঠানো হয় গুগলের গোপনীয়তার নীতির অভিযোগ নিয়ে। যদিও শেষে দেখা যায় যে, গুগল প্রতিরোধকল্পে পিআর খ্যাত বারসন-মারসটেলার এটি করে এবং অর্থদাতা ছিল ফেসবুক যা সিএনএন সহ বেশ কিছু গণমাধ্যমে সমালোচিত হয়। ফেসবুক কুর্দিস্থানের রাজধানী আরবিলে সাময়িকভাবে বন্ধ করে দেয়া হয় নিরাপত্তা জনিত কারণে।


title: ফেসবুক

text: ২০১১ সালে জার্মানির কর্তৃপক্ষ ফেসবুকের ইভেন্ট বৈশিষ্ট্যটি বন্ধ করার বিষয়ে আলোচনা করে। এই সিদ্ধান্তের জন্য অসংখ্য ঘটনা রয়েছে যাতে আসলে দাওয়াত না দেয়া সত্বেও মানুষ চলে এসেছে ইভেন্টে এমন ঘটনা দায়ী। একটি ঘটনায় দেখা যায় প্রায় ১৬০০ অতিথি একটি হামবার্গে মেয়ের ১৬তম জন্মদিনে উপস্থিত হয়েছেন কারণ মেয়েটি তার জন্মদিনের ইভেন্টটিকে ফেসবুকে অসাবধানতা বশত পাবলিক বা উন্মুক্ত করে দিয়েছিলেন। এই ঘটনায় একশরও বেশি পুলিশকে নামাতে হয়েছিল ভিড় সামলাতে। এতে একজন পুলিশ অফিসার আহত এবং এগার অংশগ্রহনকারি আটক করা হয়েছিল বিভিন্ন কারণে। এমন অন্য একটি ঘটনায় দেখা যায়, ৪১ তরুনকে আটক করা হয়েছে এবং ১৬ জন আহত হয়েছেন।


title: ফেসবুক

text:
২০০৭ সালে প্রতিবেদনে বলা হয় ৪৩% ব্রিটিশ অফিস কর্মী কর্মক্ষেত্রে ফেসবুক ব্যবহার থেকে বিরত রাখা হয় কারণ দেখানো হয় কর্মীদের উৎপাদনশীলতা হ্রাস এবং ব্যবসায়িক গোপনীয়তা ফাঁস।
২০১১ সালের নভেম্বরে, ভারতের ব্যাঙ্গালোরের অনেকগুলো ফেসবুক ব্যবহারকারি জানায় যে তাদের একাউন্ট হ্যাক করা হয়েছে এবং তাদের প্রোফাইল ছবি অশ্লীল ছবি দ্বারা প্রতিস্থাপিত হয়েছে। এক সপ্তাহের বেশি সময় ধরে ব্যবহারকারিদের নিউজ ফিড অশ্লীল, হিংস্র ও যৌনতা ভিত্তিক বিষয়বস্তু দ্বারা স্প্যাম প্লাবিত হয় এবং প্রতিবেদনে বলা হয় ২০০,০০০ বেশি একাউন্ট এতে ক্ষতিগ্রস্থ হয়েছে। ফেসবুক এই প্রতিবেদনকে অসত্য বলে বর্ণনা করে এবং ব্যাঙ্গালোরের পুলিশ বিষয়টি পরিদর্শন করে মন্তব্য করেন যে হয়ত এটি ফেসবুকের প্রতিযোগীদের কোন গুজব হতে পারে।
২০১৮ সালের সেপ্টেম্বরে প্রায় পাঁচ কোটি ফেসবুক ব্যবহারকারীর তথ্য চুরি করা হয়। হামলাকারীরা ফেসবুকের "ভিউ এজ" ফিচারটি ব্যবহার করে হামলা করে। এই তথ্য চুরির পর ফেসবুকের শেয়ার ৩ শতাংশ কমে যায়।
সাম্প্রতিক গবেষনায় দেখা গেছে ফেসবুকের কারণে আত্ম-সম্মানে নেতিবাচক প্রভাব পড়ে যা ইর্ষার জন্ম দেয় যেমন অবকাশ এবং ছুটির দিনের ছবি কথা। অন্যান্য ইর্ষার কারণগুলোর মধ্যে আছে বন্ধু বান্ধবের পারিবারিক সুখী এবং কারো দৈহিক সোন্দর্যের ছবি। এধরনের ইর্ষান্বিত অনুভূতি মানুষকে তাদের জীবনে একা এবং অতৃপ্ত করে দেয়। জার্মান দুটি বিশ্ববিদ্যালয়ের যৌথ গবেষনায় দেখা গেছে তিন জনের মধ্যে একজন ফেসবুক চালানোর পর নিজেদের জীবন নিয়ে অসন্তুষ্ট। এবং অন্য একটি গবেষনা যা উটাহ ভ্যালি বিশ্ববিদ্যালয় কর্তৃক পরিচালিত হয়েছিল, উঠে আসে যে, ফেসবুকে সময় কাটানোর বাড়ানোর পর তারা তাদের জীবন সম্পর্কে নিকৃষ্ট অনুভূতি হয়েছিল।


title: ফেসবুক

text: মনোবিজ্ঞানি সুজান ক্রাস হুইটব্রানের মতে যদিও ফেসবুকে বন্ধু করার ব্যপারটিই প্রবল, তবু্ও সেখানে কাউকে আনফ্রেন্ড বা নিবান্ধব করা বা ফিরিয়ে দেয়ার খারাপ প্রভাব রয়েছে। তিনি উল্লেখ করেন নিবান্ধব করা লোকটি ফেসবুকের বিচ্ছেদের শিকার। অন্য দিকে আনফ্রেন্ড করে দেওয়া কদাচিৎ পাস্পরিক সিদ্ধান্তে হয় এবং প্রায়শই দেখা যায় যাকে আনফ্রেন্ড করা হয়েছে তিনি তা জানেন না।


title: ফেসবুক

text:
জুলাই ২০১৪ সালে সাকিরা প্রথম প্রসিদ্ধ ব্যক্তি হন যার পাতা ১০০ মিলিয়ন লাইক পার করে। ক্রিস্টিয়ানো রোনালডো ছিলেন দ্বিতীয় ব্যক্তি যার লাইক ১০০ মিলিয়নে পৌ্ছায়। এরপরই আছেন্ রিহানা (৯৮ মিলিয়ন) এবং এমিনেম (৮৯ মিলিয়ন)। মার্ক জাকারবার্গ অভিনন্দনসূচক বার্তা রাখেন তাদের ওয়ালে।
ফেসবুকের প্রধান প্রতিযোগীর মধ্যে আছে চীনে কিউজোন এবং রেনরেন; ব্রাজিলে অরকুট (২০১৪ সালের সেপ্টেম্বরে বন্ধের আগ পর্যন্ত); দক্ষিণ কোরিয়ায় সাইওয়ার্ল্ড; রাশিয়া, বেলারুস, কাজাকস্থান, কিরগিস্থান, মালডোবা, ইউক্রেন, উজবেকিস্থানে ভিকে এবং অডনক্লাসনিকি; ড্রাগিয়েম.এলভি লাটভিয়ায়; ইরানে ক্লুব; ভিয়েতনামে জিং এবং জাপানে মিক্সি।


title: ফেসবুক

text:
ফেনবুক ডট জিকিউ
লিংক : http://Fanbook.GQ


title: চতুরঙ্গ (চলচ্চিত্র)

text: চতুরঙ্গ (ইংরেজি: "Four Chapters") ভারতীয় বাঙালি চিত্র-পরিচালক সুমন মুখোপাধ্যায় পরিচালিত একটি বাংলা চলচ্চিত্র। রবীন্দ্রনাথ ঠাকুরের প্রসিদ্ধ উপন্যাস "চতুরঙ্গ" অবলম্বনে নির্মিত এই চলচ্চিত্রটির মুক্তির তারিখ ২১ নভেম্বর ২০০৮। মুখ্য ভূমিকায় অভিনয় করেছেন ঋতুপর্ণা সেনগুপ্ত, ধৃতিমান চট্টোপাধ্যায়, কবীর সুমন, সুব্রত দত্ত ও জয় সেনগুপ্ত। সঙ্গীত পরিচালনা করেছেন দেবজ্যোতি মিশ্র। প্রযোজক ক্যাম্পফায়ার ফিল্ম প্রোডাকশন।


title: চতুরঙ্গ (চলচ্চিত্র)

text: নরনারীর জটিল যৌনমনস্তত্ত্ব ও আদর্শের সংঘাত এই ছবির মূল উপজীব্য বিষয়। ছবিটি ভারত ও ভারতের বাইরে একাধিক আন্তর্জাতিক চলচ্চিত্র উৎসবে প্রদর্শিত ও প্রশংসিত হয়েছে।


title: চতুরঙ্গ (চলচ্চিত্র)

text: ‘জ্যাঠামশাই’, ‘শচীশ’, ‘দামিনী’ ও ‘শ্রীবিলাস’ – এই চার ‘অঙ্গ’ বা পর্বে বিভক্ত চতুরঙ্গ উপন্যাসটির প্রকাশকাল ১৯১৬। ছবিতে উপন্যাসের এই সময়কাল ও পর্ববিভাজনটি সানুপূর্বিক বজায় আছে। খুব অল্প ক্ষেত্রেই চলচ্চিত্রকার গ্রন্থকারকে ছাপিয়ে নিজস্বতা প্রতিপাদনে সচেষ্ট হয়েছেন। ফলত উপন্যাসের মতো ছবিতেও গল্পকথনে নতুনত্ব পরিলক্ষিত হয়েছে।


title: চতুরঙ্গ (চলচ্চিত্র)

text: ‘জ্যাঠামশাই’ অংশটি ছবির একটি স্বয়ংসম্পূর্ণ অংশ। শচীশের জ্যাঠামশাই জগমোহন যুক্তিবাদী, নাস্তিক ও মানবপ্রেমিক। একবার নিজগৃহে প্রায় শ’তিনেক প্রতিবেশী চর্মকার মুসলমানকে নিমন্ত্রণ করে খাওয়ান। সেই নিয়ে রক্ষণশীল ছোটোভাই হরমোহনের সঙ্গে তাঁর বিরোধ বাধে। হরমোহন আদালতের দ্বারস্থ হন এবং জগমোহন আচারভ্রষ্ট – এই অভিযোগে পৈত্রিক বাড়ি ও সম্পত্তি বিভাজন করিয়ে নেন। হরমোহনের কনিষ্ঠ পুত্র শচীশ বাড়ি ভাগাভাগির সময় তার জ্যাঠামশায়ের আশ্রয় নেয়। সে ছিল জগমোহনের স্নেহপাত্র ও শিষ্য। কিন্তু হরমোহন যখন এই কারণে জগমোহনকেই দোষারোপ করে অভিযোগ করেন যে শচীশের মাধ্যমে তিনি হরমোহনের সম্পত্তি গ্রাসে উদ্যত, তখন জগমোহন শচীশকে বিদায় দেন। শচীশ অবশ্য বাড়ি ফিরে যায় না। সে বন্ধু শ্রীবিলাসের আশ্রয়ে তার মেসবাড়িতে গিয়ে ওঠে। জগমোহন স্কুলে শিক্ষকতা করতে থাকেন ও শচীশ গৃহশিক্ষকতার বৃত্তি গ্রহণ করে।


title: চতুরঙ্গ (চলচ্চিত্র)

text: এই সময় ঘটনাচক্রে ননীবালার সঙ্গে শচীশের সাক্ষাৎ ঘটে। ননীবালা হরমোহনের জ্যৈষ্ঠ পুত্র পুরন্দরের রক্ষিতা। ননীবালা অন্তঃসত্ত্বা হলে পুরন্দর তাকে অসতী অপবাদে বিতাড়িত করেছিল। শচীশ ননীবালাকে জ্যাঠামশায়ের কাছে নিয়ে আসে। জগমোহন তাকে কন্যাস্নেহে পালন করতে থাকেন। তার গর্ভের সন্তানটি নষ্ট হয়। এদিকে ননীবালা জগমোহনের আশ্রয়ে জেনে পুরন্দরের উপদ্রবও বৃদ্ধি পায়। ননীবালাকে রক্ষা করতে শচীশ তাকে বিবাহের সিদ্ধান্ত নেয়। কিন্তু বিবাহের দিনই সমাজভীরু ধর্মভীরু ননীবালা আত্মহত্যা করে।


title: চতুরঙ্গ (চলচ্চিত্র)

text: এরপর শহরে প্লেগ মহামারীর আবির্ভাব ঘটলে জগমোহন বাড়িতে একটি দরিদ্র মুসলমান রোগীদের জন্য প্রাইভেট হাসপাতাল খোলেন। কিন্তু তিনি স্বয়ং রোগাক্রান্ত হন ও মারা যান। জ্যাঠামশায়ের মৃত্যুর পর শচীশ নিরুদ্দেশ হয়ে যায়। এক বছর তার কোনও সন্ধান পাওয়া যায় না।


title: চতুরঙ্গ (চলচ্চিত্র)

text: ‘শচীশ’, ‘দামিনী’ ও ‘শ্রীবিলাস’ – এই তিনটি পর্ব পরস্পর সংলগ্ন। শ্রীবিলাস শচীশের সন্ধান করতে করতে লীলানন্দ স্বামীর আখড়ায় তাকে খুঁজে যায়। প্রবল যুক্তিবাদী জ্যাঠামশায়ের ‘চেলা’ শচীশের তখন আশ্চর্য ভাবান্তর। সে তখন বৈষ্ণবীয় রসতত্ত্ব সাধনার নেশায়। লীলানন্দ স্বামীর শিষ্য। শচীশের এই ‘আইডিয়ার নেশা’র কি পরিণতি তা প্রত্যক্ষ করার জন্য ধর্মবিষয়ে বিন্দুমাত্র শ্রদ্ধাবোধ না থাকা সত্ত্বেও শ্রীবিলাস ভিড়ে যায় লীলানন্দ স্বামীর দলে।


title: চতুরঙ্গ (চলচ্চিত্র)

text: এই সময়ে লীলানন্দের কোনও এক শিষ্য মৃত্যুকালে তাঁর যাবতীয় সম্পত্তি ও যুবতী স্ত্রী দামিনীর ভার তুলে দিয়ে যায় তার গুরুর হাতে। লীলানন্দ সেই শিষ্যের বাড়িতেই নিজ আখড়া স্থাপন করেন। কিন্তু দামিনী তার এই হস্তান্তর অপমান হিসাবেই গ্রহণ করে। সে জীবনরসের রসিক। নাটক-নভেল পড়ে সময় কাটায়। ধর্ম নিয়ে বড় মাথা ঘামায় না। লীলানন্দকে সে সর্বসমক্ষেই উপেক্ষা ও অবহেলা করতে থাকে। কিন্তু গোপনে শচীশের সঙ্গে তার হৃদয় বিনিময় হয়ে যায়।


title: চতুরঙ্গ (চলচ্চিত্র)

text: শচীশ দামিনীর আবেদনকে অগ্রাহ্য করতে থাকে নানা উপায়ে। লীলানন্দের সাংবাৎসরিক তীর্থভ্রমণ কালে এক অন্ধকার গুহায় নির্জনে সে নিদ্রিত শচীশের দেহসঙ্গ লিপ্সা করে। কিন্তু শচীশের দৃঢ় পদাঘাতে তাকে দূর করে দেয়। এরপর থেকে এক তীব্র দৈহিক ক্ষুধা পেয়ে বসে শচীশকে। দামিনীও বিদ্রোহিনী হয়ে ওঠে। প্রতিশোধকল্পে সে অন্তরঙ্গ করে নেয় শ্রীবিলাসকে।


title: চতুরঙ্গ (চলচ্চিত্র)

text: এই সময়ে লীলানন্দ স্বামীর কীর্তন দলের গায়ক নবীনের বউ স্বামীর দুশ্চরিত্রতায় আত্মহননের পথ নেয়। কামনার কুটিল রূপটি প্রত্যক্ষ করে দামিনীর দৃষ্টি উন্মোচিত হয়। সে বুঝতে পারে কোন বিপদসংকুল পথের পথিক হয়েছে সে। শচীশকে সে গুরু বলে স্বীকার করতে চায়। শচীশের আইডিয়ার নেশা ঘুচে যায়। লীলানন্দ স্বামীর দলও ভেঙে যায়। শচীশ, দামিনী ও শ্রীবিলাস দলত্যাগ করে।


title: চতুরঙ্গ (চলচ্চিত্র)

text: তিনজনে একটি নির্জন পোড়ো বাড়িতে আশ্রয় গ্রহণ করে। শচীশ দামিনীর ভালবাসার বন্ধন কাটিয়ে ওঠার চেষ্টা করতে থাকে। প্রাণপণে দূরে সরিয়ে দেয় দামিনীকে। দামিনী ততই সেবার মাধ্যমে তাকে বাঁধার চেষ্টা করে। কিন্তু তার সমস্ত উদযোগ ব্যর্থ হলে, হতাশ্বাস হতোদ্যম দামিনী অনন্যোপায় ফিরে যেতে চায় লীলানন্দের আখড়ায়। তখনই শ্রীবিলাস তাকে বিবাহের প্রস্তাব দেয়।


title: চতুরঙ্গ (চলচ্চিত্র)

text: দামিনী আবিষ্কার করে তার অজ্ঞাতেই কখন শ্রীবিলাসে তার মন আকৃষ্ট হয়েছে। শচীশ দামিনী ও শ্রীবিলাসের বিবাহ সম্পাদনা করে। এরপর সে শ্রীবিলাসকে জ্যাঠামশায়ের উইলের সূত্রে পাওয়া তার যাবতীয় সম্পত্তি ভোগদখলের অধিকার দিয়ে আবার নিরুদ্দেশ হয়ে যায়। আর তার খোঁজ পাওয়া যায় না।


title: চতুরঙ্গ (চলচ্চিত্র)

text: স্নেহবিধুর দীর্ঘ দাম্পত্যও দামিনীর ভাগ্যে সয় না। অবহেলায় অযত্নে তার দেহও ভঙ্গুর হয়ে এসেছিল। শেষে ভালবাসার অতৃপ্তি বুকে নিয়ে সেও এই পৃথিবীর রসলোক ত্যাগ করে।


title: চতুরঙ্গ (চলচ্চিত্র)

text: অভিনয়ে


title: চতুরঙ্গ (চলচ্চিত্র)

text: কলাকুশলীগণ


title: চতুরঙ্গ (চলচ্চিত্র)

text: "চতুরঙ্গ" ছায়াছবিতে সঙ্গীতের ভূমিকা বিশেষভাবে উল্লেখনীয়। এই ছবিতে মোট ১৭টি গান ও খণ্ডগান ব্যবহৃত হয়েছে। সংলাপের সঙ্গে সাযুজ্য রেখে সৃষ্টি করা হয়েছে ছবিটির আবহসংগীত। তবে বিশেষভাবে যা লক্ষনীয় তা হল, রবীন্দ্রনাথ ঠাকুরের উপন্যাস অবলম্বনে নির্মিত উপন্যাস হলেও এই ১৭টি গানের মধ্যে মাত্র তিনটি রবীন্দ্রসংগীত ও একটি রবীন্দ্রসঙ্গীতের সুরের এসরাজবাদন। এর মধ্যে একটি গান ("আমার প্রাণের মাঝে সুধা আছে") গুঞ্জনের সুরে ও সাফকত আমানত আলী গীত সুফি গান "আল্লাহ্ কে নূর" ছবিটিতে থিম গানের আকারে ব্যবহৃত হয়েছে। "আমার প্রাণের মাঝে সুধা আছে" এবং "আলো যে আজ গান করে মোর প্রাণে গো" গানদুটি গেয়েছেন পরমা বন্দ্যোপাধ্যায়। কবীর সুমন গেয়েছেন তৃতীয় রবীন্দ্রসঙ্গীত "মাটির বুকের মাঝে বন্দী যে জল"। এছাড়া বিশেষভাবে উল্লেখ করা যায় আলীর গাওয়া অপর সুফি গান "মউলা তেরে বিনা", জ্ঞানদাস রচিত "রূপ লাগি আঁখি ঝুরে" ও গোবিন্দদাস কবিরাজ রচিত "নীরদ নয়নে" পদাবলি কীর্তন দুটি। ব্যবহৃত হয়েছে বাউল, গাজন ইত্যাদি লোকঅঙ্গের গানও।এযাবৎ মোট চারটি আন্তর্জাতিক মানের চলচ্চিত্র উৎসবে প্রদর্শিত হয়েছে "চতুরঙ্গ"। এগুলির মধ্যে দুটি বিদেশে - মন্ট্রিল ওয়ার্লদ ফিল্ম ফেস্টিভ্যাল ও সাও পাওলো আন্তর্জাতিক চলচ্চিত্র উৎসব। মন্ট্রিলে ওয়ার্ল্ড কম্পিটিশন সেকশন বা বিশ্ব প্রতিযোগিতা বিভাগে অফিসিয়াল চয়েস পেয়েছে এই ছবি। সাও পাওলোতেও ওয়ার্ল্ড কম্পিটিশন সেকশনেই প্রদর্শিত হয় ছবিটি। ২০০৮ সালে ভারতের আন্তর্জাতিক ফিল্ম উৎসবে এটি ভারতীয় নির্বাচন বিভাগে স্থান পায়। ২০০৮ সালেই কলকাতা চলচ্চিত্র উৎসবে সমাপ্তি ছবি হিসাবে প্রদর্শিত হয় এটি। ১৭ নভেম্বর ২০০৮ তারিখে নন্দন-১ প্রেক্ষাগৃহে এই প্রদর্শনীটিই ছিল ছবির জাতীয় প্রিমিয়ার।


title: ব্লু ভেলভেট

text: ব্লু ভেলভেট (ইংরেজি ভাষায়: Blue Velvet) ডেভিড লিঞ্চ পরিচালিত রহস্য চলচ্চিত্র যা ১৯৮৬ সালে মুক্তি পায়। এতে নয়ার চলচ্চিত্র এবং পরাবাস্তববাদ এর কিছু উপাদান প্রদর্শিত হয়েছে। সিনেমার নাম রাখা হয়েছে ১৯৬৩ সালের একটি গানের নামানুসারে। ববি ভিন্টন এর সে গানটিরও নাম ছিল ব্লু ভেলভেট। উল্লেখ্য এই সিনেমার বেশ কয়েকটি মূহুর্তে এই গান গাইতে দেখা যায়। সিনেমাটি সমালোচকদের কাছে বিপুল প্রশসা অর্জন করে। কিন্তু প্রথমদিকে অনেকেই নেতিবাচক মনোভাব পোষণ করেছিলেন যার কারণে বক্স অফিসে খুব বেশি হিট করতে পারেনি। এই সিনেমা করেই ডেভিড লিঞ্চ দ্বিতীয় বারের মত সেরা পরিচালক হিসেবে অস্কার মনোনয়ন লাভ করেন। এর আরেকটি বিশেষত্ব হচ্ছে, এই সিনেমার মাধ্যমেই ডেনিস হপার এর ক্যারিয়ার পুনরুজ্জীবিত হয়।


title: ব্লু ভেলভেট

text: এটা করার আগে লিঞ্চ ১৯৮৪ সালে বিজ্ঞান কল্পকাহিনীমূলক সিনেমা ডিউন নির্মাণ করেন। ডিউন ছিল সমালোচক ও দর্শক সবার কাছেই ফ্লপ। তাই এর পর লিঞ্চ তার পূর্ভের স্টাইলে ফিরে যাওয়ার চেষ্টা করেন। তার প্রথম সিনেমা ইরেজারহেড এ যে ব্যক্তিগত গল্প ও পরাবাস্তববাদের বিষয় ছিল তা আবার ফিরিয়ে আনেন। তারপরও এই সিনেমা তৈরি করতে গিয়ে তাকে কাঠখড় পোড়াতে হয়। কারণ প্রথম দিকে অনেক স্টুডিওই এর নৃশংস যৌন দৃশ্য ও আপত্তিকর ভাষার ব্যবহারকে মেনে নিতে পারেনি। মুক্তির পর ডেভিড লিঞ্চ আবার মূলধারায় ফিরে আসতে পেরেছেন। এর মাধ্যমে নব্য নয়ার জনরে যুগান্তকারী উদাহরণ সৃষ্টি করেছেন। ব্লু ভেলভেট কাল্ট ক্লাসিক হিসেবে প্রতিষ্ঠা পেয়েছে।


title: ব্লু ভেলভেট

text: কলেজের ছাত্র "জেফ্রি বুমন্ট" তার বাড়ির পেছনের মাঠে মানুষের কান খুঁজে পায়। প্রথমে পুলিশের গোয়েন্দা কর্মকর্তার কাছে গেলেও পরবর্তীকালে সে নিজে অনুসন্ধান চালিয়ে যাবার সিদ্ধান্ত নেয়। এই অনুসন্ধানের কাজে তাকে সহায়তা করে শহরের গোয়েন্দা "লেফটেন্যান্ট জন উইলিয়াম্‌সের" মেয়ে হাই স্কুল পড়ুয়া "স্যান্ডি উইলিয়াম্‌স"। স্যান্ডি তার বাবার কাছ থেকে পাওয়া একটি তথ্য বুমন্টকে জানায়। অনুসন্ধান করতে গিয়ে বুমন্ট একটি আন্ডারওয়ার্ল্ড অপরাধ চক্রের অনেক কিছু জেনে যায়। এই অপরাধ জগতের বস "ফ্র্যাংক বুথ" খুন, ধর্ষণ, ডাকাতি সহ বিভিন্ন অপরাধের সাথে জড়িত; একই সাথে সে চিত্তবিকারগ্রস্ত। জড়িয়ে পড়ার মধ্য দিয়ে বুমন্টও কিছুটা ইক্ষণকাম এর আশ্রয় নিতে বাধ্য হয়। বুথের হাতে ধর্ষিত "ডরোথি ভ্যালেন্স"-কে নিরাপত্তা দিতে গিয়ে বুমন্টের জীবনও সংকটপূর্ণ হয়ে উঠে।


title: সুমন মুখোপাধ্যায়

text: সুমন মুখোপাধ্যায় (জন্ম ১১ ফেব্রুয়ারি ১৯৪৪) একজন ভারতীয় বাঙালি চিত্র ও নাট্য পরিচালক। নিউ ইয়র্ক ফিল্ম অ্যাকাডেমিতে শিক্ষাপ্রাপ্ত সুমন মঞ্চে উপস্থাপন করেছেন ভারতীয় ও ইউরোপীয় নাট্যসাহিত্যের বহু প্রসিদ্ধ নাটক। কাজ করেছেন দেশ ও বিদেশের বহু শিক্ষাপ্রতিষ্ঠান ও সংস্থায়। তাঁর পরিচালিত নাটকগুলির মধ্যে উল্লেখযোগ্য গন্তব্য, তিস্তাপারের বৃত্তান্ত ইত্যাদি। টেলিভিশনে একাধিক কাজ করলেও পূর্ণদৈর্ঘ্যের চলচ্চিত্র পরিচালনা করেছেন মাত্র দুটি – নবারুণ ভট্টাচার্যের উপন্যাস অবলম্বনে হারবার্ট (২০০৫) ও রবীন্দ্রনাথ ঠাকুরের উপন্যাস অবলম্বনে চতুরঙ্গ (২০০৮)। তাঁর পরিচালিত নাটক ও চলচ্চিত্রগুলি বিদগ্ধমহলে বিশেষ প্রশংসিত।


title: ঋতুপর্ণা সেনগুপ্ত

text: ঋতুপর্ণা সেনগুপ্ত (জন্ম: ৭ নভেম্বর ১৯৭১) একজন বিশিষ্ট ভারতীয় বাঙালি অভিনেত্রী। ১৯৯২ সাল থেকে বাংলা চলচ্চিত্র শিল্পের সঙ্গে জড়িত ঋতুপর্ণা অভিনয় করেছেন একাধিক বাংলাদেশী ও হিন্দি চলচ্চিত্রেও। বাণিজ্যিক ও শৈল্পিক – উভয় ধারার সিনেমাতে তাঁর সুদক্ষ অভিনয় তাঁকে এনে দিয়েছে একাধিক পুরস্কার। অভিনয়ের পাশাপাশি বিভিন্ন সমাজসেবামূলক কাজ ও লেখালিখির সঙ্গেও জড়িত ঋতুপর্ণা।


title: ঋতুপর্ণা সেনগুপ্ত

text: বাংলা ধারাবাহিক "সাদা পায়রা" (১৯৮৯) দিয়ে ঋতুপর্ণা সেনগুপ্তর অভিনয় জীবনের শুরু। তার অভিনীত প্রথম ছবি প্রভাত রায়ের জাতীয় পুরস্কার প্রাপ্ত বাংলা ছবি "শ্বেতপাথরের থালা" (১৯৯২)। তার অভিনীত প্রথম বাংলাদেশী ছবি "স্বামী কেন আসামী" (১৯৯৭)।


title: ঋতুপর্ণা সেনগুপ্ত

text:
ঋতুপর্ণার জন্ম কলকাতায়। খুব অল্পবয়সেই চিত্রাংশু নামে একটি শিল্পবিদ্যালয় থেকে অঙ্কন, নৃত্য ও হাতের কাজে দক্ষতা অর্জন করেন। মাউন্ট কারমেল স্কুলে তাঁর পড়াশোনা। পরে লেডি ব্রাবোর্ন কলেজ থেকে ইতিহাসে স্নাতক হয়ে কলকাতা বিশ্ববিদ্যালয়ের কলাবিভাগে স্নাতকোত্তর শ্রেণীতে ভর্তি হন। তবে অভিনয় পেশায় মনোযোগ দেবার জন্য পড়াশোনায় ইতি টানতে হয়।
বাংলা ধারাবাহিক "সাদা পায়রা" (১৯৮৯) দিয়ে ঋতুপর্ণা সেনগুপ্তর অভিনয় জীবনের শুরু। তার অভিনীত প্রথম ছবি "শ্বেতপাথরের থালা" মুক্তি পায় ১৯৯২ সালে। ছবিতে তিনি অভিনয় করেন সহ-অভিনেত্রীর চরিত্রে। তিনি তখন আধুনিক ইতিহাসে স্পেশালাইজেশনসহ এমএ প্রথম বর্ষের ছাত্রী। এরপর তাঁকে আর ফিরে তাকাতে হয়নি। প্রভাত রায়ের এই ছবিটি সেইবছর শ্রেষ্ঠ বাংলা ছবি হিসাবে জাতীয় পুরস্কার লাভ করেন। "সুজন সখী", "নাগপঞ্চমী", "মনের মানুষ" ও "সংসার সংগ্রাম" প্রভৃতি তাঁর প্রথম দিকের ছবিগুলি বিপুল জনপ্রিয়তা অর্জন করে। মুম্বাইতে তিনি হেমা মালিনীর সঙ্গে "মোহিনী" নামে একটি টেলিফিল্মও করেন। এছাড়াও "তিসরা কৌন" নামে অপর এক হিন্দি ছবিতেও তিনি নায়িকার ভূমিকায় অভিনয় করেন।


title: ঋতুপর্ণা সেনগুপ্ত

text: ঋতুপর্ণ ঘোষের "দহন" (১৯৯৭), "উৎসব" (২০০০), অপর্ণা সেনের "পারমিতার একদিন" (২০০০) ও বুদ্ধদেব দাশগুপ্তের "মন্দ মেয়ের উপাখ্যান" (২০০২) ছবিতে তাঁর অভিনয় বিদগ্ধ মহলের প্রশংসা অর্জন করে। "দহন" ছবিতে ধর্ষণের শিকার এক নববিবাহিতা রোমিতা চরিত্রে অভিনয় করে তিনি ১৯৯৮ সালে শ্রেষ্ঠ অভিনেত্রী হিসাবে অর্জন করেন জাতীয় পুরস্কার।


title: ঋতুপর্ণা সেনগুপ্ত

text: বাংলাদেশের ছবিতে অভিনয় করে সেদেশেও সমান জনপ্রিয়তা ও খ্যাতি লাভ করেছেন ঋতুপর্ণা। তবে সাগরিকা চলচিত্রর জন্য ব্যপক সমালোচনার মধ্য পরেন। এই চলচিত্রর জন্য সবাই তাকে অনেক খারাপ চোখে দেখে। তিনি ওড়িশি ও মণিপুরী নৃত্যে পারঙ্গমা। তাঁর নিজের "ভাবনা আজ ও কাল" নামে একটি নাচের দলও আছে। এই দল রবীন্দ্রনাথের "চিত্রাঙ্গদা", "চণ্ডালিকা", "শ্যামা", "মায়ার খেলা" প্রভৃতি নৃত্যনাট্য ও অন্যান্য আধুনিক ভাবনার নৃত্যানুষ্ঠান মঞ্চস্থ করে খ্যাতিলাভ করেছে। এছাড়া তিনি স্থাপন করেছেন প্রিজম এন্টারটেইনমেন্ট নামে একটি প্রযোজনা সংস্থাও।


title: ঋতুপর্ণা সেনগুপ্ত

text: "আনন্দলোক" ও "বাংলাদেশের হৃদয়" পত্রিকায় তিনি নিয়মিত কলামও লিখেছেন।


title: ঋতুপর্ণা সেনগুপ্ত

text: ১৯৯৯ সালে বাল্যপ্রেমিক সঞ্জয় চক্রবর্তীকে বিবাহ করেন। সঞ্জয় মবিঅ্যাপস নামে কলকাতার একটি সিইও-এর প্রতিষ্ঠাতা। থ্যালাসেমিয়া রোগাক্রান্ত শিশুদের সাহায্যার্থেও ঋতুপর্ণা নিরলস সহযোগিতা করে থাকেন। ঋতুপর্ণা আউটডোর খেলাধূলার সঙ্গেও যুক্ত। অবসর সময়ে তিনি ব্যাডমিন্টন খেলেন।


title: জাতীয় চলচ্চিত্র পুরস্কার (দ্ব্যর্থতা নিরসন)

text: জাতীয় চলচ্চিত্র পুরস্কার বলতে চলচ্চিত্রের জন্য বাৎসরিকভাবে জাতীয় সম্মান প্রদানকে বোঝানো হয়। বিভিন্ন দেশে এই নামে চলচ্চিত্রের জন্য পুরস্কার প্রদান করা হয়ে থাকে, তার তালিকা নিচে দেয়া হলোঃ


title: ক্রয়েৎসবের্গ

text: ক্রয়েৎসবের্গ () জার্মানির রাজধানী বার্লিন শহরের অত্যন্ত পরিচিত একটি এলাকা বা অর্টষ্টাইল (Ortsteil)। এটি ২০০১ সাল থেকে ফ্রিডরিশ্‌স্‌হাইন-ক্রয়েৎসবের্গ নামক বেৎসির্কের (Bezirk) অংশ। ক্রয়েৎসবের্গকে অনেক সময় দুইটি স্বতন্ত্র উপ-এলাকাতে ভাগ করা হয়। একটি হল এস্‌ও ৩৬, যেখানে বহু অভিবাসী এবং চরমপন্থীরা বাস করে, এবং অপরটি হল এস্‌ভে ৬১, যেখানে মূলত মধ্যবিত্ত পরিবারেরা বাস করে। ১৯৭০-এর দশকের শেষ দিকে ক্রয়েৎসবের্গ তৎকালীন পশ্চিম বার্লিনের একটি প্রান্তিক ও অবহেলিত অঞ্চল ছিল। ক্রয়েৎসবের্গ সাংস্কৃতিক বৈচিত্র‌্যের কারণে অনেকের কাছে আকর্ষণীয় হলেও এখানে বেকারত্বের হার অত্যন্ত বেশি এবং বার্লিনের সবচেয়ে দরিদ্র লোকদের বাস এখানে।


title: কবীন্দ্রবচনসমুচ্চয়

text:
কবীন্দ্রবচনসমুচ্চয় বা সুভাষিত রত্নকোষ আনুমানিক খ্রিস্টীয় দ্বাদশ-ত্রয়োদশ শতকে সংকলিত একটি সংস্কৃত শ্লোক সংকলন। ডক্টর সুকুমার সেনের মতে গ্রন্থটির রচনাকাল দ্বাদশ শতাব্দীর প্রথমার্ধ। এই শ্লোকগুলির রচয়িতাগণ বাঙালি বলে অনুমিত হয়। পরবর্তীকালে বাংলায় প্রচলিত সংস্কৃত ও বাংলা আদিরসাত্মক ভক্তিবাদের বিকাশে এই শ্লোকসংগ্রহটি বিশেষ প্রভাব বিস্তার করেছিল। ক্ষুদ্র অথচ সুলিখিত এই শ্লোকগুলি সমকালীন বাঙালি জীবন ও রুচির একটি চিত্র তুলে ধরে। সমকালীন বাংলায় এগুলি বিশেষ জনপ্রিয়তাও অর্জন করেছিল। ডক্টর অসিতকুমার বন্দ্যোপাধ্যায় শ্লোকগুলি সম্পর্কে বলেছেন, “এই ক্ষুদ্র ক্ষুদ্র শ্লোকগুলিতেই বাঙালির লীরিক-প্রতিভা প্রকাশের পথ পেয়েছে। পরবর্তিকালে রচিত বৈষ্ণব পদের সঙ্গে এই সমস্ত শ্লোকের কিছুটা সাদৃশ্য আছে।” ডক্টর নীহাররঞ্জন রায় মন্তব্য করেছেন, “সংস্কৃত সাহিত্যে এই ধরনের কবিতা-সংগ্রহ বা কবিতা-চয়নিকার-ধারার উদ্ভব বোধ হয় এই পর্বের বাঙলা দেশেই, এবং কবীন্দ্রবচনসমুচ্চয়ই এই জাতীয় সর্বপ্রথম সংকলন-গ্রন্থ।”
"কবীন্দ্রবচনসমুচ্চয়"-এর পুথি নেপাল থেকে আবিষ্কৃত হয়েছে। এটি দ্বাদশ শতকীয় নেওয়ারি অর্থাৎ নেপালি লিপিতে রচিত। তবে এর সঙ্গে পুরনো বাংলা লিপির কিছু সাদৃশ্য রয়েছে। পুথিটির প্রথমদিকে কিছু অংশ নষ্ট হয়ে যাওয়া এর প্রকৃত নাম বা পরিচয় জানা যায় না। টীকায় কথিত ‘কবীন্দ্রবচনসমুচ্চয়’ কথাটিই তাই সংকলক এফ ডবলিউ টমাস গ্রন্থনাম হিসাবে গ্রহণ করেছেন। ডক্টর সুরেশচন্দ্র বন্দ্যোপাধ্যায় তাঁর সংস্কৃত সাহিত্যে বাংলার দান গ্রন্থে এই মত প্রকাশ করেছেন যে, গ্রন্থটি বিদ্যাকর সংগৃহীত "সুভাষিত রত্নকোষ" গ্রন্থের অংশবিশেষ। ডক্টর সুকুমার সেন মনে করেন, গ্রন্থটির নাম "সুভাষিতরত্নকোশ" এবং সংকলক বিদ্যাকর ছিলেন বাংলার কোনও বৌদ্ধবিহারের পণ্ডিত। তবে ডক্টর অসিতকুমার বন্দ্যোপাধ্যায় মনে করেন, এই গ্রন্থের নাম হওয়া উচিত ‘সুভাষিত রত্নকোষ’। ডক্টর নীহাররঞ্জন রায় মনে করেন, “সংকলয়িতার নাম জানিবার উপায় নাই, তবে তিনি বৌদ্ধ ছিলেন। বইখানি যে বাঙলাদেশেই সংকলিত হইয়া পরে অন্যান্য অনেক গ্রন্থের মতো নেপালে নীত হইয়াছিল, এই অনুমান অযৌক্তিক নয়।”


title: কবীন্দ্রবচনসমুচ্চয়

text: কবীন্দ্রবচনসমুচ্চয় গ্রন্থে সংস্কৃত ভাষায় ধ্রুপদী কবিদের সঙ্গে সমকালীন কবিদের রচনা অন্তর্ভুক্ত করা হয়। এই সংকলনে একদিকে যেমন রয়েছে প্রাচীন কবি কালিদাস ও ভবভূতির রচনা। অন্যদিকে তেমনই রয়েছে সমকালীন বিশিষ্ট ও অর্বাচীন কবিদের শ্লোকও। এঁরা হলেন বন্দ্য তথাগত, গৌড় অভিনন্দ, মধুশীল, রতিপাল প্রমুখ। অসিতকুমার বন্দ্যোপাধ্যায়ের মতে, “...তাঁদের মধ্যে কারো কারো নাম দেখে বাঙালি মনে হচ্ছে।”


title: কবীন্দ্রবচনসমুচ্চয়

text: ডক্টর নীহাররঞ্জন রায়ের মতে, এই সংকলনে ১১১ জন কবির মোট ৫২৫টি শ্লোক সংকলিত। ডক্টর সুকুমার সেনের মতে "কবীন্দ্রবচনসমুচ্চয়" গ্রন্থে মোট ২২৩ জন কবির শ্লোক সংকলিত এবং এঁরা অনেকেই পাল রাজাদের সমসাময়িক। তিনি শ্লোকগুলির রচয়িতাদের একটি সংক্ষিপ্ত তালিকাও দিয়েছেন। তাঁর মতে এঁরা হলেন, “অভিনন্দ, কুমুদাকর-মতি (পাণ্ডুভূমি বিহারের মহাপণ্ডিত), চক্রপাণি (দত্ত?), জিতারি-নন্দী, জ্ঞানশ্রী-মিত্র (অতীশের সমসাময়িক), ধর্মদাস, বুদ্ধাকর-গুপ্ত (জগদ্দল বিহারের মহাপণ্ডিত?), মনোবিনোদ, যোগেশ্বর, ধর্মপাল (রাজা?), রাজ্যপাল (রাজা বা রাজপুত্র), লডহচন্দ্র (রাজা শ্রীচন্দ্রের পৌত্র), বসুকল্প (দত্ত), বীর্যমিত্র, বাক্‌কূট, শ্রীধর-নন্দী, সঙ্ঘশ্রী (রাজগুরু), সুবিনীত (শ্রীচন্দ্রের সভাকবি), ইত্যাদি।” অন্যদিকে ডক্টর নীহাররঞ্জন রায় এই কবিদের যে তালিকাটি পেশ করছেন সেটি এইরূপ, “গৌড়-অভিনন্দ, ডিম্বোক বা হিম্বোক, কুমুদাকর মতি, ধর্মকর, বুদ্ধাকরগুপ্ত, মধুশীল, বাগোক, ললিতোক, বিনয়দেব, ছিত্তপ, বন্দ্য তথাগত, জয়ীক, বিতোক, সিদ্ধোক, সোনোক বা সোন্নোক, হিঙ্গোক্, বৈদ্যধন্য, অপরাজিত রক্ষিত”। এছাড়া তিনি দু-এক জন মহিলা কবির কথাও উল্লেখ করেছেন। এঁরা হলেন ভাবাক বা ভাবদেবী ও নারায়ণ-লক্ষ্মী।


title: কবীন্দ্রবচনসমুচ্চয়

text:
"কবীন্দ্রবচনসমুচ্চয়"-এর অন্যতম শ্রেষ্ঠ কবি বসুকল্প। সম্পূর্ণ নাম বসুকল্প দত্ত। তাঁর জন্মস্থান কম্বোজ (উত্তরবঙ্গ ও প্রাগজ্যোতিষ অর্থাৎ পশ্চিম অসম অঞ্চল)। গ্রন্থের একটি কবিতায় প্রবাসী বসুকল্প তাঁর জন্মভূমিকে নমস্কার জানাচ্ছেন –তৎকল্পদ্রুমকীর্ণসংস্তরিরজস্ তৎকামধেনোঃ পয়স্ তং ত্রম্বকনেত্রদগ্ধবপুষঃ পুষ্পায়ুধস্যানলম্।
পদ্মায়াঃ শ্বসিতানি চ শরৎকালস্য তচ্চ স্ফুটং ব্যোমাদায় বিনির্মিতোঽসি বিধিনা কম্বোজ তুভ্যং নমঃ।।সুকুমার সেন-কৃত এই শ্লোকের বঙ্গানুবাদটি নিম্নরূপ –
অনুমান করা হয়, বসুকল্পের পৃষ্ঠপোষক ছিলেন সমতটের কোনও কম্বোজ-বংশীয় রাজা। একটি শ্লোকে কবি সেই রাজা ও তাঁর পিতৃ-পিতামহের উচ্চ প্রশংসা করেছেন –ত্বং কাম্বোজ বিরাজসে ভুবি ভবত্তাতো দিবি ভ্রাজতে তত্তাতস্তু বিভূষণঃ স কিমপি ব্রহ্মৌকসি দ্যোততে।
যুষ্মাভিস্ত্রিভির্ এভিরর্পিততনু স্ত্বৎ কীর্তিরুজ্জৃম্ভিণী মাণিক্যস্তবকত্রয়প্রণয়িনী হারস্য ধত্তে শ্রিয়ম।।সুকুমার সেন কর্তৃক শ্লোকটির বঙ্গানুবাদ –
সুকুমার সেন মনে করেন, সেযুগের বৈশিষ্ট্য অনুসারে বসুকল্প “যুগপৎ বৌদ্ধ ও শৈবভাবাপন্ন ছিলেন”। তিনি নিজে ছিলেন বৌদ্ধ ও তাঁর পৃষ্ঠপোষক রাজা শৈব। সেই কারণে তাঁর রচনায় বুদ্ধ, শিব ও গণেশের বন্দনা পাওয়া যায়।


title: কবীন্দ্রবচনসমুচ্চয়

text: "কবীন্দ্রবচনসমুচ্চয়"-এর অন্যতম বিশিষ্ট কবি অভিনন্দ বা গৌড় অভিনন্দ। তাঁর পাঁচটি শ্লোক এই গ্রন্থে সংকলিত। এগুলিতে অবশ্য কবির নামের সঙ্গে গৌড় অভিধাটি যুক্ত হয়নি। ডক্টর নীহাররঞ্জন রায় মনে করেন,


title: কবীন্দ্রবচনসমুচ্চয়

text: এই শ্লোকসংগ্রহের প্রধান বৈশিষ্ট্যগুলির মধ্যে উল্লেখযোগ্য হল প্রাচীন ও অপেক্ষাকৃত অর্বাচীন কালের কবিদের রচনা একই সঙ্গে সংকলিত হওয়া। যে যুগে এই কাব্য সংকলিত হয়, সেই যুগটি ছিল সংস্কৃত সাহিত্যের অবক্ষয়ের যুগ। এই অবক্ষয় ও রুচির অবনমনকে ধ্রুপদী সাহিত্যের ঐতিহ্যের সাহায্যে রোধ করতে তৎপর হন সমকালের কবিরা।


title: কবীন্দ্রবচনসমুচ্চয়

text: এই কাব্যের অপর উল্লেখযোগ্য বৈশিষ্ট্য হল, এর জীবনমুখিনতা। সমকালীন সময় ও সমাজের একটি খণ্ডচিত্র এই শ্লোকগুলি আমাদের সামনে উপস্থাপিত করে। সাহিত্যে রাজসভার বাইরে অবস্থিত লৌকিক জীবনের প্রভাব পড়তে শুরু করে। দরিদ্র জনসাধারণের জীবনযাত্রার প্রতিও এক অস্ফুট মমত্ব এই শ্লোকগুলিতে ফুটে উঠেছে। ডক্টর নীহাররঞ্জন রায় বলেছেন,


title: কবীন্দ্রবচনসমুচ্চয়

text: সংস্কৃত ও বাংলা ভাষার প্রতি কবিদের মমতা ও ভালবাসাও কোনও কোনও শ্লোকে প্রকট। একটি আর্যায় বঙ্গাল নামধারী জনৈক কবি লিখেছেন, “ঘনরসময়ী গভীরা রক্তিম সুভগোপজীবিতা কবিভিঃ। অবগাঢ়া চ পুণীতে গঙ্গা বঙ্গাল বাণী চ।” অর্থাৎ, গঙ্গা ও বঙ্গালবাণী (শব্দটি দ্ব্যর্থক। এক অর্থে বঙ্গালবাণী হল বাংলা ভাষা, অপর অর্থে কবি বঙ্গালের বাণী) দুইই পবিত্র। তাই এতে অবগাহনে পূণ্য। একটি গভীর ধারা বিশিষ্ট, অপরটি মধুময় চেতনায় ভরা। উভয়েই কবির আনন্দপ্রদ।


title: কবীন্দ্রবচনসমুচ্চয়

text: অনুমিত হয়, "কবীন্দ্রবচনসমুচ্চয়"-এর অজ্ঞাতনামা সংকলক বৌদ্ধ ধর্মাবলম্বী ছিলেন। তাই গ্রন্থের আদিতে বুদ্ধের বন্দনা সংকলিত। এছাড়া কোথাও বৌদ্ধ বিষয়বস্তুর উল্লেখ মেলে না। বরং অনেকগুলি শ্লোক হরির উপর রচিত। এছাড়া গ্রীষ্ম, বর্ষা, বসন্ত ইত্যাদি ঋতুর উপর রচিত শ্লোকও পাওয়া যায়। এই শ্লোকগুলি বাস্তবধর্মী ও বর্ণনাত্মক। মাঝে মাঝে গীতিকবিতার লক্ষণও স্পষ্ট। সংকলনের দুই-তৃতীয়াংশ শ্লোক আদিরসাত্মক। এই জাতীয় শ্লোকের সংখ্যা ৩৫০।


title: কবীন্দ্রবচনসমুচ্চয়

text: অসিতকুমার বন্দ্যোপাধ্যায় কবীন্দ্রবচনসমুচ্চয় শ্লোকসংকলনের প্রকৃতি, বৈশিষ্ট্য ও পরবর্তীকালের বাংলা সাহিত্যে এর প্রভাব সম্পর্কে লিখেছেন,


title: আয়ারল্যান্ডের স্বাধীনতা যুদ্ধ

text: আয়ারল্যান্ডের স্বাধীনতা যুদ্ধ (ইংরেজি ভাষায়: Irish War of Independence; অন্য নাম: ট্যান যুদ্ধ বা অ্যাংলো-আইরিশ যুদ্ধ; আয়ারল্যান্ডীয় ভাষায়: Cogadh na Saoirse) ১৯১৯ সালের জানুয়ারি থেকে শুরু হয়ে ১৯২১ সালের জুলাই পর্যন্ত চলেছিল। এটি ছিল মূলত আয়ারল্যান্ডে শাসনাধীন ব্রিটিশ সরকারের বিরুদ্ধে আইরিশ রিপাবলিকান আর্মি (আইআরএ) পরিচালিত গেরিলা যুদ্ধ।


title: আয়ারল্যান্ডের স্বাধীনতা যুদ্ধ

text: এই যুদ্ধের নেতৃত্ব দানকারী আইআরএ ছিল প্রথম ডায়াল (Dáil) এর অধীন। উল্লেখ্য প্রথম ডায়াল বলতে ১৯১৯ সালের নির্বাচনে আয়ারল্যান্ডে সংখ্যাগরিষ্ঠ আসন অর্জনকারী দলকে বোঝায়। প্রথমে প্রতিষ্ঠিত এই আইআরএ-কে একই নামের অন্যান্য আর্মি থেকে পৃথক করার জন্য অনেক সময়ই "ওল্ড আইআরএ" নামে ডাকা হয়।


title: আগাদির সঙ্কট

text: আগাদির সঙ্কট ([) বা দ্বিতীয় মরোক্কান সঙ্কট বলতে মরক্কোর শহর আগাদিরকে কেন্দ্র করে ১৯১১ খ্রিস্টাব্দে উদ্ভূত আন্তর্জাতিক টানাপোড়েনকে বোঝায়। এটি ১৯১১ খ্রিস্টাব্দের জুলাই থেকে নভেম্বর মাস পর্যন্ত অব্যাহত ছিল। ফরাসিরা ১৯১১ সালের এপ্রিল মাসে মরক্কোর ফেজ শহরের নিয়ন্ত্রণ নিলে মরক্কোর নিরপেক্ষতার ব্যাপারে প্রথম মরোক্কান সঙ্কটে নেয়া চুক্তিটি লঙ্ঘিত হয়। আপাতদৃষ্টিতে জার্মানি তার নিজের অর্থনৈতিক স্বার্থ রক্ষার জন্য "প্যান্থার" নামের একটি গানবোট মরক্কোর আগাদির শহরে পাঠায়। কিন্তু প্রকৃতপক্ষে জার্মানি একটি ঔপনিবেশিক শক্তি হিসেবে নিজের শক্তি প্রদর্শনের উদ্দেশ্যেই এটি করেছিল, কেননা তখন ছিল বিশ্বজুড়ে উপনিবেশবাদের জয়জয়কার। শেষ পর্যন্ত জার্মানি মরক্কোকে ফরাসি প্রভাবাধীন একটি এলাকা হিসেবে মেনে নেয়। এই ছাড়ের প্রতিদানে জার্মানি আফ্রিকাতে তাদের উপনিবেশ ক্যামেরুনের সাথে ফরাসি অধিকৃত কঙ্গোর কিছু অংশ যোগ করে নেয়। প্রথম বিশ্বযুদ্ধের আগে আন্তর্জাতিক উত্তেজনা বৃদ্ধির একটি অন্যতম ঘটনা ছিল এই আগাদির সঙ্কট। এই ঘটনার ফলে যুক্তরাজ্য, জার্মানির নৌশক্তি ও আগ্রাসী মনোভাবের সম্পর্কে সচেতন হয় এবং জার্মানিকে ব্রিটিশ সাম্রাজ্যের বিরুদ্ধে প্রত্যক্ষ হুমকি হিসেবে বিবেচনা করা শুরু করে।


title: হেট মেইশে মেট ড্য পারেল

text: হেট মেইশে মেট ড্য পারেল () ওলন্দাজ চিত্রশিল্পী জোহানস্ ভারমিরের আঁকা একটি বিখ্যাত তৈলচিত্র, যেটিতে একটি মুক্তার দুলকে ফোকাস হিসেবে ব্যবহার করা হয়েছে। চিত্রকর্মটি বর্তমানে নেদারল্যান্ড্‌সের দ্য হেগ শহরের মাউরিৎস্‌হোস জাদুঘরে রক্ষিত আছে। এটিকে কখনও কখনও "উত্তরের মোনা লিসা" বা "ওলন্দাজ মোনা লিসা" নামেও ডাকা হয়।


title: বাংলাদেশের ইউনিয়ন

text: ইউনিয়ন পরিষদ বা ইউনিয়ন হল বাংলাদেশের পল্লী অঞ্চলের সর্বনিম্ন প্রশাসনিক ইউনিট । গ্রাম চৌকিদারি আইনের ১৮৭০ এর অধীনে ১৮৭০ সালে কিছু পল্লী সংস্থা গঠনের উদ্যোগ নেয়া হলে ইউনিয়নের সৃষ্টি হয়। এ আইনের অধীনে প্রতিটি গ্রামে পাহারা টহল ব্যবস্থা চালু করার উদ্দেশ্যে কতগুলো গ্রাম নিয়ে একটি করে ইউনিয়ন গঠিত হয়। ইউনিয়ন গঠনের বিস্তারিত দিকনির্দেশনা লিপিবদ্ধ রয়েছে বেঙ্গল চৌকিদারী ম্যানুয়েলের দ্বিতীয় ও তৃতীয় অণুচ্ছেদে। এই প্রক্রিয়ার বিকাশের মধ্য দিয়ে একটি স্থানীয় সরকার ইউনিটের ধারণার সৃষ্টি হয়। প্রাথমিক পর্যায়ে এর ভূমিকা নিরাপত্তামূলক কর্মকাণ্ডে সীমাবদ্ধ থাকলে ও পরবর্তী কালে এটিই স্থানীয় সরকারের প্রাথমিক ইউনিটের ভিত্তিরুপে গড়ে উঠে। বাংলাদেশে বর্তমানে ৪৫৬২টি ইউনিয়ন আছে।


title: বাংলাদেশের ইউনিয়ন

text: বাংলাদেশে স্থানীয় সরকার ব্যবস্থার একটি দীর্ঘ ও ঐতিহ্যবাহী ইতিহাস রয়েছে। অতি প্রাচীন কাল থেকে উপমহাদেশে স্থানীয় সরকারের অস্তিত্ব খুজে পাওয়া যায়। সাধারণতঃ স্থানীয় সরকার বলতে এমন জনসংগঠনকে বুঝায় যা অপেক্ষাকৃত ক্ষুদ্র ভৌগলিক সীমা রেখায় একটি দেশের অঞ্চল ভিত্তিতে জাতীয় সরকারের অংশ হিসেবে কাজ করে। স্থানীয় কার্যক্রম সম্পাদনের জন্যস্থানীয়ভাবে নির্বাচিত প্রতিনিধিদের সমম্বয়ে গঠিত সংস্থাকে স্থানীয় সরকার বলা হয়। জাতীয় সরকারের মত স্থানীয় সরকার সার্বভৌম কোন প্রতিষ্টান নয়। জাতীয় সরকার বিভিন্ন সার্কুলার ও নির্দেশের মাধ্যমে স্থানীয় সরকারের কার্যাবলী নিযন্ত্রণ করে থাকেন। স্থানীয় সরকার নিদিষ্ট এলাকায় কর,রেট,ফিস,টোল প্রভৃতি নির্ধারণ ও আদায়ের ব্যাপারে জাতীয় সরকারের নির্দেশ অনুসরন করে থাকেন। বৃটিশ আমলের পূর্বে প্রাচীন ও মধ্য যুগীয় আমলে খ্রীষ্ট পূর্ব ১৫০০-১০০০ অব্দে গ্রাম পরিষদের উলেখ রয়েছে। এছাড়া খ্রীষ্ট পূর্ব ৩২৪-১৮৩ অব্দে মৌর্য বা মৌর্য পূর্ব যুগে গ্রাম প্রশাসনের অস্তিত্বের স্বাক্ষর পাওয়া যায়। বৃটিশদের আগমনের পূবেৃ তৎকালীন বাংলাদেশের স্থানীয় সরকার প্রতিষ্টান হিসেবে অধিকাংশ গ্রামে পঞ্চায়েত প্রথা প্রচলিত ছিল। পঞ্চায়েতের সদস্য সংখ্যা ছিল ৫জন। জনগণের মতামতের উপর ভিত্তি করে সামাজিক প্রয়োজনে পঞ্চায়েত প্রথার উদ্ভব ঘটে। তাই এগুলোর আইনগত কোন ভিত্তি ছিল না।


title: বাংলাদেশের ইউনিয়ন

text: বৃটিশ শাসনামলে অর্থনৈতিক প্রশাসনিক ও রাজনৈতিক কারণে এবং পলxঅঞ্চলে বৃটিশদের ভিত্তি আরও সুদৃঢ় করার জন্য লর্ড মেয়ো ১৮৭০ সালে চৌকিদারী আইন পাশ করেন। এর ফলে প্রথমবারের মত পলxঅঞ্চলে আইনগত ভিত্তির মাধ্যমে স্থানীয় সরকারের উদ্ভব হয় এবং পঞ্চায়েত প্রথার পুনরাবৃত্তি ঘটে। চৌকিদারী পঞ্চায়েতের সদস্য সংখ্যা ছিল পাঁচ জন এবং জেলা ম্যাজিষ্ট্রেট পঞ্চায়েতের সকল সদস্যকে তিন বৎসরের জন্য নিয়োগ করতেন। চৌকিদারী পঞ্চায়েত ব্যবস্থার ত্রুটির কারণে ১৮৮৫ সালে বঙ্গীয় স্থানীয় স্বায়ত্ব শাসন আইন প্রবর্তনের মাধ্যমে ইউনিয়ন পর্যায়ে ইউনিয়ন কমিটি গঠন করা হয়। ইউনিয়ন কমিটির সদস্য সংখ্যা ছিল ৫-৯ জন এবং গ্রামবাসী কর্তৃক নির্বাচিত হতেন এবং ইউনিয়ন কমিটির পাশাপাশি চৌকিদারী পঞ্চায়েত কাজ করতো। এর ফলে পলxঅঞ্চলে দ্বৈত শাসনের অসুবিধা সমূহ প্রকটভাবে দেখা দেয়। অতঃপর ১৯১৯সালে বঙ্গীয় পলxস্বায়ত্ব শাসন আইন এর অধীনে চৌকিদারী পঞ্চায়েত ও ইউনিয়ন কমিটি বিলুপ্ত করে ইউনিয়ন পর্যায়ে ইউনিয়ন বোর্ড গঠন করা হয়। ইউনিয়ন বোর্ডের সদস্য ১/৩ অংশ সরকারের পক্ষে জেলা প্রশাসক মনোনয়ন দান করতেন অবশিষ্ট সদস্যগণ জনগণের দ্বারা নির্বাচিত হতেন। সদস্যগণ তাদের মধ্য থেকে প্রেসিডেন্ট ও একজন ভাইস প্রেসিডেন্ট নির্বাচিত করতেন। কার্যকাল ছিল ৩(তিন) বৎসর। তবে ১৯৩৬ সাল হতে ৪(চার) বৎসর করা হয় এবং মনোনয়ন প্রথা ১৯৪৬ সালে রহিত করা হয়।


title: বাংলাদেশের ইউনিয়ন

text: মৌলিক গণতন্ত্র আদেশ,১৯৫৯ এর অধীনে ইউনিয়ন কাউন্সিল গঠন করা হয় এবং সদস্য সংখ্যা ছিল ১০-১৫ জন। মোট সদস্যের ২/৩ অংশ জনগণের ভোটে নির্বাচিত হতে এবং অবশিষ্ট ১/৩ অংশ মহুকুমা প্রশাসক সরকারের পক্ষ থেকে মনোনয়ন দান করতেন। ১৯৬২ সালে শাসনতন্ত্র প্রবর্তনের ফলে মনোনয়ন প্রথা রহিত করা হয়। সদস্যগণ তাদের মধ্য থেকে একজন চেয়ারম্যান ও একজন ভাইস চেয়ারম্যান নির্বাচন করতেন। পরবর্তীতে ভাইস চেয়ারম্যানের পদটি বিলুপ্ত করা হয়। ইউনিয়ন কাউন্সিলের মেয়াদ ছিল ৫ বছর বাংলাদেশে স্থানীয় সরকারের যে কাঠামো রয়েছে তার সূচনা হয়েছিল বৃটিশ আমলে প্রণীত কিছু কিছু আইনের মাধ্যমে। অষ্টাদশ শতকের শেষভাগেশহর অঞ্চল এবং ঊনবিংশ শতাব্দীর শেষভাগে পলxঅঞ্চলে স্থানীয় সরকার প্রতিষ্টার উদ্যোগ নেয়া হয়। বর্তমানে পলxঅঞ্চলের জন্য তিন ধরণেরস্থানীয় সরকার প্রতিষ্টান কাজ করছে (ক) ইউনিয়ন পরিষদ, (খ) উপজেলা পরিষদ, (গ) জেলা পরিষদ, (ঘ) পৌরসভা ও সিটিকর্পোরেশন।


title: বাংলাদেশের ইউনিয়ন

text: বাংলাদেশে স্বাধীনতা উত্তরকালে রাষ্ট্রপতির আদেশ নং ৭,১৯৭২ বলে ইউনিয়ন কাউন্সিল বাতিল করে ইউনিয়ন পঞ্চায়েত নাম করণ করা হয় এবং রাষ্ট্রপতির আদেশ নং ২২, ১৯৭৩ অনুযায়ী ইউনিয়ন পঞ্চায়েতের নাম পরিবর্তন করে নামকরণ করা হয় ইউনিয়ন পরিষদ। ইউনিয়ন পরিষদের প্রত্যক্ষ ভোটে ৯ জন সদস্য, একজন চেয়ারম্যান ও একজন ভাইস চেয়ারম্যান নির্বাচিত হতেন। পরবর্তীতে স্থানীয় সরকার অধ্যাদেশ ১৯৭৬ অনুযায়ী ভাইস চেয়ারম্যানের পদটি বিলুপ্ত করা হয়। এছাড়া দু‘‘জন মনোনিত মহিলা সদস্য এবং ইউনিয়ন পরিষদকে দু‘‘জন প্রতিণিধি সদস্য (কৃষকের মধ্য থেকে) পরিষদে অর্ন্তভূক্ত করা হয়। সর্বোপরি ১৯৮৩ ও ১৯৯৩ সালে স্থানীয় সরকার (ইউনিয়ন পরিষদ) অধ্যাদেশ অনুয়ায়ী প্রত্যক্ষ ভোটে একজন চেয়ারম্যান ও ০৯ জন সাধারণ সদস্য এবং সংরক্ষিত আসনে ০৩ জন মহিলা সদস্য নিয়ে ইউনিয়ন পরিষদ গঠন করা হয়। ইউনিয়ন পরিষদের মেয়াদকাল- ৫ বছর।


title: বাংলাদেশের ইউনিয়ন

text:
২। ইউনিয়ন পরিষদের নামকরন
সাল স্থানীয় সরকার ব্যবস্থার নাম সভাপতি
১৮৭০-১৮৮৫ চৌকিদারী পঞ্চায়েত পঞ্চায়েত
১৯১৮ ইউনিয়ন কমিটি পঞ্চায়েত
১৯১৯-১৯৩৫ ইউনিয়ন বোর্ড প্রেসিডেন্ট
১৯৩৬-১৯৫৮ ইউনিয়ন বোর্ড প্রেসিডেন্ট
১৯৫৯-১৯৬১ ইউনিয়ন কাউন্সিল চেয়ারম্যান
১৯৬২ ইউনিয়ন কাউন্সিল চেয়ারম্যান
১৯৬৩-১৯৭১ ইউনিয়ন কাউন্সিল চেয়ারম্যান
১৯৭২ ইউনিয়ন পঞ্চায়েত পঞ্চায়েত
১৯৭৩-১৯৭৫ ইউনিয়ন পরিষদ চেয়ারম্যান
১৯৭৬-১৯৮২ ইউনিয়ন পরিষদ চেয়ারম্যান
১৯৮৩- ইউনিয়ন পরিষদ চেয়ারম্যান


title: বাংলাদেশের ইউনিয়ন

text: ১৮৬১ সালে তত্কালীন অর্থমন্ত্রী বাজেট ঘোষণার সময় মত প্রকাশ করেন যে, স্থানীয় এলাকায় উন্নতির জন্য কিছু ক্ষমতা স্থানীয় প্রতিষ্ঠানগুলোর উপর অর্পণ করা প্রয়োজন। ১৮৬৯ সালের ১৪ই ডিসেম্বর লর্ডমেয়ো স্থানীয় এলাকার উন্নতির জন্য গুরুত্ব আরোপ করেন। তারপর ১৮৮২ সালে রর্ড রিপনই সর্ব প্রথম এদেশে বাস্তবে স্থানীয় স্বায়ত্ত শাসন প্রতিষ্ঠার জন্য জনসাধারণকে অধিকতর রাজনৈতিক শিক্ষায় শিক্ষিত করতে চেয়েছেন। লর্ড রিপনের এ প্রস্তাবনার প্রতি তত্কালীন ইংল্যান্ডের প্রধানমন্ত্রী গ্লাডস্টোনের পূর্ণ সমর্থন ছিল। এরপর লর্ড রিপন ১৮৮২ সালের ১৮ই মে ঐতিহাসিক প্রস্তাবনা ঘোষণা করেন। তার প্রস্তাবনার ভিত্তিতে ১৮৮৩ সালের জানুয়ারি মাসে বাংলায় বিধান সভায় একটা বিল উত্থাপন করা হয়। উক্ত প্রস্তাবনায় গ্রাম এলাকায় জনসাধারণের কল্যাণের জন্য প্রথম ইউনিয়ন কমিটি গঠন করা হয়।


title: বাংলাদেশের ইউনিয়ন

text: ১৮৮৫ সাল থেকে ১৯১৯ সাল পর্যন্ত বর্তমান ইউনিয়ন পরিষদের নাম ছিল ইউনিয়ন কমিটি। হাওড়া জেলা প্রশাসক ই কে ওয়েস্টম্যান কোট নামে একজন আই.সি.এস অফিসারকে এ বিষয়ের জন্য বিশেষ দায়িত্বে নিয়োগ করা হয়। অর্পিত দায়িত্ব পালনের জন্য তিনি বর্ধমান প্রেসিডেন্সী/ ডিভিশন এবং ঢাকা জেলার মুন্সীগঞ্জ মহকুমার মধ্যে প্রথম ১৮০টি ইউনিয়ন কমিটি গঠন করেন। ১৮৮৪ সালের ৩১শে মার্চ সরকার এক প্রস্তাবনার মাধ্যমে বিষয়টি গ্রহণ করেন। কিন্তু তত্কালীন সেক্রেটারী জেনারেলের বিরোধিতার জন্য আইনটি পাস হতে বিলম্ব ঘটে। অতঃপর ১৮৮৫ সালের মার্চ মাসে মিস্টার ম্যাকুলে বিলটি পুনঃ উত্থাপন করেন। ঐবছর ৪ঠা এপ্রিল বিলটি চূড়ান্তভাবে পাস করা হয়। আজকে আমরা যে স্থানীয় স্বায়ত্তশাসনের বা ইউনিয়ন পরিষদের সুফল ভোগ করছি, তা ১৩০ বছর পূর্বে লর্ড রিপনই প্রথমে সুপারিশ এবং প্রতিষ্ঠার জন্য আপ্রাণ চেষ্টা করেন।


title: বাংলাদেশের ইউনিয়ন

text: ১৮৮৫ সালের আইনে তিনস্তর বিশিষ্ট গ্রাম স্বায়ত্তশাসন প্রতিষ্ঠা করা হয়। স্তরগুলো হল (১) জেলা কমিটি, (২) থানা কমিটি ও ইউনিয়ন কমিটি। তখন এর সদস্য সংখ্যা ছিল ৫ থেকে ৯ জন। তারা ইউনিয়নের অধিবাসীদের দ্বারা নির্বাচিত হতেন। প্রথম অবস্থায় ইউনিয়ন কমিটির চেয়ারম্যান পদ ১৮৮৫ সালের বিধানে ছিল না। ১৯০৮ সালে পশ্চিম বাংলায় ১৮৮৫ সালের আইনের সংশোধন কালে চেয়ারম্যান পদের সৃষ্টি করা হয়। সে অনুসারে ১৯১৪ সালে পূর্ব বাংলায় প্রচলিত হয়। তখন সদস্যগণের মধ্য থেকে চেয়ারম্যান নিয়োগের প্রথা ছিল। ইউনিয়ন কমিটির কার্যকাল ছিল মাত্র ২ বছর। ১৮৯৬-৯৭ সালে স্থানীয় স্বায়ত্তশাসন নিয়ে পুনরায় চিন্তাভাবনা করা হয়। সে সময় পূর্ব বাংলায় ছিল প্রবল বন্যা। এই বন্যা পরিস্থিতি মোকাবিলা করার জন্য তখন প্রথম ইউনিয়ন কমিটির হাতে স্থানীয় করারোপ করা ছাড়াও কিছু ক্ষমতা প্রদান করা হয়।


title: বাংলাদেশের ইউনিয়ন

text: ১৯১৩ সালে মিস্টার লিভিঞ্জের সভাপতিত্বে অন্য একটি কমিটি গঠন করা হয়। উক্ত কমিটি স্থানীয় স্বায়ত্ত শাসনের ক্ষেত্রে গুরুত্বপূর্ণ মতামত প্রদান করতে সক্ষম হয়। উক্ত ইউনিয়ন কমিটি বাতিলের জন্য পরামর্শ দেয়। ১৯১৮ সালের ২৪শে এপ্রিল স্যার সুরেন্দ্র প্রাসানা সিন্হা ১৮৭০ সালের গ্রাম পঞ্চায়েতী আইন এবং ১৮৮৫ সালের ইউনিয়ন কমিটি ভেঙ্গে একটি নতুন কমিটি গঠন করার সুপারিশ পেশ করেন। নতুন এই কমিটির নামকরণ করা হয় ইউনিয়ন বোর্ড। ১৯১৯ সালের ২১শে জানুয়ারি মিস্টার হেনরী হুইলার বিলটি সিলেক্ট কমিটির নিকট পেশ করেন। আলোচনাকালে জনাব শের-ই-বাংলা এ কে এম ফজলুল হক জেলা ম্যাজিস্ট্রেটের পরিবর্তে ইউনিয়ন বোর্ডকে জেলা বোর্ডের নিয়ন্ত্রণে রাখার জন্য সুপারিশ করেন। বিলটির উপর সামান্য আলোচনা-সমালোচনার পর ঐ বছরই গ্রাম স্বায়ত্ত শাসন আইন ১৯১৯ সালে পাস হয়। উক্ত আইনে বলা হয়, সাধারণত গড়ে ১০টি গ্রাম নিয়ে একটি ইউনিয়ন বোর্ড গঠিত হবে। ইউনিয়নের গড় আয়তন ছিল ১০ থেকে ১৫ মাইলের মধ্যে, এর গড় জনসংখ্যা ছিল ১০ হাজার। পিরোজপুর জেলার প্রায় ইউনিয়নই ১৯১৯ সালের আইন অনুযায়ী ১৯২০ সাল থেকেই ইউনিয়ন বোর্ড চালু হয়। উক্ত ইউনিয়ন বোর্ডের কার্যকাল ছিল ৩ বছর। স্যার সুরেন্দ্রনাথ ব্যানার্জি সর্ব প্রথম স্থানীয় স্বায়ত্ত শাসন বিষয়ক মন্ত্রী হন। ১৯৩৫ সালে ইউনিয়ন বোর্ডের কার্যকাল ৪ বছর করা হয়। এই আইনে প্রেসিডেন্ট ছাড়াও একজন ভাইস প্রেসিডেন্ট নির্বাচনের ব্যবস্থা করা হয়। ১৯৫৭ সালে পূর্ব পাকিস্তান আইন নং ৩৫ গৃহীত হলে ১৯১৯ সালে আইন সংশোধন করা হয়। প্রকাশ্যে ভোটদান বাতিল, গোপন ব্যালটে ভোট চালু হয়। ইউনিয়নকে ৩টি ওয়ার্ডে বিভক্ত করা হয়। এই আইনে সর্বপ্রথম নারীদের ভোটাধিকার দেয়া হয়।


title: বাংলাদেশের ইউনিয়ন

text: ১৯৫৯ সালের ২৭শে অক্টোবর ফিল্ড মার্শাল আইয়ুব খান মৌলিক গণতন্ত্র চালু করে। ইউনিয়ন বোর্ডের নাম পরিবর্তন করে নাম রাখেন ইউনিয়ন কাউন্সিল। উক্ত ইউনিয়ন কাউন্সিলের কার্যকাল ছিল ৫ বছর। ভাইস চেয়ারম্যান পদ ১৯৬৫সালে বাতিল করা হয়। ১৯৭১ সালে ইউনিয়ন কাউন্সিলের নাম পরিবর্তন করে নাম রাখা হয় ত্রাণ কমিটি। ১৯৭২ সালের ১লা জানুয়ারি ইউনিয়ন কাউন্সিল ও ত্রাণ কমিটি ভেঙ্গে ইউনিয়ন পঞ্চায়েত নামকরণ করা হয়। ১৯৭২ সালের ১৪ ডিসেম্বর নতুন সংবিধান প্রণীত হয়। ১৯৭৩ সালের ৩০শে জুন জাতীয় সংসদ কর্তৃক বিধি প্রণীত হয়। ইউনিয়ন পঞ্চায়েত-এর নাম পরিবর্তন করে নাম রাখা হয় ইউনিয়ন পরিষদ। জিয়ার সামরিক শাসনামলে ১৯৭৬ সালের ২০শে নভেম্বর স্থানীয় স্বায়ত্ত শাসন অধ্যাদেশ জারি করা হয়। ইউনিয়ন পরিষদের নাম ঠিক রেখেই সব সরকার কাজ চালিয়ে যান। ১৯৯৬ সালে আওয়ামী লীগ সরকার ক্ষমতায় এসে ৩টি ওয়ার্ডের পরিবর্তে ৯টি ওয়ার্ড সৃষ্টি করেন এবং ৩ জন মহিলা সদস্যকে সরাসরি নির্বাচনে অংশগ্রহণের ব্যবস্থা করা হয়। ইউনিয়ন পরিষদের এই সুদীর্ঘ ইতিহাস থাকলেও এই পরিষদকে শক্তিশালী ও স্বয়ংসম্পূর্ণ করার পথ এখনও বহু দূরে। আমরা স্থানীয় সরকারের আরও বিকাশ ও উন্নয়ন কামনা করি।


title: বাংলাদেশের ইউনিয়ন

text: প্রতিটি ইউনিয়নভূক্ত গ্রামগুলোকে জনসংখ্যার ভিত্তিতে ৯টি ওয়ার্ডে বিভক্ত করে প্রত্যিটি ওয়ার্ড থেকে ১ জন করে সাধারণ সদস্য এবং প্রতি তিনটি ওয়ার্ড হতে ১ জন সংরক্ষিত (মহিলা) সদস্য সংশ্লিষ্ট এলাকার জনগণের প্রত্যক্ষ ভোটে নির্বাচিত হন। এছাড়াও পুরো ইউনিয়ন হতে একজন চেয়ারম্যান নির্বাচিত করা হয়। ফলে, ১ জন চেয়ারম্যান ও ১২ জন সদস্য নিয়ে ইউনিয়ন পরিষদ গঠিত হয়। এছাড়াও পরিষদের কার্যক্রমে সহায়তা করার জন্য রয়েছে একজন সচিব, কয়েকজন আনসার প্রভৃতি।


title: নিহারী

text: নিহারী (উর্দু نہاری) পাকিস্তানের একটি জনপ্রিয় খাদ্য। এটি ভারতের মুসলিমদের মাঝেও বেশ জনপ্রিয়। ফারসি ভাষার নিহার শব্দটির অর্থ সকাল, এই খাবারটি সকাল বেলার নাস্তাতে খাওয়া হয় বলে এহেন নামকরণ করা হয়েছে। নিহারী হলো গরু বা ভেড়ার পায়ের রানের মাংস দিয়ে রান্না করা মসলাযুক্ত ঝোলযুক্ত খাবার। এর চল শুরু হয় শুরুতে দিল্লীতে।


title: নিহারী

text: নিহারী রান্না করার জন্য ভেড়া বা গরুর পায়ের রানের মাংশকে ৬-৮ ঘণ্টা ধরে হাঁড়িতে করে রান্না করা হয়। এর ফলে মাংশ নরম তুলতুলে রূপ ধারণ করে। নান রুটি বা লুচির সাথে এটি খাওয়া হয়।


title: আর্জেন্টিনার অর্থনীতি

text: প্রাকৃতিক সম্পদের সহজলভ্যতা, শিক্ষিত জনগোষ্ঠী, রপ্তানিমুখী কৃষি খাত এবং একটি বৈচিত্র‌্যময় শিল্প ভিত্তি আর্জেন্টিনার অর্থনীতির বৈশিষ্ট্য। কিন্তু ঐতিহাসিকভাবে বিশ্বের ৮ম বৃহত্তম এই দেশটির অর্থনৈতিক দক্ষতা বেশ অসম। বিংশ শতাব্দীর শুরুর দিকে আর্জেন্টিনা ছিল বিশ্বের সবচেয়ে ধনী দেশগুলির একটি, কিন্তু বর্তমানে এটি একটি উচ্চ-মধ্য আয়ের দেশ। আর্জেন্টিনাকে একটি উদীয়মান অর্থনীতি হিসেবে গণ্য করা হয়। এখনও মানব উন্নয়ন সূচকে আর্জেন্টিনা লাতিন আমেরিকার দেশগুলির মধ্যে শীর্ষ অবস্থানে আছে।


title: শ্রীলঙ্কা সামরিক বাহিনী

text: শ্রীলঙ্কার সামরিক বাহিনী সেনা, নৌ ও বিমান এই তিনটি অংশ নিয়ে গঠিত। এই তিন বাহিনী শ্রীলঙ্কার প্রতিরক্ষা মন্ত্রণালয়ের অধিন। বর্তমানে এই সামরিক বাহিনীর আয়তন প্রায় ৪,০০,০০০ নিয়মিত সৈন্য। বাহিনীগুলোতে সদস্যভুক্তি পদ্ধতি স্বেচ্ছামূলক এবং বয়সসীমা ১৮ বছর।


title: শ্রীলঙ্কা সামরিক বাহিনী

text: বর্তমানে এই বাহিনী পুরোপুরি যুদ্ধাবস্থায় আছে শ্রীলঙ্কার গৃহযুদ্ধের কারণে। এই বাহিনী লিবারেশন টাইগার অব তামিল ইলম্ (এলটিটিউ) এর বিরুদ্ধে যুদ্ধরত যা ৩২টি দেশে জঙ্গীসংগঠন হিসাবে তালিকাভুক্ত।


title: নয়নতারা

text: নয়নতারা, একটি উদ্ভিদ, যা তার লালচে গোলাপি পাঁচ পাপড়ির ফুল গুলোর জন্য পরিচিত। এর বৈজ্ঞানিক নাম "Catharanthus roseus", এটি "Apocynaceae" ("dogbane", অথবা "oleander" পরিবার) পরিবারের একটি উদ্ভিদ। বিভিন্ন স্থানে বিভিন্ন নামেও পরিচিত, যেমন Cape periwinkle, Madagascar periwinkle, periwinkle, sadabahar, sadaphuli, sadasuhagi, sadsuhagan ইত্যাদি। এর আরেকটি প্রজাতি হলো Vinca rosea।জানা যায়,এর আদি উৎপত্তিস্থল মাদাগাস্কার।


title: নয়নতারা

text: আদি নিবাস মাদাগাস্কার তবে বাংলাদেশ, ভারত, পাকিস্তান ও আফ্রিকা মহাদেশসহ আরও বেশ কয়েকটি দেশে এর দেখা পাওয়া যায়। এটি একটি গুল্মজাতীয় উদ্ভিদ। বর্ষজীবী। কখনো কখনো অনেক বছর বেঁচে থাকতেও দেখা যায়। তবে পুরনো হয়ে গেলে ও যত্নে না রাখলে গাছটি শক্ত হয়ে যায়, ফুলও ধরে না। ২/৩ ফুটের বেশি বাড়তে দেখা যায় না। পাতা বিপরীত, মসৃণ, আয়তাকার বা ডিম্বাকৃতি। পাঁচ পাপড়ি বিশিষ্ট ফুল। গোলাপি, হালকা গোলাপি ও সাদা রঙের ফুল ফোটে। তবে গন্ধ নেই ফুলে। কাণ্ড কোনাচে ধরণের,রঙ বেগুনি বা সাদা,বারমাসি উদ্ভিদ, বীজের সাহায্যে বংশ বৃদ্ধি হয়।


title: নয়নতারা

text: নয়নতারা ওয়েস্ট ইণ্ডিজের প্রজাতি। ৬০-৮০ সেমি উঁচু। এদের কাণ্ড কোনাচে বেগুনি। এদের পাতা আয়তাকার,গোড়ার দিকে অনেকটা ডিম্বাকার, ৪-৭ সেমি লম্বা, মসৃণ। এসব গাছে প্রায় সারা বছরই ফুল ফোটে। ফুল সাদা বা গোলাপি রঙের,পুরো ফুল একরঙা হলেও ফুলের মধ্যবিন্দুটি অন্য রংয়েরও হয়। যেমন সাদার মাঝে লাল,গোলাপীর মাঝে হলুদ।ফুলটি গন্ধহীন। ফুলের মাপ ৩-৩.৫ সেমি চওড়া, দলনল সরু, ২.৫ সেমি লম্বা, ৫ পাপড়ির মাঝখানে একটি গাঢ় রঙের ফোঁটা। এদের বীজ চাষ করা হয়। বাগান করে চাষ করায় জনপ্রিয়তা রয়েছে,যেকোন ফুল বা ফলের বাগানে এমনকি বাসার ছাদে বা বারান্দায়ও লাগানো যায়।


title: নয়নতারা

text: গাছটির পাতা, ফুল ও ডালে বহু মূল্যবান রাসায়নিক উপাদান পাওয়া যায়। ৭০ টিরও বেশি উপক্ষার পাওয়া যায় এ গাছ থেকে। ভিনক্রিস্টিন ও ভিনব্লাস্টিন নামের উপক্ষার দুটি লিউকেমিয়া রোগে বিশেষ ব্যবহার রয়েছে। ডেলটা-ইহোহিম্বিন নামের এক প্রকার রাসায়নিক পদার্থ পাওয়া যায়।


title: নয়নতারা

text: ক্রিমি রোগে, মেধাবৃদ্ধিতে, লিউকোমিয়া, মধুমেহ, রক্ত প্রদরে, রক্তচাপ বৃদ্ধিতে, সন্ধিবাত, বহুমূত্র সহ নানা রোগে এর ব্যবহার রয়েছে। বোলতা প্রভৃতির হুলের জ্বালায়/কীট দংশনে দ্রুত উপশম পেতে নয়নতারা ফুল বা পাতার রস ব্যবহারের প্রচলন লক্ষ্য করা যায়।


title: হিবিস্কাস

text: হিবিস্কাস ( or ) হচ্ছে সপুষ্পক উদ্ভিদের মালভেসি পরিবারের একটি গণের নাম। এই গণে কয়েকশত প্রজাতির গাছ রয়েছে। এদের কয়েকটি পরিচিত বাংলা নাম হচ্ছে রক্তজবা, জবা, ঝুমকা জবা, জবা কুসুম ইত্যাদি উল্লেখযোগ্য। বর্তমানে অনেক ধরণের সংকর প্রজাতির (হাইব্রীড) জবা পাওয়া যায়। এগুলি বিভিন্ন রং ও আকৃতির হয়ে থাকে।


title: ওয়েব ২.০

text: ওয়েব ২.০ (ইংরেজি ভাষায়: Web 2.0) বলতে ওয়ার্ল্ড ওয়াইড ওয়েবের একটি নতুন ধারাকে বোঝায়। এই নতুন ধারাটি বেশ কয়েক বছর থেকে প্রসার লাভ করেছে। এই ধারার মূল লক্ষ্য ওয়েবের সৃজনশীলতা, পারস্পরিক যোগাযোগ, নিরাপদ তথ্য আদান-প্রদান, সহযোগিতা এবং কার্যক্ষমতা বৃদ্ধি। এই নতুন ধারা ওয়েবে বেশ কিছু নতুন সাংস্কৃতিক ও কারিগরি সম্প্রদায়ের জন্ম দিয়েছে। এর মধ্যে বিভিন্ন হোস্টিং সেবাও রয়েছে। এই নতুন সম্প্রদায় ও সেবাগুলির মধ্যে আছে সামাজিক নেটওয়ার্কিংভিত্তিক ওয়েবসাইট, ভিডিও অংশীদারী ওয়েবসাইট, উইকি, ব্লগ এবং ফোকসোনমি। ২০০৪ সালে ও'রাইলি মিডিয়ার ওয়েব ২.০ সম্মেলনের পর থেকেই এই নতুন ধারাটি সম্পর্কে সচেতনতার সৃষ্টি হয়। ওয়েব ২.০ এর মাধ্যমে ওয়েবের একটি নতুন সংস্করণের কথা বলা হলেও এটা আসলে নতুন কোন সফ্‌টওয়্যার প্লাটফর্ম বা কারিগরি বিষয়ে নতুন কোন প্রজন্মকে নির্দেশ করে না। অর্থাৎ কারগরি দিক দিয়ে ওয়েব আর ওয়েব ২.০ এর মধ্যে কোনই পার্থক্য নেই। পার্থক্য আছে ব্যবহার এবং উপযোগিতায়। অর্থাৎ ইতোমধ্যে বিদ্যমান সফ্‌টওয়্যারগুলো কীভাবে এবং কী উদ্দেশ্য ব্যবহার করা হচ্ছে তার উপর ভিত্তি করেই ওয়েব ২.০ কে আলাদা করা হয়। এ সম্পর্কে বিল ও'রাইলি বলেন,


title: ওয়েব ২.০

text: কিন্তু ওয়ার্ল্ড ওয়াইড ওয়েবের জনক টিম বার্নার্স-লি ওয়েব ২.০ এর ধারণাকে প্রশ্নবিদ্ধ করেছেন। তিনি এ ধরণের পার্থক্যীকরণকে অমূলক বলেছেন। এ সম্পর্কে তাঁর যুক্তি হলো, ওয়েব ২.০ শব্দটিকে যৌক্তিক উপায়ে ব্যবহার করা সম্ভব না। কারণ, ওয়েব ২.০-তে যে প্রযুক্তিগত উপাদানগুলি ব্যবহার করা হয় সেগুলো ওয়েবের প্রাথমিক দিনগুলো থেকেই ব্যবহৃত হয়ে আসছে।


title: জাপানের জনপরিসংখ্যান

text: ২০০৮ সালে জাপানের জনসংখ্যা ছিল ১২ কোটি ৭৭ লক্ষ, ফলে জাপান বিশ্বের ১০ম জনবহুল দেশ। ১৯শ শতকের শেষ দিকে এবং ২০শ শতকের শুরুর দিকে জাপানে জনসংখ্যার দ্রুত বৃদ্ধি ঘটে। তবে সম্প্রতি জন্মহারের পতন এবং বিদেশ থেকে নীট অভিবাসন মোটামুটি শূন্যের কোঠায় হওয়াতে অতি সম্প্রতি, ২০০৫ সাল থেকে, জাপানের জনসংখ্যা হ্রাস পেতে শুরু করেছে। জাপানের জনগণ জাতিগতভাবে একই রকম, এখানে জনসংখ্যার ঘনত্ব অত্যন্ত বেশি এবং গড় আয়ু ৮১ বছরের কিছু বেশি, যা পৃথিবীর সর্বোচ্চগুলির একটি। ২০২৫ সাল নাগাদ ৬৫ থেকে ৮৫ বছর বয়সবিশিষ্ট নাগরিকের অংশ ৬% থেকে ১৫%-এ উন্নীত হবে বলে আশা করা হচ্ছে।


title: জাপানের জনপরিসংখ্যান

text: জাপান মূলত একটি নগরভিত্তিক রাষ্ট্র। মোট জনসংখ্যার মাত্র ৪% কৃষিকাজে নিয়োজিত। বহু কৃষক কৃষিকাজের পাশাপাশি পার্শ্ববর্তী শরহগুলিতে অতিরিক্ত কাজ করে জীবিকা নির্বাহ করেন। শহুরে জনসংখ্যার প্রায় ৮ কোটি হনশু দ্বীপের প্রশান্ত মহাসাগরীয় উপকূলে এবং কিউশু দ্বীপের উত্তরাংশে বসবাস করে। সবচেয়ে জনবহুল শহরগুলির মধ্যে আছে টোকিও মহানগর এলাকা (জনসংখ্যা প্রায় ১ কোটি ৩০ লক্ষ), ইয়োকোহামা (৩৬ লক্ষ), ওসাকা (২৬ লক্ষ), নাগোয়্যা (২২ লক্ষ), সাপ্পোরো (১৮ লক্ষ), কিয়োতো (১৫ লক্ষ), কোবে (১৫ লক্ষ), কাওয়াসাকি (১৪ লক্ষ), ফুকুওকা (১৪ লক্ষ) এবং সাইতামা (১২ লক্ষ)। জাপানের ঘনবসতিপূর্ণ শহরগুলিতে সরু ঘিঞ্জি রাস্তা, জনাকীর্ণতা, বায়ু দূষণ এবং কিশোর অপরাধ প্রধান সমস্যা।


title: জাপানের অর্থনীতি

text: জাপান একটি শিল্পোন্নত দেশ যার বাজারভিত্তিক অর্থনীতি বিশ্বের ২য় বৃহত্তম অর্থনীতি। এর আন্তর্জাতিক বাণিজ্যের সাথে সম্পর্কিত অর্থনৈতিক খাতগুলি অত্যন্ত দক্ষ ও প্রতিযোগিতাশীল। তবে সুরক্ষিত খাত যেমন কৃষি, বিতরণ এবং বিভিন্ন পরিষেবায় উৎপাদনশীলতা তুলনামূলকভাবে কম। ১৯৬০-এর দশক থেকে ১৯৮০-র দশক পর্যন্ত জাপান বিশ্বের সবচেয়ে বর্ধিষ্ণু অর্থনীতিগুলির অন্যতম ছিল। কিন্তু ১৯৯০-এর দশকে এসে "বুদ্বুদ অর্থনীতিতে" ধ্বস নামলে জাপানের অর্থনীতির প্রবৃদ্ধি নাটকীয়ভাবে ধীর হয়ে পড়ে। স্টক এবং রিয়েল এস্টেটের দাম অনেক পড়ে যায়।


title: জাপানের অর্থনীতি

text: শিল্পনেতা, কারিগর, সুশিক্ষিত ও পরিশ্রমী কর্মী বাহিনী, উচ্চ মাত্রায় সঞ্চয়ের প্রবণতা, উচ্চ বিনিয়োগ হার, শিল্প ও বৈদেশিক বাণিজ্য উন্নয়নের জন্য সরকারের জোরালো সমর্থন --- এ সব কিছু মিলে জাপান একতি পরিণত শিল্পোন্নত অর্থনীতি। জাপানের প্রাকৃতিক সম্পদের পরিমাণ খুব কম। কিন্তু বৈদেশিক বাণিজ্যের মাধ্যমে জাপান যে বৈদেশিক মুদ্রা আয় করে, তা অর্থনীতির জন্য কাঁচামাল ক্রয়ে ব্যবহার করা হয়।


title: জাপানের অর্থনীতি

text: জাপানের অর্থনীতি ভবিষ্যতে ভাল থাকার সম্ভাবনা আছে। দ্বিতীয় বিশ্বযুদ্ধের পর ১৯৯০-এর দশকে এসে প্রথমবারের মত জাপান অর্থনৈতিকভাবে অত্যন্ত স্থবির একটি পর্যায়ে প্রবেশ করে, যে সময় প্রবৃদ্ধির হার ছিল বছরে গড়ে মাত্র ১%। ২০০০ সালের পর থেকে এর কিছুটা উন্নতি হওয়া শুরু হয়েছে। ২০০৭ সালে প্রকৃত প্রবৃদ্ধির হার ছিল ২%-এর কিছু বেশি।


title: জাপানের অর্থনীতি

text: জাপানের মাত্র ১৫% ভূমি আবাদযোগ্য। কৃষিখাত সরকার থেকে প্রচুর ভর্তুকি পায়। প্রতি হেক্টর জমিতে জাপানের কৃষি উৎপাদনের পরিমাণ বিশ্বের সর্বোচ্চগুলির একটি। জাপান তার নিজের কৃষিজমি ব্যবহার করে কৃষিতে প্রায় ৪০% স্বয়ংসম্পূর্ণতা অর্জন করেছে। এর মধ্যে ধানের উৎপাদন দেশের চাহিদা মিটিয়ে খানিকটা উদ্বৃত্ত থেকে যায়। কিন্তু গম, ভুট্টা, সয়াবিন ইত্যাদি বিপুল পরিমাণে বিদেশ থেকে আমদানি করতে হয়। মূলত মার্কিন যুক্তরাষ্ট্র থেকেই এগুলি আসে। জাপান তাই মার্কিন কৃষি রপ্তানির প্রধানতম বাজার।


title: জাপানের অর্থনীতি

text: জ্বালানিশক্তির জন্য জাপান বিদেশের উপর নির্ভরশীল। কিন্তু ১৯৭০-এর তেল সংকটের পর থেকে জাপান পেট্রোলিয়ামের পরিবর্তে শক্তির অন্য উৎস ব্যবহারের পদক্ষেপ নিয়েছে। বর্তমানে জাপানের মাত্র অর্ধেক শক্তি পেট্রোলিয়ামজাত তেল থেকে আসে। অন্য জ্বালানির মধ্যে আছে কয়লা, তরলীকৃত প্রাকৃতিক গ্যাস, নিউক্লীয় শক্তি এবং জলবিদ্যুৎ। বর্তমানে জাপান বিশ্বের সবচেয়ে শক্তি-সাশ্রয়ী উন্নত অর্থনীতিগুলির একটি।


title: জাপানের অর্থনীতি

text: জাপানে সোনা, ম্যাগনেসিয়াম ও রূপার মজুদ ভাণ্ডার দেশের বর্তমান শিল্প চাহিদা মেটাতে সক্ষম। কিন্তু জাপান আধুনিক শিল্পে ব্যবহৃত অনেক খনিজের জন্য বিদেশের উপর নির্ভরশীল। লোহার আকরিক, কোক কয়লা, তামা, বক্সাইট এবং বহু বনজ দ্রব্য বিদেশ থেকে আমদানি করতে হয়।


title: জাপানের অর্থনীতি

text: জাপানের শ্রমিকসংখ্যা প্রায় ৬ কোটি ৭০ লক্ষ। এদের মধ্যে ৪০%-ই নারী। প্রায় ১ কোটি শ্রমিক কোন না কোন শ্রমিক সঙ্ঘের সাথে জড়িত।


title: দ্বিতীয় লাইবেরীয় গৃহযুদ্ধ

text: দ্বিতীয় লাইবেরীয় গৃহযুদ্ধ ১৯৯৯ থেকে শুরু হয়। প্রতিবেশী দেশ গিনি, লাইবেরিয়ার একটি রাজনৈতিক দলকে সহায়তা করে। Liberians United for Reconciliation and Democracy বা সংক্ষেপে "এলইউআরডি" নামে পরিচিত এই দল গিনির সহায়তায় প্রভাব অর্জনের চেষ্টা করলে গৃহযুদ্ধের সূচনা ঘটে। ২০০৩ খ্রিস্টাব্দের প্রথমদিকে দেশের দক্ষিণাঞ্চলে Movement for Democracy in Liberia নামে আরেকটি বিদ্রোহী দলের উত্থান ঘটে। ২০০৩-এর জুন-জুলাই মাসের দিকে চার্লস টেইলরের সরকার দেশটির মাত্র এক তৃতীয়াংশের উপর কর্তৃত্ব করতে পারতো। এলইউআরডি রাজধানী মনরোভিয়া অবরোধ করে এবং তাদের শেলের আঘাতে শহরের অনেক বেসামরিক লোক মারা যায়। এই যুদ্ধের কারণে হাজার হাজার মানুষকে তাদের ঘরবাড়ি ছেড়ে চলে যেতে হয়।


title: দ্বিতীয় লাইবেরীয় গৃহযুদ্ধ

text: ২০০৩ সালের ১১ সেপ্টেম্বর জাতিসংঘের মহাসচিব কফি আনান লাইবেরিয়াতে শান্তি মিশন প্রেরণের প্রস্তাব উত্থাপন করেন। ১৯ সেপ্টেম্বর নিরাপত্তা পরিষদ এই প্রস্তাবে সম্মত হয়। এভাবেই প্রথমে ১৫,০০০ লোকের সমন্বয়ে United Nations Mission in Liberia বা সংক্ষেপে "UNMIL" গঠিত হয়, এর মধ্যে সামরিক ও বেসামরিক উভয়ই ছিল। মিশনে সামরিক বাহিনীর সদস্যই বেশি ছিল, তবে বেসামরিক পুলিশ বাহিনী, রাজনৈতিক উপদেষ্টা এবং মানবতাবাদী কর্মীও ছিল। ১ অক্টোবর এই মিশনের শান্তিরক্ষীরা Economic Community Of West African States বা ECOWAS-কে প্রতিস্থাপিত করে। অবশ্য অনেক কর্মী দুই দলেই ছিল। ২০০৪ সালের অক্টোবরে মনরোভিয়াতে তিন দিনব্যাপী দাঙ্গায় ৪০০ জন আহত এবং ১৫ জন নিহত হয়।Gerdes, Felix: Civil War and State Formation: The Political Economy of War and Peace in Liberia, Frankfurt/New York: Campus Verlag & University of Chicago Press, 2013


title: আদিবাসী (দ্ব্যর্থতা নিরসন)

text:
আদিবাসী শব্দটি দ্বারা নিচের যেকোনটিকে বোঝাতে পারে:বিভিন্ন দেশের আদিবাসী সম্প্রদায়কে বুঝায়।যারা সত্যিকার অর্থে দেশে আদি থেকে বসবাস করে আসছে।
সাঁওতাল জাতির সাঁওতাল নাম আর্যদের দেওয়া একটা ব্যঙগ বিদ্রুপ নাম। সাঁওতাল দের আসল পরিচয় হল খেঁড়ওয়াল। এই নাম স্বয়ং marang buru (মহাদেব ) দ্বারা প্রদত্ত । যখন পিলচু হাড়াম (বুড়ো ) পিলচু বুডহির ছেলে মেয়ের সংখা বৃদ্ধি পাই তখন স্বয়ং marang buru এঁদের "খেঁড়ওয়াল" জাতি এবং 12 পারিস (পদবি ) প্রদান করেন ।


title: আইরিশ ভাষা

text: আইরিশ () বা আইরিশ গালীয় (Irish Gaelic) বা গালীয় (Gaelic) ভাষা কেল্টীয় ভাষাপরিবারের গইডেলীয় শাখার একটি ভাষা। আইরিশ প্রায় ৫ লক্ষ লোকের দৈনন্দিন ব্যবহার্য ভাষা। এরা মূলত আয়ারল্যান্ডের পশ্চিম উপকূলের গেল্টাখ্‌ট নামের অঞ্চলে বাস করে। আইরিশ ভাষা ইংরেজি ভাষার পাশাপাশি আয়ারল্যান্ডের একটি সরকারী ভাষা। এটি আইরিশ সরকারি নথিপত্রে ব্যবহৃত হয় এবং ১৯২২ সাল থেকে আয়ারল্যান্ডের বিদ্যালয় ও মহাবিদ্যালয়গুলিতে ভাষাটি শিক্ষা দেওয়া হয়। ভাষাটির জটিল বানান ব্যবস্থা সংস্কারের জন্য আন্দোলন হয়েছে। আইরিশ ভাষা রোমান লিপিতে লেখা হলেও অনেক ক্ষেত্রে ঐতিহ্যবাহী মধ্যযুগীয় গালীয় লিপিও ব্যবহার করা হয়। ৫ম শতাব্দীতে লেখা অগহাম শিলালিপিগুলি (ogham inscriptions) আইরিশ ভাষার সবচেয়ে প্রাচীন নিদর্শন। এরপর ৮ম শতকের ধর্মীয় রচনার নিদর্শন দেখতে পাওয়া গেছে। মধ্যযুগে ভাষাটিতে প্রচুর সাহিত্য রচিত হয়। ১৯শ শতকের শেষে এসে ভাষাটির সাহিত্যিক নবজাগরণ ঘটে। ১৭শ শতক পর্যন্তও আয়ারল্যান্ডে কেবল আইরিশ গালীয় ভাষাই প্রচলিত ছিল। কিন্তু ইংরেজদের আধিপত্যের কারণে এবং ১৯শ শতকে দেশত্যাগের কারণে ভাষাটির প্রচলন কমে যায় এবং ২০শ শতকেও এই ধারা অব্যাহত থাকে। বর্তমানে ভাষাটির পুনরুজ্জীবনের জন্য জোর প্রচেষ্টা চালানো হচ্ছে। বর্তমানে ১০ লক্ষেরও বেশি লোক কোনও না কোনও ভাবে ভাষাটি ব্যবহার করে।


title: আক্কাদীয় ভাষা

text: আক্কাদীয় ভাষা একটি প্রাচীন সেমিটীয় ভাষা যা বর্তমানে বিলুপ্ত। এটি মেসোপটেমিয়াতে ২৩০০ খ্রিস্টপূর্বাব্দ থেকে ৫০০ খ্রিস্টপূর্বাব্দ পর্যন্ত প্রচলিত ছিল। আসিরীয় ও ব্যাবিলনীয় ভাষাগুলি আক্কাদীয় ভাষার দুইটি প্রধান উপভাষা। আক্কাদীয় ভাষার আগে অঞ্চলটিতে সুমেরীয় ভাষা প্রচলিত ছিল। খ্রিস্টপূর্ব ১ম সহস্রাব্দের শুরুর দিকেই অঞ্চলটিতে ব্যাবিলনীয় উপভাষাটি সার্বজনীন ভাষা হিসেবে ব্যবহৃত হওয়া শুরু হয়। কিন্তু কয়েক শতকের মধ্যেই আরামীয় ভাষা এটিকে প্রতিস্থাপিত করে। তবে খ্রিস্টীয় ১ম শতক পর্যন্তও অধ্যয়নের ভাষা হিসেবে ব্যাবিলনীয় ভাষার চল ছিল। আক্কাদীয় ভাষাটি একটি কিউনিফর্প লিপিতে লেখা হত। ১৯শ শতকে এসে লিপিটির পাঠোদ্ধার করা হয়।


title: আক্কাদীয় ভাষা

text: প্রাচীন মেসোপটেমীয় সভ্যতার গুরুত্বপূর্ণ শহর আক্কাদের নামে ভাষাটির নামকরণ করা হয়েছে।


title: আজারবাইজানি ভাষা

text: আজারবাইজানি বা আজেরি আলতায়ীয় ভাষাপরিবারের তুর্কীয় শাখার ওঘুজ উপশাখার একটি সদস্য ভাষা। মূলত আজারবাইজান ও উত্তর-পশ্চিম ইরানে প্রচলিত হলেও তুরস্ক, সিরিয়া ও আফগানিস্তানেও ভাষাটির বক্তা রয়েছে। ভাষাটিকে উত্তর ও দক্ষিণ --এই দুইটি প্রধান উপভাষাতে ভাগ করা যায়। উত্তর আজারবাইজানি উপভাষাটি আজারবাইজানের জাতীয় ও সরকারি ভাষা। উত্তর আজারবাইজানি ভাষাটি জর্জিয়া এবং রাশিয়ার দাগেস্তানেও প্রচলিত। অন্যদিকে উত্তর-পশ্চিম ইরানে প্রচলিত উপভাষাটি দক্ষিণ আজারবাইজানি ভাষা নামে পরিচিত। ভাষাটি আজারবাইজানে সিরিলীয় লিপিতে এবং ইরানে আরবি লিপিতে লেখা হয়।


title: আজারবাইজানি ভাষা

text: ওঘুজ ভাষাপরিবারের অন্যান্য ভাষা যেমন তুর্কি ভাষা এবং তুর্কমেন ভাষার সাথে আজারবাইজানি ভাষার পারস্পরিক বোধগম্যতা (mutual intelligibility) রয়েছে।


title: সার্বো-ক্রোয়েশীয়-বসনীয় ভাষা

text: সার্বো-ক্রোয়েশীয়-বসনীয় ভাষা দক্ষিণ-পূর্ব ইউরোপে প্রচলিত একটি কেন্দ্রীয় দক্ষিণ স্লাভীয় ডায়াসিস্টেম (diasystem) বা উপভাষা-সংশ্রয়, অর্থাৎ একই দক্ষিণ স্লাভীয় ভাষার একাধিক মান বা আদর্শ রূপের সহাবস্থান। প্রাক্তন ইউগোস্লাভিয়া ভেঙে যাবার পর এই ব্যবস্থা থেকে সরকারীভাবে আলাদা আলাদা আদর্শ সার্বীয়, ক্রোয়েশীয় ও বসনীয় ভাষার সৃষ্টি হয় এবং বর্তমানে মন্টিনেগ্রোতেও আলাদা একটি রাষ্ট্রভাষা মন্টিনেগ্রীয় ভাষা প্রচলনের প্রচেষ্টা চলছে।


title: সূর্যদেবের বন্দি

text: 'সূর্যদেবের বন্দি' () বেলজীয় কার্টুনিস্ট হার্জের "দুঃসাহসী টিন‌টিন" সিরিজের চৌদ্দতম কমিক বই। এটি ধারাবাহিকভাবে প্রকাশিত হয় সদ্য প্রতিষ্ঠিত টিনটিন ক্রোড়পত্রে সেপ্টেম্বর ১৯৪৬ থেকে এপ্রিল ১৯৪৮ পর্যন্ত। এই গল্পটি "মমির অভিশাপ" কমিকসে শুরু হওয়া কাহিনীর বাকি অংশ। গল্পে তরুণ রিপোর্টার টিনটিন, তার কুকুর কুট্টুস ও বন্ধু ক্যাপ্টেন হ্যাডক তাদের আরেক বন্ধু অপহৃত প্রফেসর ক্যালকুলাসের খোঁজে চষে বড়ায় আন্দিজ গ্রাম, পর্বতমালা ও রেইনফরেস্টে এবং শেষ পর্যন্ত পৌঁছে যায় এক গুপ্ত ইনকা সভ্যতায়।


title: সূর্যদেবের বন্দি

text: ব্যবসাসফল এই কমিকসটি পরবর্তী বছরে কাস্টরম্যান বই হিসেবে প্রকাশ করে। হার্জ সিরিজটি চালিয়ে যান পরের কমিকস "কালো সোনার দেশে" লিখে। ততদিনে টিনটিন সিরিজ হয়ে উঠেছে ফ্র্যাঙ্কো-বেলজীয় কমিক্স ধারার এক অবিচ্ছেদ্য অংশ। দুই-অংশের এই ধারাগল্পটি রূপায়িত হয় ১৯৬৯ সালে বেলভিজিয়ন স্টুডিওসের চলচ্চিত্র "টিনটিন অ্যান্ড দা টেম্পল অফ দা সান", প্রথম দীর্ঘ এনিমেটেড টিনটিন চলচ্চিত্র। এছাড়াও কমিকসটি অবলম্বনে ১৯৯০ দশকের টেলিভিশন সিরিজের দুটি এপিসোড, একটি ভিডিও গেম এবং একটি সঙ্গীত-মঞ্চ অনুষ্ঠান (২০০১) তৈরি করা হয়েছে।


title: সূর্যদেবের বন্দি

text: তরুণ রিপোর্টার টিনটিন, তার কুকুর কুট্টুস ও বন্ধু ক্যাপ্টেন হ্যাডক পেরুর কালাও বন্দরে নামে। সেখানে তারা পরিকল্পনা করতে থাকে "পাচাকামাক" জাহাজ আটকানোর, সেই জাহাজে আছে তাদের বন্ধু অপহৃত প্রফেসর ক্যালকুলাস ও অপহরণকারীরা। কিন্তু জাহাজে যাত্রীদের রোগের সংক্রমণ হয়েছে বলে তা কোয়ারেন্টিন করা হয়। গভীর রাতে টিনটিন লুকিয়ে জাহাজে উঠে জানতে পারে যে ইনকা রাজা রাসকার কাপাকের মমির হাতের বালা পরার অপরাধে ক্যালকুলাসকে বলি দেয়া হবে। এসময় চিকিটো, জেনারেল আলকাজারের সাবেক সহখারী এবং অপহরণকারীদের একজন টিনটিনকে দেখে ফেলে এবং তাড়া করে, টিনটিন প্রাণ বাঁচিয়ে পালিয়ে আসে।


title: বিদ্যাসাগর সেতু

text:
'বিদ্যাসাগর সেতু', বা 'দ্বিতীয় হুগলি সেতু', ভারতের পশ্চিমবঙ্গ রাজ্যে হুগলি নদীর ওপর অবস্থিত একটি সেতু। এর মাধ্যমে হাওড়া ও কলকাতা শহর দুটির মধ্যে যোগাযোগ রক্ষিত হচ্ছে। সেতুটি সব রকম যানবাহনের ক্ষেত্রেই টোল সেতু হিসেবে ব্যবহৃত হয়। এর মোট দৈর্ঘ্য ৮২২.৯৬ মিটার। এটি ভারতের দীর্ঘতম ঝুলন্ত (কেবল-স্টেইড) সেতু এবং এশিয়ার দীর্ঘতম ঝুলন্ত সেতুগুলির মধ্যে একটি। সেতুটি নির্মাণ করতে মোট ৩৮৮ কোটি টাকা খরচ হয়েছিল। ১৯৯২ খ্রিস্টাব্দের ১০ অক্টোবর সেতুটির উদ্বোধন করা হয়। হুগলি রিভার ব্রিজ কমিশনের অধীনে সরকারি ও বেসরকারি যৌথ উদ্যোগে এই সেতুটি নির্মিত হয়েছিল।
১৯৪৩ খ্রিস্টাব্দে নির্মিত রবীন্দ্র সেতুর (হাওড়া ব্রিজ) দক্ষিণে অবস্থিত বিদ্যাসাগর সেতু হুগলি নদীর ওপর নির্মিত দ্বিতীয় সেতু। উনিশ শতকের বাঙালি শিক্ষাবিদ ও সমাজ সংস্কারক ঈশ্বরচন্দ্র বিদ্যাসাগরের নামানুসারে সেতুটির নামকরণ করা হয়েছে।


title: বিদ্যাসাগর সেতু

text: প্রকৃতপক্ষে এই সেতু কলকাতা-সন্নিকটস্থ গঙ্গাবক্ষে স্থিত অপর দুই সেতু রবীন্দ্র সেতু ও বিবেকানন্দ সেতুর সহযোগী সেতু হিসাবে নির্মিত হয়েছিল। বিদ্যাসাগর সেতু একটি কেবল-স্টেইড বা ঝুলন্ত সেতু। এর প্রধান বিস্তার ৪৫৭ মিটারের কিছু বেশি এবং ডেকের প্রস্থ ৩৫ মিটার। এই সেতুর নির্মাণকাজ শুরু হয়েছিল ১৯৭৮ সালে এবং সেতুটির উদ্বোধন হয় ১০ অক্টোবর, ১৯৯২, বিদ্যাসাগর মহাশয়ের প্রয়াণ শতবর্ষে। সেতুর তদারককারী সংস্থা হুগলি রিভার ব্রিজ কমিশন (এইচআরবিসি)। তবে সেতু নির্মাণ করেছিল বিবিজে নামে ব্রেথওয়েট, বার্ন ও জেশপ নামে তিনটি সংস্থার একটি যৌথ গোষ্ঠী।


title: বিদ্যাসাগর সেতু

text: ১৯৪৭ খ্রিস্টাব্দে ভারত স্বাধীন হওয়ার পর থেকে দেশের বাণিজ্যিক কার্যকলাপ ও জনসংখ্যা উত্তরোত্তর বৃদ্ধি পেতে থাকে। হাওড়া ও কলকাতা শহর দুটির মধ্যে হুগলি নদীর ওপর সেই সময় একটি মাত্র সেতুই ছিল রবীন্দ্র সেতু বা হাওড়া ব্রিজ। এই সেতুর ওপর যানবাহনের চাপ ক্রমাগত বাড়তে থাকলে, নদীর ওপর একটি নতুন সেতু নির্মাণের প্রয়োজনীয়তা উপলব্ধি করা হয়। এমন একটি সেতুর পরিকল্পনা করা হয়, যে সেতুটি নিকটস্থ জাতীয় সড়কের মাধ্যমে মুম্বই, দিল্লি ও চেন্নাই শহর তিনটিকে সরাসরি সড়কপথে যুক্ত করতে পারবে।


title: বিদ্যাসাগর সেতু

text: ১৯৭২ খ্রিস্টাব্দের ২০ মে, ভারতের প্রধানমন্ত্রী ইন্দিরা গান্ধি এই সেতুর শিলান্যাস করেন। যদিও এই ঝুলন্ত সেতু (সেই সময়ে এই সেতুটি একই ধরনের সেতুগুলির মধ্যে বিশ্বের দীর্ঘতম স্প্যান ব্রিজ ছিল) নির্মাণের কাজ শুরু হয় ১৯৭৯ খ্রিস্টাব্দের ৩ জুলাই। কলকাতার নদীতীরে একটি কূপ খননের মাধ্যমে। সেতুটি সম্পূর্ণ হতে মোট ২০ বছর (অবশ্য তার মধ্যে সাত বছর কোনো নির্মাণকাজই হয়নি) সময় লেগেছিল। ১৯৯২ খ্রিস্টাব্দের ১০ অক্টোবর পশ্চিমবঙ্গের মুখ্যমন্ত্রী জ্যোতি বসুর সভাপতিত্বে ভারতের প্রধানমন্ত্রী পি ভি নরসিমহা রাও সেতুটির উদ্বোধন করেন।


title: বিদ্যাসাগর সেতু

text: বিদ্যাসাগর সেতু একটি মাল্টি-কেবল স্টেইড [১৪৪টি (৩৮x৪) কেবল] সেতু। লম্বা দুটি ইস্পাত-নির্মিত পাইলন কেবলগুলিকে ধরে আছে। সেতুটিতে দুটি ইস্পাতের কাঠামোযুক্ত কংক্রিট ডেক রয়েছে। ডেকের দুটি ক্যারেজওয়ের মোট প্রস্থ । সেতুটিতে মোট তিনটি লেন এবং দু-পাশে প্রস্থবিশিষ্ট ফুটপাত রয়েছে। কিন্তু উদ্বোধনের পর থেকেই মানুষের নিরাপত্তার কারণে বিদ্যাসাগর সেতুর ফুটপাত দিয়ে পায়ে হেঁটে যাতায়াত নিষিদ্ধ আছে। রক্ষণাবেক্ষণের সুবিধার্থে কলকাতার দিকে উত্তরের ইস্পাত পাইলনের ধার ঘেঁষে একটি স্বয়ংক্রিয় উন্নায়ক বা লিফট প্রথম থেকেই তৈরি করা হয়েছে। এদিকে পশ্চিমবঙ্গের প্রধান প্রশাসনিক ভবনের কার্যালয় কলকাতার 'মহাকরণ' থেকে হাওড়া শিবপুরের 'নবান্ন'তে স্থানান্তরিত হওয়ায় বিদ্যাসাগর সেতুর গুরুত্ব আগের চেয়ে অনেক বেশি বেড়েছে। ডেকটি মূল দীর্ঘ বিস্তার এবং দু-পাশের প্রতিপাশের বিস্তারের ওপর রয়েছে। এটিকে ধরে আছে সমান্তরাল তারের কেবল। সেতুটির নকশা করেছিল শ্লেইচ বার্গারম্যান অ্যান্ড পার্টনার, নকশা পরীক্ষা করে ফ্রিম্যান ফক্স অ্যান্ড পার্টনার ও বৃহৎ শিল্প নিগম লিমিটেড। সেতুটি নির্মাণ করে গ্যামন ইন্ডিয়া লিমিটেড।


রামকৃষ্ণ মিশন বিবেকানন্দ এডুকেশনাল অ্যান্ড রিসার্চ ইনস্টিটিউট (পূর্বতন নাম:রামকৃষ্ণ মিশন বিবেকানন্দ বিশ্ববিদ্যালয়) ভারতের একটি বেসরকারি বিশ্ববিদ্যালয়। এই বিশ্ববিদ্যালয় পরিচালনা করেন রামকৃষ্ণ মিশন কর্তৃপক্ষ। বর্তমানে সারা দেশে এই বিশ্ববিদ্যালয়ের চারটি ক্যাম্পাস রয়েছে – বেলুড়, নরেন্দ্রপুর (পশ্চিমবঙ্গ), কোয়েম্বাটোর (তামিলনাড়ু) ও রাঁচি (ঝাড়খণ্ড)। ইউনিভার্সিটি গ্র্যান্ট কমিশন (ভারত) আইনের ধারা ৩ বলে প্রতিষ্ঠিত এই বিশ্ববিদ্যালয়। ২০০৫ সালের জুলাই মাসে একটি ডিমড-বিশ্ববিদ্যালয় ঘোষিত হয়। গ্রাম ও আদিবাসী উন্নয়ন (নরেন্দ্রপুর ও রাঁচি) , ডিজঅ্যাবিলিটি ম্যানেজমেন্ট ও বিশেষ শিক্ষা (কোয়েম্বাটোর), মৌলিক বিজ্ঞান শিক্ষা, ভারতীয় সাংস্কৃতিক ও আধ্যাত্মিক শিক্ষা ইত্যাদি বহু বিষয়ে এই বিশ্ববিদ্যালয়ে কোর্স চালু রয়েছে। সারাদেশে বিশিষ্ট শিক্ষকদের সহায়তায় এই সকল কোর্স পড়িয়ে থাকে বিশ্ববিদ্যালয়।


title: রামকৃষ্ণ মিশন বিবেকানন্দ এডুকেশনাল অ্যান্ড রিসার্চ ইনস্টিটিউট

text: ২০০৮ সালের জুলাই মাসে বিশ্ববিদ্যালয়ের স্কুল অব ম্যাথমেটিক সায়েন্স চালু হয়। বেলুড় মঠের প্রধান ক্যাম্পাস ও কলকাতায় স্বামী বিবেকানন্দের পৈত্রিক ভিটে বিবেকানন্দ গবেষণা কেন্দ্রে ক্লাস শুরু হয়।


title: বেলুড় মঠ

text: বেলুড় মঠ হল রামকৃষ্ণ পরমহংসের প্রধান শিষ্য স্বামী বিবেকানন্দ কর্তৃক প্রতিষ্ঠিত রামকৃষ্ণ মঠ ও মিশনের প্রধান কার্যালয়। ভারতের পশ্চিমবঙ্গ রাজ্যের হাওড়া শহরের বেলুড় অঞ্চলে হুগলি নদীর পশ্চিম পাড়ে অবস্থিত বেলুড় মঠ কলকাতা-সন্নিহিত অঞ্চলের অন্যতম দ্রষ্টব্যস্থল। বেলুড় মঠের রামকৃষ্ণ মন্দির রামকৃষ্ণ ভাব-আন্দোলনের প্রাণকেন্দ্র। এই মন্দিরটি হিন্দু, ইসলামি, বৌদ্ধ ও খ্রিস্টান স্থাপত্যের মিশ্রণে নির্মিত একটি গুরুত্বপূর্ণ স্থাপত্য নিদর্শন।


title: বেলুড় মঠ

text: ৪০ একর জমির উপর অবস্থিত মূল মঠপ্রাঙ্গনে রামকৃষ্ণ পরমহংস, সারদা দেবী, স্বামী বিবেকানন্দের দেহাবশেষের উপর অবস্থিত মন্দির ও রামকৃষ্ণ মিশনের সদর কার্যালয় অবস্থিত। এছাড়াও রামকৃষ্ণ মঠ ও মিশনের ইতিহাসকে তুলে ধরার লক্ষ্যে একটি সংগ্রহশালাও এখানে স্থাপিত হয়েছে। বেলুড় মঠ-সন্নিহিত একটি প্রাঙ্গনে গড়ে উঠেছে রামকৃষ্ণ মিশন অনুমোদিত বিভিন্ন শিক্ষাকেন্দ্র। স্বামী বিবেকানন্দের পূর্বপরিকল্পনা অনুসারে মন্দিরের নকশা নির্মাণ করেছিলেন রামকৃষ্ণ পরমহংসের অপর সাক্ষাতশিষ্য স্বামী বিজ্ঞানানন্দ। বেলুড় মঠ ভারতের একটি প্রধান পর্যটন আকর্ষণ এবং ভক্তদের নিকট একটি পবিত্র তীর্থ।


title: বেলুড় মঠ

text: বেলুড় মঠ বিভিন্ন স্বাস্থ্য পরিষেবা, শিক্ষা, নারীকল্যাণ, শ্রমিক ও অনগ্রসর শ্রেণীর স্বার্থে গ্রামোন্নয়ন, ত্রাণ, ধর্মীয় ও সাংস্কৃতি অনুষ্ঠানের আয়োজন করে থাকে। রামকৃষ্ণ পরমহংস, সারদা দেবী, স্বামী বিবেকানন্দের জন্ম ও প্রয়াণতিথি, বিভিন্ন ধর্মীয় অনুষ্ঠান ও বড়দিন উৎসব উদযাপন করে এই কেন্দ্র। দুর্গাপূজা, বিশেষত মহাষ্টমীর কুমারীপূজা দেখতে এখানে প্রতি বছর প্রচুর জনসমাগম হয়।


title: বেলুড় মঠ

text: ১৮৯৭ সালে পাশ্চাত্য থেকে কয়েকজন অনুগামী সংগ্রহ করে কলম্বো প্রত্যাবর্তন করেন স্বামী বিবেকানন্দ। এরপর ভারতে ফিরেই তিনি দুটি মঠের গোড়াপত্তন করেন। একটি আলমোড়ার নিকট হিমালয়ে অবস্থিত মায়াবতীতে অদ্বৈত আশ্রম ও অপরটি কলকাতার সন্নিকটস্থ বেলুড়ে রামকৃষ্ণ মিশন। এই মঠদুটি স্থাপনের প্রাথমিক উদ্দেশ্য ছিল রামকৃষ্ণ মিশনে যোগদানে ইচ্ছুক যুবকদের গ্রহণ ও প্রশিক্ষণ এবং তাদের মিশনের কাজকর্মের উপযুক্ত করে তোলা। এই বছরেই দুর্ভিক্ষের সময় জনসেবার মাধ্যমে মিশনের কাজের সূচনা হয়।


title: বেলুড় মঠ

text: বিশ্বধর্ম মহাসভায় ভাষণদানের আগে পরিব্রাজক জীবনে স্বামী বিবেকানন্দ ভারতের বিভিন্ন অঞ্চল পর্যটন করেছিলেন। এই সময় তাজমহল, ফতেপুর সিক্রি, দেওয়ান-ই-খাস, রাজপুতানার প্রাসাদ এবং মহারাষ্ট্র, গুজরাট, তামিলনাড়ু, কর্ণাটক ও অন্যান্য অঞ্চলের প্রাচীন মন্দিরগুলি দর্শন করেন। যুক্তরাষ্ট্র ও ইউরোপ ভ্রমণকালে সেই অঞ্চলের আধুনিক, মধ্যযুগীয়, গথিক ও রেনেসাঁ স্থাপত্যের বৈশিষ্ট্যগুলিও অবগত হন। কথিত আছে, এই সকল স্থাপত্যের সংমিশ্রণে স্বামী বিবেকানন্দই বেলুড় মঠ স্থাপত্যের পূর্বপরিকল্পনা রচনা করেছিলেন।.


title: বেলুড় মঠ

text: স্বামী বিবেকানন্দের পরিকল্পনা অনুযায়ী তাঁর সন্ন্যাসী-ভ্রাতা ও রামকৃষ্ণ পরমহংসের অপর সাক্ষাতশিষ্য স্বামী বিজ্ঞানানন্দ মন্দিরের নকশা প্রস্তুত করেন। বিজ্ঞানানন্দ পূর্বাশ্রমে ছিলেন সিভিল ইঞ্জিনিয়ার। ১৬ মার্চ, ১৯৩৫ মন্দিরের ভিত্তিপ্রস্তর স্থাপিত হয়। মার্টিন বার্ন অ্যান্ড কোম্পানি এই বিরাট মন্দিরটি নির্মাণ করেন। রামকৃষ্ণ মিশন এই মন্দিরের বর্ণনা দেন “স্থাপত্যের ঐকতান” রূপে।


title: বেলুড় মঠ

text: আধুনিক ধর্মস্থান বেলুড় মঠ মন্দির, মসজিদ ও গির্জার স্থাপত্যের বিভিন্ন বৈশিষ্ট্যের মিশ্রণে নির্মিত। রামকৃষ্ণ ভাবান্দোলনের বিশ্বাস অনুসারে বিশ্বধর্মের আদর্শকে তুলে ধরার জন্য একাধিক ধর্মের স্থাপত্য ও প্রতীকতত্ত্ব থেকে মন্দিরের এই স্থাপত্য বৈশিষ্ট্য সংকলিত হয়েছে। ধর্মের রূপতাত্ত্বিক দিকটিরও একটি গুরুত্বপূর্ণ নিদর্শন এই মন্দির।


title: বেলুড় মঠ

text: মন্দিরের মূল প্রবেশপথটি বৌদ্ধ আদর্শে নির্মিত। মূল প্রবেশপথের উপরের অংশটি উচ্চ স্তম্ভযুক্ত দক্ষিণ ভারতীয় মন্দিরের আদর্শে নির্মিত। মন্দিরের ভিতরের জানালা ও অলিন্দ উত্তর ভারতের রাজপুত ও মুঘল স্থাপত্যের আদর্শে তৈরি। কেন্দ্রীয় গম্বুজটি ইউরোপীয় রেনেসাঁ স্থাপত্যের নিদর্শন। আবার ভিতরের মেঝেটি কতটা খ্রিস্টান ক্রসের আকারে বিন্যস্ত।


title: বেলুড় মঠ

text: বেলুড় মঠের অভ্যন্তরে দ্রষ্টব্য স্থানগুলি হল শ্রীরামকৃষ্ণ মন্দির, পুরনো ঠাকুরঘর, স্বামী বিবেকানন্দের বাসকক্ষ, স্বামী ব্রহ্মানন্দ মন্দির, শ্রীমা সারদাদেবী মন্দির, স্বামী বিবেকানন্দ মন্দির, সমাধি পীঠ, পুরনো মঠ, রামকৃষ্ণ মিউজিয়াম ইত্যাদি। প্রতিদিন নির্দিষ্ট সময়ের জন্য বহিরাগত দর্শক ও পূণ্যার্থীদের দর্শনের নিমিত্ত মঠ ও মন্দিরের দ্বার খোলা রাখা হয়। দেশ ও বিদেশ থেকে বহু মানুষ প্রতিদিন এই মন্দিরে শ্রদ্ধা নিবেদন করতে আসেন।


title: বেলুড় মঠ

text: 'শ্রীরামকৃষ্ণ সংগ্রহ মন্দির' হল বেলুড় মঠ প্রাঙ্গনে অবস্থিত একটি জাদুঘর। এই জাদুঘরে রামকৃষ্ণ পরমহংস, সারদা দেবী, স্বামী বিবেকানন্দ ও তাঁদের কয়েক জন শিষ্যের ব্যবহৃত দ্রব্যসামগ্রী রক্ষিত আছে। এগুলির মধ্যে আছে পাশ্চাত্যে বিবেকানন্দের পরিহিত লং কোট, ভগিনী নিবেদিতার টেবিল এবং শ্রীমতী সেভিয়ারের একটি অরগ্যান। জাদুঘরে রামকৃষ্ণ আন্দোলন ও সমকালীন বাংলার ইতিহাসের কালপঞ্জি রক্ষিত হয়েছে।


title: বেলুড় মঠ

text: শ্রীরামকৃষ্ণ সংগ্রহ মন্দিরটি একটি দোতলা ভবন। এই ভবনের ভিতরে দক্ষিণেশ্বর কালীবাড়ির কাছে অবস্থিত রামকৃষ্ণ পরমহংসের সাধনস্থল 'পঞ্চবটী'র (পাঁচটি পবিত্র বৃক্ষের উদ্যান) অবিকল প্রতিকৃতি নির্মিত হয়েছে। গলার ক্যান্সারে আক্রান্ত রামকৃষ্ণ পরমহংস তাঁর শেষ জীবনে যে কালো পাথরবাটিতে করে পায়েস খেতেন, এবং যে বালিশটি ব্যবহার করতেন, সেদুটিও কলকাতায় তিনি যে বাড়িতে শেষ দিনগুলি কাটিয়েছিলেন, সেই বাড়ির আদলে নির্মিত একটি কক্ষে রক্ষিত আছে। যে ঘরটিতে রামকৃষ্ণ পরমহংস তাঁর ১২ জন শিষ্যকে সন্ন্যাসীর গৈরিক বস্ত্র দান করেন এবং বিবেকানন্দকে (তখন নরেন্দ্রনাথ) তাঁর সন্ন্যাসী শিষ্যবর্গের নেতা নির্বাচিত করেন, সেই ঘরের একটি মডেলও আছে। এই ঘরে রামকৃষ্ণ পরমহংসের কল্পতরু মূর্তিও রাখা আছে। এই মূর্তির পায়ে রামকৃষ্ণ পরমহংসের ব্যবহৃত পাদুকাটি পরানো আছে। দক্ষিণেশ্বরে যে ঘরটিতে রামকৃষ্ণ পরমহংস থাকতেন, সেই ঘরটিও একটি প্রতিরূপ প্রদর্শিত হয়েছে। এই ঘরে তাঁর ব্যবহৃত কাপড় ও অন্যান্য দ্রব্যসামগ্রী আছে। সেই সঙ্গে রাখা আছে বিবেকানন্দ যে তানপুরাটি বাজিয়ে তাঁর গুরুকে গান শোনাতেন, সেই তানপুরাটি এবং রামকৃষ্ণ পরমহংস কর্তৃক চারকোল দ্বারা অঙ্কিত দুটি ছবি।


title: বেলুড় মঠ

text: ১৯১১ সালে সারদা দেবীর মাদ্রাজ (অধুনা চেন্নাই), মাদুরাই ও ব্যাঙ্গালোর (অধুনা বেঙ্গালুরু) তীর্থযাত্রার মডেলগুলিও তাঁর ব্যবহৃত দ্রব্যসামগ্রীর সঙ্গে প্রদর্শিত হয়েছে। জাদুঘরের মধ্যে শিকাগো আর্ট ইনস্টিটিউশনের একটি মডেলের সামনে স্বামী বিবেকানন্দের একটি বৃহদাকার মূর্তি রয়েছে। উল্লেখ্য, শিকাগো আর্ট ইনস্টিটিউশনেই ১৮৯৩ সালের সেপ্টেম্বর মাসে আয়োজিত বিশ্ব ধর্ম মহাসভায় বিবেকানন্দ ভাষণ দিয়েছিলেন। এই মডেলের পাশে যাত্রাপথে বিবেকানন্দের সহযাত্রী জামশেদজি টাটার একটি চিঠি রক্ষিত আছে। এই চিঠিটি জামশেদজি টাটার একটি গুরুত্বপূর্ণ ও বিখ্যাত রচনা। বিবেকানন্দের অনুপ্রেরণাতেই তিনি বেঙ্গালুরুতে ইন্ডিয়ান ইনস্টিটিউট অফ সায়েন্স স্থাপন করেন।


title: বেলুড় মঠ

text: চেন্নাইয়ের ভিক্টোরিয়া হলের কাঠের সিঁড়ি ও কাঠের পদ্ম এখানে নিয়ে আসা হয়েছে। উল্লেখ্য, এই হলেই বিবেকানন্দ কয়েকটি জনপ্রিয় বক্তৃতা দিয়েছিলেন। এই মডেলের কাছেই রাখা আছে কুমারী জোসেফিন ম্যাকলাউড-সংক্রান্ত একটি প্রদর্শনী। কুমারী ম্যাকলাউডের সঙ্গে বিবেকানন্দের সাক্ষাৎ ১৮৯৫ সালে মার্কিন যুক্তরাষ্ট্রে হয়েছিল। এরপর তিনি ৪০ বছর ভারতে কাটিয়েছিলেন। রামকৃষ্ণ আন্দোলনে তিনি একটি গুরুত্বপূর্ণ ভূমিকা গ্রহণ করেছিলেন। এই কক্ষে প্যারিসের মণিকার রেনে ল্যালিকের নির্মিত বিবেকানন্দের একটি স্ফটিকমূর্তি আছে।


title: বেলুড় মঠ

text: ভারত, বেলুড় মঠ রামকৃষ্ণ মঠ প্রাচীন শাখার চেন্নাই শাখা.


title: বেলুড় মঠ

text: জাতীয় যুব দিবস পালনের অংশ হিসাবে, এই বছরের সমস্ত ভারত স্তর সংক্ষিপ্ত ফিল্ম প্রতিযোগিতা চেন্নাই রামকৃষ্ণ মঠ দ্বারা ঘোষণা করা হয়েছে.


title: রাসিমণি হাজং

text: রাসিমণি হাজং বা রশিমনি হাজং (অন্য বানানে: রাসমণি) (১৯০১ - জানুয়ারি ৩১, ১৯৪৬) ১৯৪৬ সালে সংঘটিত ময়মনসিংহের টঙ্ক আন্দোলনের অন্যতম বিপ্লবী নেত্রী। তিনি এ আন্দোলনের প্রথম শহীদ। টঙ্ক আন্দোলনের বিপ্লবী নেতা মণি সিংহের পরেই রাসিমনি হাজং এবং কুমুদিনী হাজং-এর অবদানের কথা স্মরণ করা হয়। নেত্রকোনা জেলায় রাসিমনি হাজং-এর স্মরণে নির্মিত একটি স্মৃতিসৌধ রয়েছে।


title: রাসিমণি হাজং

text: ১৯০১ সালে রাসিমনি হাজং বর্তমান নেত্রকোনা জেলার দুর্গাপুর উপজেলাধীন কুল্লাগড়া ইউনিয়নের বহেরাতলি গ্রামে জন্মগ্রহণ করেন।


title: রাসিমণি হাজং

text: রাসিমনি হাজং টঙ্ক প্রথা ও ব্রিটিশ সাম্রাজ্যবাদ বিরোধী আন্দোলনে প্রত্যক্ষভাবে অংশ নেন। তিনি ছিলেন কৃষক সমিতির বিপ্লবী সদস্য। ১৯৪৬ সালে ভিয়েতনাম দিবস উপলক্ষে ময়মনসিংহ শহরে মিছিলের উপর গুলিবর্ষণের ফলে একজন ছাত্র নিহত হয়। সেজন্য সমগ্র ময়মনসিংহ জেলায় তীব্র বিক্ষোভের সৃষ্টি হয়। তৎপ্রেক্ষিতে বহেরাতলী গ্রামে পুলিসের হানায় ত্রাসের সৃষ্টি হয়। পুলিস সে গ্রামের কুমুদিনী ওরফে সরস্বতী নাম্নী এক যুবতী নারীকে জোর করে ধরে নিয়ে যাচ্ছিলো। গ্রামের কৃষক সমিতির কর্মীরা তখন দুর্গাপুরের জনসভা থেকে ফিরছিলেন। তাঁদের মধ্যে ছিলেন মহিলা কর্মী রাসিমনি। তিনি অসহায় কুমুদিনীকে উদ্ধারের সংকল্পে হাতে থাকা দা দিয়ে পুলিসকে কোপাতে থাকেন। তখন পুলিস গুলি চালায়। গুলিতে রাসিমনি এবং সুরেন্দ্রনাথ নামক অপর একজন কর্মী মারা যান। এই খবর পেয়ে চতুর্দিকের কৃষক জনগণ পুলিস বাহিনীকে ঘিরে আক্রমণ শুরু করে। সংঘর্ষে দুইজন পুলিস মারা যায় ও অন্যান্যরা পালিয়ে যায়।


title: রাসিমণি হাজং

text: হাজং এলাকায় কৃষক বিদ্রোহ দমনকারী মিলিটারিদের হাত থেকে কৃষকবধূ সরস্বতীকে বাঁচাতে গিয়ে তিনি দায়ের আঘাতে একজন সৈন্যের দেহ মাথা থেকে বিচ্ছিন্ন করে দেন। পরে অন্য এক সৈন্যের গুলিতে রাসিমনি হাজং শহীদ হন। সোমেশ্বরী নদীর ধারে এই হাজং বিদ্রোহে শঙ্খমণি, রেবতী, নীলমণি, পদ্মমণি ও আরো অনেকে শহীদ হন। বহেরাতলী গ্রামের সেই ঘটনার সরেজমিনে তদন্ত করতে জ্যোতি বসু, ব্যারিস্টার স্নেহাংশুকান্ত আচার্য গারো পাহাড় অঞ্চলের হাজং অধ্যুষিত গ্রামগুলোতে আসেন। কিন্তু ময়মনসিংহের জেলা ম্যাজিস্ট্রেট ব্যাস্টিন তাঁদের বহেরাতলী গ্রামে প্রবেশ করতে দেননি।


title: ওয়ান ফ্লু ওভার দ্য কুকুস নেস্ট (চলচ্চিত্র)

text: ওয়ান ফ্লু ওভার কুকুস নেস্ট (ইংরেজি ভাষায়: One Flew Over the Cuckoo's Nest) মিলশ ফরমান পরিচালিত নাট্য চলচ্চিত্র যা ১৯৭৫ সালে মুক্তি পায়। চলচ্চিত্র একই নামের একটি উপন্যাস থেকে নির্মিত হয়েছে। ১৯৬২ সালে প্রকাশিত সে উপন্যাসটির রচয়িতা হলেন কেন কেসি। এই চলচ্চিত্র প্রধান পাঁচটি ক্ষেত্রেই (ছবি, পরিচালক, অভিনেতা, অভিনেত্রী ও চিত্রনাট্য) একাডেমি পুরস্কার লাভ করে। এর আগে কেবল ইট হ্যাপেন্ড ওয়ান নাইট-ই ১৯৩৪ সালে প্রধান পাঁচটি অস্কার পেয়েছিল। এর পরেও কেবল একটি ছবির পক্ষে এই সাফল্য অর্জন করা সম্ভব হয়েছে, ১৯৯১ সালে দ্য সাইলেন্স অফ দ্য ল্যাম্ব্‌স।


text: ১৯৬৩ সালে উপন্যাসের উপর ভিত্তি করে একটি মঞ্চ নাটক নির্মিত হয়েছিল। কিন্তু সিনেমায় সেই মঞ্চ নাটকের স্ক্রিপ্ট ব্যবহার করা হয়নি। ছবিটির শ্যুটিং হয়েছে অরেগন এর স্যালেমে অবস্থিত "অরেগন স্টেট হসপিটাল"-এ। উল্লেখ্য উপন্যাসে এই হাসপাতালের কথাই বলা হয়েছিল। ১৯৯৩ সালে "সাংস্কৃতিক, ঐতিহাসিক ও নান্দনিকভাবে গুরুত্বপূর্ণ" বিবেচনায় মার্কিন যুক্তরাষ্ট্রের লাইব্রেরি অফ কংগ্রেস ছবিটিকে জাতীয় চলচ্চিত্র রেজিস্ট্রিতে সংরক্ষণের জন্য নির্বাচন করে।আমেরিকান ফিল্ম ইনস্টিটিউট


title: ওয়ান ফ্লু ওভার দ্য কাকুস নেস্ট

text: নিচের যেকোনটিকে বোঝাতে পারে:


title: সংসদ (দ্ব্যর্থতা নিরসন)

text:
সংসদ সংস্কৃত থেকে নেয়া একটি শব্দ, যার অর্থ সভা বা পরিষদ।
সংসদ দ্বারা আরোও বোঝানো যেতে পারেঃ


title: শৈলেন মান্না

text: শৈলেন মান্না (সেপ্টেম্বর ১, ১৯২৪ - ফেব্রুয়ারী ২৭, ২০১২) ভারতের পশ্চিমবঙ্গের প্রাক্তন ফুটবল খেলোয়াড়। ইনি ৪০-এর দশক থেকে ৬০-এর দশক পর্যন্ত মূলত কলকাতার মোহনবাগান ক্লাব ও পরে কিছুদিন ইস্ট বেঙ্গল ক্লাবে খেলেছেন। ১৯৪১ সালে হাওড়া ইউনিয়ন ক্লাবের হয়ে তাঁর খেলোয়াড় জীবন হয় শুরু হয়। ১৯৪৮ সাল থেকে ১৯৫৪ সাল পর্যন্ত বাংলা (পশ্চিমবঙ্গ) ফুটবল দলের এবং একসাথে ভারতের ফুটবল দলের অধিনায়ক ছিলেন। তাঁর অধিনায়কত্বে ভারত ১৯৫১ সালের এশিয়াডে ফুটবলে স্বর্ণপদক পায় ৷ ১৯৪৮ সালে লন্ডন অলিম্পিক্‌সে ফ্রান্সের কাছে ভারতের ২-১ গোলে পরাজয়ের পর অনেকের কাছে তিনি নিন্দিত হন। ঐ খেলায় তিনি একটি পেনাল্টি মিস করেন। ১৯৬০ সালে ফুটবল থেকে অবসর নেন ৷


title: শৈলেন মান্না

text: শৈলেন মান্না চাকরি করতেন জিওলজিক্যাল সার্ভে অফ ইন্ডিয়াতে ৷ বিবাহ করেন কুমিল্লা (বাংলাদেশ) নিবাসী / বংশোদ্ভুত মহিলা ও সহকর্মী আভাকে। তিনি পদ্মশ্রী, ভারতীয় ফুটবলরত্ন, মোহনবাগানরত্ন, ইত্যাদি নানা পুরস্কাবে ভুষিত হন।


title: মায়াপুর

text: মায়াপুর বা শ্রীমায়াপুর পশ্চিমবঙ্গের নদিয়া জেলায় অবস্থিত একটি গ্রাম ও পশ্চিমবঙ্গের অন্যতম প্রধান পর্যটন কেন্দ্র৷ এটি শ্রীচৈতন্য মহাপ্রভুর জন্মস্থান নামে খ্যাত৷ মায়াপুর ভাগীরথী নদীর পূর্বপাশে অবস্থিত।মায়াপুরের কাছেই জলঙ্গী নদী ভাগীরথী নদীতে মিশেছে।


title: মায়াপুর

text: এখানে ইসকন (আন্তর্জাতিক কৃষ্ণভাবনামৃত সংঘ) প্রতিষ্ঠিত চন্দ্রোদয় মন্দির আছে। এই মন্দিরের অনেক সেবক শ্বেতাঙ্গ, যারা ইউরোপ ও আমেরিকার নানা দেশ থেকে এসে হিন্দু ধর্ম গ্রহণ করেছেন।


title: মায়াপুর

text: ইস্কনের অতিথিশালায় সামান্য ভাড়ায় থাকা ও খাওয়ার আয়োজন করা যায়৷ যেকোনো ধর্মের মানুষকে এখানে স্বাগত জানানো হয়।


title: মায়াপুর

text:
মায়াপুর কলকাতার সাথে সড়কপথে যুক্ত। নিকটবর্তী রেলস্টেশন গঙ্গার অপর পাড়ে নবদ্বীপ ধাম। এছাড়া কলকাতার শিয়ালদহ রেলওয়ে স্টেশন থেকে ট্রেনে কৃষ্ণনগর এসে সেখান থেকে বাসে মায়াপুর পৌঁছনো যায়।
মায়াপুরের প্রধান উৎসবগুলি হল চন্দনযাত্রা, স্নানযাত্রা,রথযাত্রা , ঝুলনযাত্রা ,জন্মাষ্টমী , রাধাষ্টমী, রাসযাত্রা, শ্রীল প্রভুপাদের ব‍্যাসপূজা, দোলযাত্রা প্রভৃতি।


title: বিনোদ ধাম

text: বিনোদ ধাম (মারাঠি ভাষায়: विनोद धाम) (জন্ম: ১৯৫০, পুনে, মহারাষ্ট্র, ভারত) একজন ঝুঁকিগ্রহণকারী পুঁজিপতি (venture capitalist) এবং খ্যাতিমান কম্পিউটার প্রযুক্তিবিদ।


title: বিনোদ ধাম

text: ধাম দিল্লি প্রকৌশল কলেজ থেকে স্নাতক পর্যায়ের পড়াশোনা শেষ করেন। ১৯৭১ সালে পাস করার পর তিনি দিল্লি-ভিত্তিক অর্ধপরিবাহী কোম্পানি কন্টিনেন্টাল ডিভাইস-এ যোগ দেন। ১৯৭৫ সালে তিনি চাকরি ছেড়ে মার্কিন যুক্তরাষ্ট্রের সিনসিনাটি বিশ্ববিদ্যালয়ে তড়িৎ প্রকৌশল বিষয়ে স্নাতকোত্তর পর্যায়ে পড়াশোনা করতে চলে যান। এক সাক্ষাৎকারে তিনি বলেছেন যে আমেরিকাতে আসার সময় তাঁর পকেটে মাত্র আট ডলার ছিল। সেখানে তিনি কঠিন অবস্থা বিজ্ঞানের উপর বিশেষায়িত গবেষণা করেন।


title: বিনোদ ধাম

text: ১৯৭৭ সালে মাস্টার্স ডিগ্রী অর্জনের পর তিনি ডেটন, ওহাইও-তে এনসিআর কর্পোরেশনে যোগ দেন। সেখান থেকে তিনি ইন্টেল কর্পোরেশনে চলে আসেন এবং পেন্টিয়াম চিপের উপর কাজ করা শুরু করেন। পেন্টিয়াম চিপের উদ্ভাবনে ধামের ভূমিকার জন্য তাঁকে পেন্টিয়াম চিপের জনক হিসেবে গণ্য করা হয়। এছাড়া তিনি অনুদ্বায়ী (non-volatile) ফ্ল্যাশ মেমরি চিপেরও একজন সহ-উদ্ভাবক। তিনি ইন্টেল কর্পোরেশনের ভাইস প্রেসিডেন্ট পদ পর্যন্ত উন্নীত হয়েছিলেন। ১৯৯৫ সালে তিনি ইন্টেল ছেড়ে দেন এবং অনেকগুলি স্টার্ট-আপ কোম্পানিতে যোগ দেন, যার মধ্যে ছিল নেক্সজেন। নেক্সজেন পরে এএমডি কিনে নেয়। এরপর তিনি সিলিকন স্পাইস কোম্পানিতে যোগ দেন, যা ২০০০ সালে ব্রডকম কিনে নেয়। তিনি নিউ পাথ ভেঞ্চার্স নামের একটি বিনিয়োগ কোম্পানির সহ-প্রতিষ্ঠাতা, যা নেভিস নেটওয়ার্কসের মত কোম্পানিকে তহবিল প্রদান করেছে।


title: পাঞ্জাব, পাকিস্তান

text: পাঞ্জাব (پنجاب) পাকিস্তানের একটি প্রদেশ যা দেশটির উত্তর-পূর্ব অংশে অবস্থিত। এটি আদিতে ঐতিহাসিক পাঞ্জাব অঞ্চলের অংশ ছিল; ঐ অঞ্চলের পশ্চিম অংশ নিয়ে বর্তমান পাকিস্তানি প্রদেশটি গঠিত হয়েছে। এর আয়তন ২,০৫,৩৪৪ বর্গকিলোমিটার। এর পূর্বে ভারত, পশ্চিমে পাকিস্তানের বেলুচিস্তান ও খাইবার পাখতুনখোয়া প্রদেশ, দক্ষিণে সিন্ধ প্রদেশ। পাঞ্জাব প্রদেশটি ইসলামাবাদ রাজধানী অঞ্চলকে ঘিরে রেখেছে।


title: পাঞ্জাব, পাকিস্তান

text: পাঞ্জাব পাকিস্তানের সবচেয়ে সমৃদ্ধ কৃষি অঞ্চল। পাকিস্তানের বেশির ভাগ গম এবং অর্ধেক পরিমাণ ধান এখানেই উৎপাদিত হয়। এছাড়াও এখানে তুলা, আখ, যব, তৈলবীজ, ডাল, ফল এবং শাকসবজি ফলানো হয়। প্রায় সমস্ত আবাদী ভূমি সেচের আওতাভুক্ত।


title: পাঞ্জাব, পাকিস্তান

text: পাঞ্জাব প্রদেশে টেক্সটাইল, যন্ত্রপাতি এবং খাদ্য প্রক্রিয়াকরণের শিল্পকারখানা আছে। এখানে কয়লা ও লোহার আকরিকের খনিও আছে। ইউরেনিয়ামের মজুদ নিশ্চিত হয়েছে।


title: পাঞ্জাব, পাকিস্তান

text: পাকিস্তানের রাষ্ট্রপতি পাঞ্জাবের গভর্নরকে নিয়োগ প্রদান করেন এবং তাঁকে প্রাদেশিক আইনসভার নির্বাচিত সদস্য থেকে একজন মন্ত্রী পাঞ্জাব প্রদেশ পরিচালনায় সাহায্য করেন।লাহোর শহর প্রদেশের রাজধানী।


title: পাঞ্জাব, পাকিস্তান

text: পাঞ্জাব পাকিস্তানের সবচেয়ে জনবহুল প্রদেশ। এখানে পাকিস্তানের প্রায় অর্ধেক লোক বাস করে। বেশির ভাগ লোক গ্রামীণ এলাকায় বাস করে। ইসলাম ধর্মাবলম্বীরা সংখ্যাগরিষ্ঠ হলেও খ্রিস্টান, হিন্দু, পর্সি এবং শিখরাও এ প্রদেশে বাস করে। প্রদেশের প্রধান শহরগুলির মধ্যে আছে লাহোর, ফয়সালাবাদ, গুজরানওয়ালা, মুলতান এবং রাওয়ালপিণ্ডি।


title: পাঞ্জাব, পাকিস্তান

text: পাঞ্জাবের বেশির ভাগ লোক পাঞ্জাবি ভাষায় কথা বলে। প্রায় ১৫% লোক পাঞ্জাবি ভাষার একটি উপভাষা সারাইকি ভাষাতে কথা বলে। অন্যদিকে রাষ্ট্রভাষা উর্দু মাত্র ৫% লোকের মাতৃভাষা। ১৯৮০-র দশকে আফগানিস্তানে থেকে বহু লক্ষ শরনার্থীর আগমনের ফলে পাঞ্জাবের জনসংখ্যা বৃদ্ধি পায়। বর্তমানে এখানে ৮ কোটিরও বেশি লোকের বাস।


title: পাঞ্জাব, পাকিস্তান

text: পাঞ্জাব নামটি ফার্সি ভাষার پنج "পাঞ্জ" ("পাঁচ") এবং آب "অব" ("পানি" বা "জল") থেকে এসেছে। অর্থাৎ পাঞ্জাব হল পাঁচ নদীর দেশ। পাঁচ নদী বলতে ঝেলুম, চেনাব, রাভি, বেয়াস এবং সুতলেজ নদীগুলিকে নির্দেশ করা হয়েছে। এগুলি সবগুলি সিন্ধু নদের উপনদী।


title: পাঞ্জাব, পাকিস্তান

text: পাঞ্জাব প্রদেশটির বর্তমান সীমানা ১৯৭২ সালের মে মাসে নির্ধারিত হয়।


title: শ্রেয়া ঘোষাল

text: শ্রেয়া ঘোষাল (জন্ম: ১২ই মার্চ ১৯৮৪) একজন ভারতীয় বাঙালি নেপথ্য গায়িকা। তিনি বলিউডের বহু চলচ্চিত্রে গান গেয়েছেন। হিন্দি ভাষা ছাড়াও তিনি বাংলা, নেপালি, তামিল, ভোজপুরি, তেলুগু, ওড়িয়া, গুজরাতি, মলয়ালম্, মারাঠি, কন্নড়, পাঞ্জাবি ও অসমীয়া ভাষায় গান গেয়েছেন।


title: শ্রেয়া ঘোষাল

text: জিটিভির ‘সা রে গা মা পা’ সঙ্গীত প্রতিযোগিতা জয়ের মাধ্যমে শ্রেয়া ঘোষালের ক্যারিয়ার শুরু হয়। ২০০২ সালে বলিউডের দেবদাস চলচ্চিত্রে নেপথ্য কণ্ঠদানের মাধ্যমে তাঁর চলচ্চিত্রে প্লেব্যাকের অভিষেক ঘটে। এ চলচ্চিত্রের গানগুলোতে কণ্ঠ দিয়েই তিনি সেরা গায়িকা হিসেবে জাতীয় চলচ্চিত্র পুরস্কার, ফিল্মফেয়ার পুরস্কার, ফিল্মফেয়ার আর ডি বর্মন পুরস্কারসহ নানা পুরস্কার অর্জন করেন। তখন থেকে তিনি ৩৫০টিরও বেশি চলচ্চিত্রে কাজ করেছেন এবং "শ্রেষ্ঠ প্লেব্যাক গায়িকা" হিসেবে চারবার জাতীয় চলচ্চিত্র পুরস্কার ও চারবার ফিল্মফেয়ার পুরস্কার, সাতবার ফিল্মফেয়ার পুরস্কার (দক্ষিণ) পেয়েছেন।


title: শ্রেয়া ঘোষাল

text: শ্রেয়া ঘোষাল পশ্চিমবঙ্গের দুর্গাপুরে এক বাঙালি ব্রাহ্মণ পরিবারে জন্মগ্রহণ করেন । তাঁর পূর্বপুরুষেরা বাংলাদেশের বিক্রমপুরের হাসাড়া গ্রামের অধিবাসী । তিনি রাজস্থানের কোটার কাছে রাওয়াতভাতা শহরে বড় হন । তাঁর বাবা বিশ্বজিৎ ঘোষাল পারমাণবিক শক্তি কেন্দ্রের একজন প্রকৌশলী ছিলেন । তাঁর মা সাহিত্যে পোস্ট গ্র্যাজুয়েট।


title: শ্রেয়া ঘোষাল

text: চার বছর বয়স থেকেই শ্রেয়া তাঁর মার কাছে হারমোনিয়াম বাজানোয় সঙ্গ দিতেন । কোটাতেই তিনি ভারতীয় আধুনিক সঙ্গীতের প্রশিক্ষণ নেন । জিটিভির ‘সা রে গা মা পা’ সঙ্গীত প্রতিযোগিতার শিশুদের বিশেষ পর্বে জয়ের মাধ্যমে শ্রেয়া বিখ্যাত সুরকার "কল্যাণজী বীরজী শাহ"'র নজর কাড়েন । কল্যাণজী ছিলেন এই প্রতিযোগিতার বিচারক । তাঁর পরামর্শেই শ্রেয়ার পরিবার মুম্বাইয়ে চলে আসেন । শ্রেয়া কল্যাণজীর কাছে দেড় বছর প্রশিক্ষণ নেন এবং এর পরও আধুনিক সঙ্গীতের প্রশিক্ষণ গ্রহণ চালিয়ে যান ।


title: শ্রেয়া ঘোষাল

text: শ্রেয়া ঘোষাল রাওয়াতভাতা ও মুম্বাইয়ের অণুশক্তিনগরে অ্যাটমিক এনার্জি সেন্ট্রাল স্কুলে (AECS) পড়াশোনা করেন এবং পরে এস আই ই এস কলেজে ভর্তি হন ।


title: শ্রেয়া ঘোষাল

text:
শ্রেয়া ঘোষাল দ্বিতীয়বারের মতো জিটিভির ‘সা রে গা মা পা’ সঙ্গীত প্রতিযোগিতায় অংশগ্রহণের সময় বিখ্যাত চলচ্চিত্র পরিচালক সঞ্জয় লীলা বনসালীর নজর কাড়েন; এরফলে ২০০২ সালে তিনি শরৎচন্দ্র চট্টোপাধ্যায় রচিত বিখ্যাত উপন্যাস দেবদাস অবলম্বনে সঞ্জয় লীলা ভন্সালী পরিচালিত "দেবদাস" চলচ্চিত্রের গানে পার্বতী চরিত্রে (ঐশ্বরিয়া রাই অভিনীত) কন্ঠ দেওয়ার সুযোগ পান। এ ছবিতে পাঁচটি গানে তিনি কন্ঠ দেন এবং তাঁর নৈপুণ্যের সুবাদে ২০০৩ সালে নতুন সঙ্গীত মেধা হিসেবে ফিল্মফেয়ার আর. ডি. বর্মন পুরস্কার পান। "ডোলা রে" গানটিতে কন্ঠ দেওয়ার জন্য কবিতা কৃষ্ণমূর্তির সাথে যৌথভাবে ফিল্মফেয়ার পুরস্কার, আইফা অ্যাওয়ার্ড, জি সিনে অ্যাওয়ার্ড লাভ করেন। এছাড়া "ব্যারি পিয়া" গানটির জন্য জাতীয় চলচ্চিত্র পুরস্কার লাভ করেন।
শ্রেয়া ঘোষাল অস্কারজয়ী সুরকার এ আর রহমানের সুরে হিন্দি, তামিল ও তেলেগু ভাষার চলচ্চিত্রের গানে কন্ঠ দিয়েছেন । তিনি এ আর রহমানের সুরে হিন্দি "গুরু" চলচ্চিত্রে "বারসো রে" গানটিতে কন্ঠ দিয়ে ফিল্মফেয়ার পুরস্কার, আইফা অ্যাওয়ার্ড, জি সিনে অ্যাওয়ার্ড, স্ক্রিন অ্যাওয়ার্ড লাভ করেন । তাঁর সুরেই তামিল "সিল্লুনু ওরু কাধাল" ছবিতে "মানবে ভা" গানটির জন্য ফিল্মফেয়ার পুরস্কার (দক্ষিণ) ও তামিলনাড়ু রাজ্য পুরস্কার লাভ করেন । মালয়ালম চলচ্চিত্র "আনোয়ার"-এ তাঁর কন্ঠ দেওয়া গানগুলো বেশ জনপ্রিয় হয়েছিল। শ্রেয়া ঘোষাল প্রিতম, দেবী শ্রী প্রসাদ, বিশাল-শেখর সহ আরো অনেক প্রখ্যাত সুরকারের সাথে কাজ করেছেন । উত্তর ভারতের শিল্পী হয়েও শ্রেয়া "শ্রেষ্ঠ প্লেব্যাক গায়িকা" হিসেবে দক্ষিণের তামিলনাড়ু ও কেরালা রাজ্য পুরস্কার লাভ করেছেন । মাতৃভাষা বাংলায় তাঁর বেশ কয়েকটি আধুনিক গানের অ্যালবাম রয়েছে । ২০১০ সালে শ্রেয়া ইংরেজি "হোয়েন হ্যারি ট্রাইস টু ম্যারি" চলচ্চিত্রেও কন্ঠ দেন ।
শ্রেয়া ঘোষাল "স্টার ভয়েস অব ইন্ডিয়া - ছোটে উস্তাদ" গানের প্রতিযোগিতায় গায়ক কুনাল গাঞ্জাওয়ালা ও সুরকার প্রিতমের সাথে বিচারকের ভূমিকা পালন করেছেন । মিউজিক রিয়েলিটি শো "এক্স-ফ্যাক্টর"-এ গায়ক সোনু নিগম ও চলচ্চিত্র পরিচালক সঞ্জয় লীলা বানসালির সাথে বিচারকের দায়িত্ব পালন করেছেন । ২০১৩ সালে, শ্রেয়া ঘোষাল বিশাল দাদলানি ও শেখর রাভজিয়ানির সাথে ভারতীয় আইডল জুনিয়র প্রথম বছরে বিচারকের দায়িত্ব পালন করেন ।


title: শ্রেয়া ঘোষাল

text:
শ্রেয়া তার পরিচিত বন্ধু শিলাদিত্য মুখোপাধ্যায় এর সাথে ২০১৫ সালে বিবাহ বন্ধনে আবদ্ধ হন।• ২০১০ সালের ২৬ জুন যুক্তরাষ্ট্রের ওহাইও রাজ্যে দিনটিকে শ্রেয়া ঘোষাল দিবস হিসেবে ঘোষণা করা হয় ।
• নতুন সঙ্গীত মেধা হিসেবে ফিল্মফেয়ার আর. ডি. বর্মন পুরস্কার : ২০০৩


title: শ্রেয়া ঘোষাল

text: শ্রেয়া ঘোষাল শ্রেষ্ঠ প্লেব্যাক গায়িকা হিসেবেই সবচেয়ে বেশি পুরস্কার পেয়েছেন। ভারতের ইতিহাসে মাত্র ২৬ বছর বয়সে চারবার জাতীয় চলচ্চিত্র পুরস্কার পাওয়া একমাত্র গায়িকা হলেন তিনি । শ্রেষ্ঠ প্লেব্যাক গায়িকা হিসেবে শ্রেয়া ঘোষালের প্রাপ্ত পুরস্কারের তালিকা নিচে দেওয়া হলো ।


title: শঙ্কর মহাদেবন

text: শঙ্কর মহাদেবন একজন ভারতীয় সঙ্গীতশিল্পী ও সুরকার। তিনি তামিল চলচ্চিত্রের একজন প্রতিষ্ঠিত সঙ্গীতশিল্পী এবং শঙ্কর এহসান লয় ত্রয়ীর সদস্য হিসেবে বলিউডের চলচ্চিত্রের জন্যও সঙ্গীত তৈরি করে থাকেন।


title: শঙ্কর মহাদেবন

text: শঙ্কর ভারতের মহারাষ্ট্রের মুম্বাই শহরের চেম্বুর নামের শহরতলীতে এক তামিল পরিবারে জন্মগ্রহণ করেন।


title: পলাশ সেন

text: পলাশ সেন ভারতীয় সঙ্গীত ব্যান্ড ইউফোরিয়ার প্রধান গায়ক। তিনি পেশায় চিকিৎসক। পলাশ সেন তথাকথিত "হিন্দি রক" ঘরানার সঙ্গীতের প্রথম দিকের একজন গায়ক হিসেবে পরিচিত।


title: পশ্চিমবঙ্গ নাট্য আকাদেমি

text: পশ্চিমবঙ্গ নাট্য আকাদেমি পশ্চিমবঙ্গের বাংলা নাট্যচর্চার জন্য প্রতিষ্ঠিত একটি সরকারি নাট্যগবেষণা প্রতিষ্ঠান ও নাট্যচর্চা কেন্দ্র। নাট্য আকাদেমির প্রতিষ্ঠা ১৯৮৭ সালে। এই আকাদেমির উপর বাংলার প্রতিটি জেলা ও মহকুমা শহরে নাট্য কর্মশালা ও নাট্যানুষ্ঠানের আয়োজন, নাট্য গবেষণা এবং নাটক সংক্রান্ত পুস্তক ও নাট্য বিশ্বকোষ প্রণয়নের দায়িত্ব অর্পিত হয়েছে।


title: পশ্চিমবঙ্গ নাট্য আকাদেমি

text: পশ্চিমবঙ্গ নাট্য আকাদেমি প্রতি বছর বিভিন্ন নাট্যানুষ্ঠান আয়োজন করে থাকেন। এর মধ্যে নাট্যমেলা বিশেষ উল্লেখযোগ্য। এছাড়াও বেশ কয়েকটি বিশেষায়িত নাট্য উৎসবের আয়োজনও আকাদেমি কর্তৃপক্ষ করেছেন। এগুলি মধ্যে বিশেষভাবে স্মরণীয় ১৯৯৯ সালে ব্রেশ্‌ট রচিত নাটকের মেলা। আকাদেমির উল্লেখযোগ্য প্রযোজনা অশোক মুখোপাধ্যায়ের নির্দেশনায় রবীন্দ্রনাথ ঠাকুরের "চিরকুমার সভা"। এটি রবীন্দ্রভারতী বিশ্ববিদ্যালয়ের সহযোগিতায় মঞ্চস্থ হয়েছিল। উৎপল দত্ত, হাবিব তানবীর, মনোজ মিত্র, বিভাস চক্রবর্তী, ব্রাত্য বসু প্রমুখ বিশিষ্ট নাট্যব্যক্তিত্ব নাট্য আকাদেমির সঙ্গে যুক্ত ছিলেন বা আছেন। যদিও সম্প্রতি নন্দীগ্রামে সরকারি গুলিচালনার প্রতিবাদে অনেক নাট্যব্যক্তিত্ব সরকারিভাবে নাট্য আকাদেমির সঙ্গে সম্পর্ক ছিন্ন করেছেন।


title: পশ্চিমবঙ্গ নাট্য আকাদেমি

text: পশ্চিমবঙ্গ বাংলা আকাদেমি চত্বরের অদূরে স্থিত নাট্য ভবনে পশ্চিমবঙ্গ নাট্য আকাদেমির প্রধান কার্যালয় অবস্থিত। ২০০৭ সালের ৬ মার্চ আকাদেমির বিংশতি বর্ষপূর্তির প্রাক্কালে উদ্বোধিত এই ভবনে একটি সভাঘর, প্রেক্ষাগৃহ ও অন্যান্য বিভিন্ন সুযোগসুবিধা রয়েছে।


title: পশ্চিমবঙ্গ নাট্য আকাদেমি

text: পশ্চিমবঙ্গ নাট্য আকাদেমি স্থাপিত হয় ১৯৮৭ সালের ২৬ সেপ্টেম্বর, পশ্চিমবঙ্গ বাংলা আকাদেমি প্রতিষ্ঠার কয়েক বছর পরেই। এই আকাদেমি স্থাপনের উদ্দেশ্য ছিল পশ্চিমবঙ্গে নাট্য গবেষণা ও নাট্যচর্চার সার্বিক উন্নতি ঘটানো। সেই লক্ষ্যে পশ্চিমবঙ্গ সরকারের তথ্য ও সংস্কৃতি বিভাগের অঙ্গ এই আকাদেমি পরবর্তী দুই দশক জুড়ে বিভিন্ন অনুষ্ঠান, প্রকাশনা ও কর্মশালার মাধ্যমে বাংলা নাটকের সমৃদ্ধি সাধন করে চলেন।


title: পশ্চিমবঙ্গ নাট্য আকাদেমি

text: ২০০৭ সালে ন্যাশানাল স্কুল অফ ড্রামার সহযোগিতায় প্রসিদ্ধ আন্তর্জাতিক নাট্য উৎসব নবম ভারত রঙ্গ মহোৎসব আয়োজিত হয় কলকাতায়। বিগত দুই বছর ধরে হ্যাপেনিংস নামে একটি কলকাতা-ভিত্তিক নাট্যসংস্থার সঙ্গে যৌথভাবে নাট্যানুষ্ঠানের আয়োজন করে আসছে আকাদেমি। এই নাট্যসংস্থা রবীন্দ্রনাথ ঠাকুরের নাটক নিয়ে একটি বহুভাষিক জাতীয় উৎসবে আয়োজন করেছিল। যেখানে হাবিব তানবীর, কে এন পানিক্কর, এম কে রায়না, এইচ কানহাইলাল, চেতন দাতার, রাজাগোপাল, হ্যান দে ব্রুইন, সুমন মুখোপাধ্যায় ও কৌশিক সেন প্রমুখ বিশিষ্ট নাট্যব্যক্তিত্বগণ অংশগ্রহণ করেন।


title: পশ্চিমবঙ্গ নাট্য আকাদেমি

text: পশ্চিমবঙ্গ নাট্য আকাদেমি স্থাপনের মুখ্য উদ্দেশ্য বাংলা নাট্যচর্চার সার্বিক সমৃদ্ধি। নাটকের উন্নতিকল্পে সরকারি অর্থসাহায্যে নাট্য আকাদেমি বিভিন্ন কর্মসূচি গ্রহণ করেছে। এর মধ্যে যেমন রয়েছে নাট্যকর্মীদের প্রশিক্ষণ ও দক্ষতাবৃদ্ধির জন্য বিভিন্ন কর্মশালার আয়োজন, তেমনই বাংলা নাটকের ইতিহাস সংরক্ষণ, গবেষণা ও গ্রন্থ-কোষগ্রন্থ প্রকাশনাও। এই উদ্দেশ্যে বিভিন্ন সময়ে আকাদেমি বিভিন্ন প্রকল্প গ্রহণ করে থাকে। আবার কলকাতার বাইরে পশ্চিমবঙ্গের জেলাশহর, মহকুমা শহর, সাধারণ মফস্বল ও গ্রামাঞ্চলের নাট্যকর্মীদের প্রশিক্ষণ ও পৃষ্ঠপোষকতার দায়িত্বও নাট্য আকাদেমি বিশেষ গুরুত্বসহকারে পালন করে থাকেন। এর ফলে নাট্যচর্চাকে সমাজের তৃণমূলস্তরে ছড়িয়ে দেওয়া সম্ভব হয়।


title: পশ্চিমবঙ্গ নাট্য আকাদেমি

text: সারা বছর ধরেই নাট্য আকাদেমি বিভিন্ন প্রশিক্ষণ কর্মশালার আয়োজন করে থাকেন। এই সব কর্মশালায় নাট্যকর্মীদের আধুনিক পদ্ধতিতে দৈহিক ভাষা বা বডি ল্যাঙ্গুয়েজ, কণ্ঠস্বর নিয়ন্ত্রণ বা ভয়েস মডিউলেশন, আবৃত্তি ও স্বরভঙ্গি, অভিনয়, ছন্দ ও সংগীত, মুখাভিনয়, মঞ্চসজ্জা, আলোকসজ্জা, পোষাক ও সাজসজ্জা, নাট্যরচনা, থিয়েটার ব্যবস্থাপনা প্রভৃতি শিক্ষা দেওয়া হয়। প্রযোজনার লক্ষ্যে যে কর্মশালাগুলি আয়োজিত হয় সেগুলিতে শিক্ষার্থীদের প্রযোজনা ও নাট্য-উপস্থাপনার প্রতিটি খুঁটিনাটি দিক শেখানো হয়ে থাকে। বাংলা বিভিন্ন স্বনামধন্য নাট্য ব্যক্তিত্বগণ এই সব কর্মশালায় প্রশিক্ষণের কাজে নিযুক্ত হন। এমনকি প্রয়াত বি ভি করন্থ, এইচ কানহাইলাল ও ডক্টর মোহন আগাসের মতো ভারতের বিশিষ্ট নাট্য ব্যক্তিত্বগণও বাংলা আকাদেমির নাট্য প্রশিক্ষণের সঙ্গে যুক্ত ছিলেন বা আছেন।


title: পশ্চিমবঙ্গ নাট্য আকাদেমি

text: প্রতিবছর ছোটো-বড় পেশাদার-অপেশাদার মিলিয়ে ৭৫-১০০টি শ্রেষ্ঠ নাট্যপ্রযোজনা নিয়ে পশ্চিমবঙ্গ নাট্য আকাদেমি নাট্যমেলার আয়োজন করে। নন্দন-রবীন্দ্রসদন-বাংলা আকাদেমি চত্বরে আয়োজিত এই মেলার অন্যতম বৈশিষ্ট্যগুলি হল আলোচনাসভা, সেমিনার, নাট্যমঞ্চায়ণ, নাটক পাঠ ইত্যাদি। এছাড়াও ভারতের বিভিন্ন শহরে বাংলা ও অন্যান্য ভাষায় এবং পশ্চিমবঙ্গের জেলায় জেলায় বাংলা নাট্য উৎসবের আয়োজন করে থাকে নাট্য আকাদেমি। এছাড়াও বেশ কিছু বিশেষায়িত নাট্য উৎসব যেমন ছোটোদের নাটক, মহিলা নির্দেশকদের নাটক, পথনাটক, পুতুলনাচ প্রভৃতির আয়োজন করে থাকে।


title: পশ্চিমবঙ্গ নাট্য আকাদেমি

text: পশ্চিমবঙ্গ নাট্য আকাদেমি ধ্রুপদী বাংলা নাটকের প্রযোজনা করে থাকে। আকাদেমির কয়েকটি সুবিখ্যাত প্রযোজনা হল প্রয়াত উৎপল দত্ত নির্দেশিত "চৈতালী রাতের স্বপ্ন" (উইলিয়াম শেক্‌স্‌পিয়ার বিরচিত "আ মিডসামার নাইটস ড্রিম" অবলম্বনে), বিভাস চক্রবর্তী নির্দেশিত গিরিশচন্দ্র ঘোষের "বলিদান" এবং অশোক মুখোপাধ্যায় নির্দেশিত রবীন্দ্রনাথ ঠাকুরের "চিরকুমার সভা" ইত্যাদি।


title: পশ্চিমবঙ্গ নাট্য আকাদেমি

text: আকাদেমি প্রকাশিত বার্ষিক নাট্য আকাদেমি পত্রিকা নিবন্ধ, শ্রদ্ধালেখ, ভাষণ, নাটকের স্ক্রিপ্ট, পুরনো লেখার পুনর্মুদ্রণ, সংবাদ ইত্যাদি প্রকাশ করে। এছাড়া নাট্য আকাদেমি গ্রন্থাকারে প্রকাশ করেছে যোগেশ চৌধুরী, মনোরঞ্জন ভট্টাচার্য, কুমার রায়, খালেদ চৌধুরী, তুলসী লাহিড়ী প্রমুখের জীবনী; কলকাতার নাটক, গিরিশচন্দ্র ঘোষ ও বিজন ভট্টাচার্যের নাটকের চিত্র-অ্যালবাম; বিভিন্ন নাট্যকারের নির্বাচিত নাটক এবং বাংলা নাটক ও নাট্যশালার ইতিহাস ও অন্যান্য গবেষণা গ্রন্থ।


title: পশ্চিমবঙ্গ নাট্য আকাদেমি

text: নাট্য আকাদেমির অভিলেখাগারে সংগৃহীত রয়েছে বিভিন্ন স্বনামধন্য নাট্য ব্যক্তিত্বের ৩৬টি ভিডিও সাক্ষাৎকার, ১৬টি অসামান্য নাট্যপ্রযোজনার ভিডিও রেকর্ডিং, বহু পুরনো ও নতুন নাটক, নাট্যশালা ও নাট্য প্রশিক্ষণের ফটোগ্রাফ ইত্যাদি।


title: পশ্চিমবঙ্গ নাট্য আকাদেমি

text: গ্রন্থাগারটি এখনও নির্মীয়মান। যদিও এই গ্রন্থাগারের জন্য অনেক নাট্যকর্মী তাঁদের সংগ্রহ দান করেছেন। এঁদের মধ্যে উল্লেখযোগ্য দেবনারায়ণ গুপ্ত, বর্ধমানের প্রশান্ত চক্রবর্তী প্রমুখ। গ্রন্থাগারটি নতুন ভবনে (নাট্য ভবন) চালু হবে।


title: পশ্চিমবঙ্গ নাট্য আকাদেমি

text: নাট্য আকাদেমি সারাবছরই বিভিন্ন সেমিনার ও সাধারণ বক্তৃতার আয়োজন করে থাকে। শম্ভু মিত্র ও উৎপল দত্তের নামাঙ্কিত দুটি স্মারক বক্তৃতা আকাদেমিতে প্রতিবছর আয়োজিত হয়। এই বক্তৃতাগুলি দিয়েছেন উৎপল দত্ত, হাবিব তানবীর, দীনা পাঠক, কে এন পানিক্কর, জি পি দেশপাণ্ডে, সুমিত সরকার, এম কে রায়না, বি ভি করন্থ, এইচ এস শিবপ্রকাশ, রতন থিয়াম, পবিত্র সরকার, বিভাস চক্রবর্তী, সত্যদেব দুবে, মোহিত চট্টোপাধ্যায়, শমীক বন্দ্যোপাধ্যায়, রুদ্রপ্রসাদ সেনগুপ্ত, মনোজ মিত্র, অরুণ মুখোপাধ্যায়, শিশিরকুমার দাশ, অশোক মুখোপাধ্যায় প্রমুখ। এই বক্তৃতাগুলি রেকর্ড করে রাখা হয়েছে।


title: পশ্চিমবঙ্গ নাট্য আকাদেমি

text: নাট্যচর্চা প্রসার প্রকল্প নামক একটি প্রকল্পের শিরোনামে নাট্য আকাদেমি বিভিন্ন বিশ্ববিদ্যালয় ও প্রতিষ্ঠানের সঙ্গে যৌথভাবে আলোচনা চক্র, সেমিনার, বক্তৃতা, কর্মশালা প্রভৃতি আয়োজন করে থাকে। যৌথ উদ্যোগে নাট্য প্রযোজনাও চলে।


title: পশ্চিমবঙ্গ নাট্য আকাদেমি

text: পশ্চিমবঙ্গের সর্বাপেক্ষা সম্মানজনক তিন নাট্য পুরস্কার পশ্চিমবঙ্গ নাট্য আকাদেমি কর্তৃক প্রদত্ত হয়। এগুলি হল:


title: পশ্চিমবঙ্গ নাট্য আকাদেমি

text: এই পুরস্কারগুলি ছাড়াও দুঃস্থ নাট্যকর্মীদের সাহায্যার্থে, বিশেষ প্রকল্পে বা নতুন প্রযোজনার জন্য বিভিন্ন অনুদান নাট্য আকাদেমি দিয়ে থাকে।